Idhikolhuge Olhuvaalumah Dhivehin Hellen Beynun Nuvaakan Saabithuvehjje - Minister Muizzu - Vaguthu\nކޮވިޑްގެ ފައްސި ކުއްލިއަކަށް ބޮޑުތަނުން މައްޗަށް! - 12 މިނެޓް ކުރިން\nއިދިކޮޅުގެ އޮޅުވާލުމަށް ދިވެހިން ނުހެއްލޭނެ ކަން ސާބިތުވެއްޖެ – މިނިސްޓަރ މުއިއްޒު\n3 އަހަރު ކުރިން ( މާޗް 17, 2018 )\nހައުސިންގ މިނިސްޓަރ މުއިއްޒު - ވަގުތު އިމޭޖްސް: އިބްރާހިމް ޝާބިލް\nއިދިކޮޅު ފަރާތްތަކުގެ މަކަރާއި އޮޅުވާލުމަށް ހެއްލެން ދިވެހި ރައްޔިތުން ބޭނުން ނުވާކަން މިއަދު ސާބިތު ވެއްޖެ ކަމަށް ހައުސިން މިނިސްޓަރ ޑރ.މުހައްމަދު މުއިއްޒު ވިދާޅުވެއްޖެއެވެ.\nމިިނިސްޓަރ މުއިއްޒު މިހެން ވިދާޅުވީ ރޭ އިދިކޮޅު ފަަރާތްތަކުން "ހުއްޓުވާ"ގެ ނަމުގައި ބޭއްވި މުޒާހަރާއާއި ގުޅިގެން ކުރެއްވި ޓްވީޓެއްގައެވެ.\n"އިދިކޮޅު ފަރާާތްތަކުން ހަދާ ދޮގުތަކާއި، މަކަރާއި، އޮޅުވާާލާ އޮޅުވާލުންތަކަށް ހެއްލިގެން، ގައުމު ހަލާކުުގެ ތެރެއަށް ވައްޓާލަން ހެޔޮވިސްނޭ ދިވެހިން މިއަދު ބޭނުން ނުވާކަން ސާބިތުވެ ނިމިއްޖެ." މިނިސްޓަރ ވިދާޅުވިއެވެެ.\nމީގެ އިތުރުން ޓްވީޓުގައި ވިދާޅުވީ ދިވެހި ސިފައިންނާއި ފުލުހުންގެ ހިތްތަކުގައިވާ ގައުމީ ލޯތްބާއި ސާބިތު ކަމަކީ ގައުމީ ފަޙުރެއް ކަމަށެވެ.\nIdhikolhu faraaithakun hadhaa dhoguthakaa, makaraa, olhuvaalaa olhuvaalunthakah helligen, qaumu halaakuge thereyah vattaalan, heyovisney dhivehin, miadhu beynun nuvaakan saabithuve #nimijje. Dhivehi sifainnaa fuluhunge hithugaivaa qaumee loaibbaa saabithukan eyee qaumuge fakhru!\n— Dr.Mohamed Muizzu (@MMuizzu) March 16, 2018\nއަތޮޅުތެރެއިން މީހުން ގެނެސްގެން އިދިކޮޅުން ރޭ ބޭއްވި މުޒާހަރާ ރޫޅާލާފައި ވަނީ ރޭގެ ދަންވަރުގެ ވަގުތެއްގައެވެ. ރޭގެ މުޒާހަރާގައި ހަމަނުޖެހުން ހިންގާ ފުލުހުންގެ އަމުރަށް ނުކިޔަމަންތެރިވި ބައެއް މީހުން ވަނީ ހައްޔަރުކޮށްފައެވެ.\nމުޒާހަރާގެ ކުރިން އިދިކޮޅުން ބޭއްވި ނޫސްވެރިންގެ ބައްދަލުވުމެއްގައި ބުނެފައި ވަނީ، ގެޔަށް ވަންނާނީ ސަރުކާރު ހުއްޓުވާފައި ކަމަށެވެ. ނަމަވެސް އެހެން ރޭ ރޭގެ މުޒާހަރާާތަކެކޭ އެއްފަދައިން ރޭގެ މުޒާހަރާގައިވެސް އިދިކޮޅަށް އެއްވެސް ކަމެއް ހާސިލު ކުރެވިފައި ނުވެއެވެ.\nޕީޕީއެމް އިން ބުނަމުން ދަނީ އިދިކޮޅުގެ އަމާޒަކީ މާލޭގެ މަގުތަކުގައި ހަމަނުޖެހުން އުފެއްދުން ކަމަށެވެ. އަދި އެއީ ބައިނަލްއަގްވާމީ ސަމާލުކަން ހޯދުމަށް ޖައްސާ ސްޓަންޓެއް ކަމަށް ދަނީ ބުނަމުންނެވެ.\nޚިޔާލު ހޯދުމުގެ ވޯޓް: %91 މީހުން ބުނީ މިނިސްޓަރު އަސްލަމަށް އިތުބާރު ނުކުރާކަމަށް!\nމާޗް 17, 2018 10:12\nއަހަރުން ނުނިކުމެ މިތިބީ، ވޯޓް ލާދުވަހަކުން ތިކަން އިރާދަކުރެއްވިޔާ ދައްކަ ދޭނަން. ނުދޭނަން ޔާމީން އަށް ވޯޓް.\nމާޗް 17, 2018 10:33\nއޯކޭ ތީ ތިބާގެ ހައްގެއް.\nމާޗް 17, 2018 11:48\nއެހެންވީރު ވޯޓްލާ ދުވަސް އަންނަންދެން މަޑުން ކެތްތެރިނުވެވިގެން ތިޔައުޅެނީ ކީއްވެތަ ކަލޯ..މުޒާހަރާއަށް މީހުން ނުދާތީ ކަޑަވެގެން ކިޔާ އެއްޗެތި ތިހުންނަނީ...ހަމަ ރަނގަޅަށް އިނގޭ މިހާރު ރައީސް ޔާމީން ވޯޓުން ބަލި ނުކުރެވޭނެކަން ކަލޭމެންނަށް.\nމާޗް 17, 2018 10:52\nޑރ މުއިޒަކީ ވަރަށް ހިތްވަރުގަދަ ބޭފުލެއް އެއީ ގޭގަތިބޭ ބޭކާރު މިނިސްޓަރުން ގިނަ ކެބިނެޓަކާއި ބަލާފަ މިސާލަކަށް ޒެނީޝާ ކިޔާ ކުޑަ ކުއްޖާ\nމާޗް 17, 2018 11:26\nއެހެން މިނިސްޓަރ މުއިއްޒު މާލޭ މަގުތަކުގައި ފެން ބޮޑުވި ހަދާނެން ވެސް ދިވެހިން ނުހުންނާނޭ ބުނި ބީދާއިންދޯ.\nމާޗް 17, 2018 11:34\nއަހަރެމެން ނުނިކުމެ މިތިބީ އެންޑީބީ މީހުން ގައިގާ ތަޅާލަން މަޑުކޮށްލައިގެން އަދި ތަޅާނެ ކުދިން ހޯދައިގެން... ބޭނުން ޖެހުނީމާ ނިކުމެ ކުރިމަތިލާނީ ސަރުކާރާއި ދެކޮޅުވާ މީހުންނާ.. ދެން ގަދަބާ ބަޔަކު ގަދަވެ މަރުވާ ބަޔަކު މަރުވާނެ. އޭރުން މިކަން ނިމުނީ... މީ އިދިކޮޅު ލީޑަލުން ބޭނުންވާ ގޮތަކީ... މަޑުކޮށްގެން\nމާޗް 17, 2018 12:11\nސާބަހޭ މިނިސްޓަރ މިދިވެހި ގައުމާ ވަތަނާ ކުޅޭކަށް އެއް ވެސް ފަރާތަކައް ޖާގަދީގެން ނުވާނެ 16 ދިޔަތަނެއްވެސް ނޭގެ


5  ޢިލްމުވެރިންނާއި ވެރިންނަށް އެއްޗެހިކިޔާ ވެބްސައިޓުތަކަށް ވަނުން ހުއްދަވެގެން ނުވޭ - العَلاَّمَة الشَّيْخ صَالح الفَوْزَان حفظه الله - Maktaba Salafiyyah Maldives - Connecting you to the Major Scholars of the Ummah\nޖެނުއަރީ 03  ޢިލްމުވެރިންނާއި ވެރިންނަށް އެއްޗެހިކިޔާ ވެބްސައިޓުތަކަށް ވަނުން ހުއްދަވެގެން ނުވޭ - العَلاَّمَة الشَّيْخ صَالح الفَوْزَان حفظه الله\nލިޔެ ތައްޔާރުކުރީ: أُسْتَاذ أبو أنس محمد حسن حفظه الله. ކެޓަގަރީ ވެރިންނާއި މެދު ސަލަފުންގެ މަންހަޖު\nސުވާލު: ﷲ ޝެއިޚްއަށް ބަރަކާތްލައްވާށި އެވެ. ބައެއް މީހުން އިންޓަނެޓްގައި ވެރިންނަށާއި އަދި ޢިލްމުވެރިންނަށް އެއްޗެހިކިޔާ ވެބްސައިޓުތަކަށް ވަދެ އެވެ. މިކަމުގެ މައްޗަށް ޝެއިޚް ދެކެވަޑައިގަންނަވަނީ ކިހިނަކުން ހެއްޔެވެ؟\nޖަވާބު: "އަހަރެން ދެކެނީ ތިޔައީ ފިތުނައެއްގެ ގޮތުގަ އެވެ. ތިޔައީ ފަހު ޒަމާނުގައި މީސްތަކުންގެ މައްޗަށް ފާޅުވެފައިވާ ފިތުނައެކެވެ. ފަހެ މީސްތަކުންގެ މައްޗަށް ވާޖިބުވެގެންވަނީ ޙައްޤުގެ މަތީގައި ޤާއިމްވެ ހުރުމެވެ. އަދި ސުންނަތުގެ މަތީގައި ޤާއިމްވެ ދެމިހުރުމެވެ. އަދި މި ފިތުނަވެރި ކަންތައްތަކުން ސަލާމަތްވުމަށް ﷲ ގެ ޙަޟުރަތުން ރައްކާތެރިކަން ހޯދުން ހުއްޓެވެ. އަދި މި ފިތުނަ ތަކާއި ކައިރިވެގެން ނުވާނެ އެވެ. އަދި މި ފިތުނަތަކުގައި މަޝްޣޫލުވެގެން ނުވާނެ އެވެ. އަދި މި ފިތުނަ ތަކުން ދުރުވެ ވަކިވެހުރުން ހުއްޓެވެ. އަދި ﷲ ގެ ޙަޟުރަތުން ސަލާމަތާއި ރައްކާތެރިކަން ލިބުމަށްއެދި ދެންނެވުން ހުއްޓެވެ. ސަބަބަކީ މިއީ މީސްތަކުން އެބައިމީހުންގެ ތެރޭގައި ބައިބައިވުމާއި އަރާރުން އަދި ފިތުނަވެރިކަމުގެ ތެރެއަށް އެއްލާލުމެވެ. އަދި މިއީ ނުބައިވެގެންވާ ފާފަތައް ހޯދައިގަތުމެކެވެ. އެއްގޮތަކަށްވެސް މިއީ ހެޔޮކަމެއް ނުކުންނާނެ ކަންތައްތަކެއް ނޫނެވެ. އެހެނަސް މިއީ ފަހު ޒަމާނުގައި ފާޅުވާނެ ފިތުނަތަކުގެ ތެރެއިން ފިތުނަތަކެވެ.\nފަހެ މުސްލިމްއަޅާއަށް އޮތީ ﷲގެ ފޮތުގައި އަދި ﷲ ގެ ރަސޫލާގެ ސުންނަތުގައި ދެމިހުރެ، ހެޔޮކަންތައްތަކުގައި ޤާއިމްވެ ދެމިހުރެ އަދި ނުބައިކަންތައްތަކުން ވަކިވެ ދުރުވުމެވެ. މިއިން އެއްވެސް ކަމެއްގެ ތެރެއަށް ވަދެގެން ނުވާނެ އެވެ."\nފަތުވާ ނަގާފައިވަނީ : https://goo.gl/IfdI87\nވެރިންނާއި ޢިލްމުވެރިންނަށް އެއްޗެހި ކިޔާ ވެބްސައިޓުތަކަށް ވަނުން.pdf\nFilename: ވެރިންނާއި ޢިލްމުވެރިންނަށް އެއްޗެހި ކިޔާ ވެބްސައިޓުތަކަށް ވަނުން.pdf\nވެރިންނާއި މެދު ސަލަފުންގެ މަންހަޖު: މި ކެޓަގެރީގެ އެހެނިހެން ލިޔުންތައް\nވެރިންގެ މައްޗަށް ބަސްބުނެ އެބައިމީހުންގެ މައްޗަށް (ނުކުމެ، ބަސްތައްބުނުމަށް) ހިތްވަރުދޭ މީހާއަކީ ޚަވާރިޖުންގެ ތެރޭގައިވާ މީހެކެވެ. - الشيخ العلامة صالح الفوزان حفظه الله | 24 އޭޕްރީލް 2015\nޚަވާރިޖުންނަކީ ހަމައެކަނި ޢަދުލުވެރި ވެރިޔާއާއި ދެކޮޅަށް ނުކުންނަ މީހުންތޯއެވެ؟ - الشيخ أبومحمد ربيع بن هادي المدخلي حفظه الله | 22 އޭޕްރީލް 2015\nސިޔާސީ ކަންތައްތައް މީސްތަކުންގެ ތެރެއަށް ފާޅުކޮށް ޢާންމު މީސްތަކުންގެ މަޖްލިސްތަކުގެ ތެރޭގައި ދެއްކުމަކީ ސަލަފުންގެ ހިދާޔަތާއި ޚިލާފްކަމެއް - الشيخ محمد بن صالع العثيمين رحمه الله | 20 އޭޕްރީލް 2015\nމުސްލިމް ވެރިންނާއި ދެކޮޅަށް ނުކުތުމަކީ ހަމައެކަނި ކަނޑި ހިފައިގެން ނުކުތުކުން ކަމަށް ބުނާ މީހުންނަށް ރައްދު - الشيخ العلامة ربيع بن هادي المدخلي حفظه الله | 31 މާރޗް 2015\nސަލަފުން އެބައި މީހުންގެ ޒަމާނުގައި އުޅުނު އަނިޔާވެރި ޚަލީފާއިންނާއި މެދުގައި މުޢާމަލާތް ކުރައްވާފައިވަނީ ކިހިނެތް؟ - الشيخ العلامة محمد بن صالح العثيمين رحمه الله | 31 މާރޗް 2015\nމުސްލިމް ވެރިންނާއި ދެކޮޅަށް ނުކުތުމަށް ގޮވާ މީހުންނަކީ ނަރަކައަށް މީސްތަކުން ވަނުމަށް ގޮވާ ބައެއް - الشيخ محمد بن صالح العثيمين رحمه الله | 07 މާރޗް 2015\nވެރިންނާއި ދެކޮޅަށް ނުކުންނަ މީހުންނަކީ ޖާހާއި މަޤާމާމުގެ ބޭނުމުގައި ނުކުންނަ ބައެއް - الشيخ محمد بن صالح العثيمين رحمه الله | 26 ފެބުރުއަރީ 2015


Hamas In Israel Ge Askaree Marukazakah Hamalaadheefi - Vaguthu\nހަމާސް އިން އިސްރާއީލްގެ އަސްކަރީ މަރުކަޒަކަށް ހަމަލާދީފި\nހަމާސް އިން އިސްރާއީލްގެ އަސްކަރީ މަރުކަޒަކަށް ހަމަލާދީފިއެވެ.\nހަމާސް އިން ބުނީ އެޖަމާއަތުން ރޭ ފޮނުވާލި ރޮކެޓް ހަމަލާތަކެއް އަމާޒުވީ އިސްރާއީލްގެ އެއާފޯސްގެ އަސްކަރީ މަރުކަޒަކަށް ކަމަށެވެ. އިސްރާއީލްގެ މީޑިއާތަކުން ބުނާ ގޮތުގައި އިސްރާއީލްގެ އަސްކަރީ މަރުކަޒުތައް ހުންނަ ގިނަ ސަރަހައްދުތަކަކުން ރޭ ވަނީ ރޮކެޓް ހަމަލާތައް އަމާޒުވާއިރު އަޅާ ސައިރަން އަޅާފައެވެ.\nނަމަވެސް އަސްކަރީ މަރުކަޒަކަށް ހަމާސްގެ ހަމަލާއެއް އަމާޒުވިކަމަކަށް އިސްރާއީލުން އެއްބަހެއް ނުވެއެވެ. އިސްރާއީލް އަސްކަރިއްޔާގެ ތަރުޖަމާން ބުނީ އަސްކަރިއްޔާގެ މަރުކަޒަކަށް ހަމަލާއެއް އަމާޒުވިކަމުގެ އެއްވެސް މައުލޫމާތެއް ލިބިފައި ނެތް ކަމަށެވެ.\nހަމާސް އިން ނެރުނު ބަޔާނެއްގައި ބުނީ ހަމާސްގެ އަސްކަރީ ގޮފި ގައްސާމް ބްރިގޭޑުން އިސްރާއީލްގެ ހަސިޓީއަކަށް ރޭ ރޮކެޓް ހަމަލާތައް ދީފައިވާ ކަމަށެވެ. ހަމާސް އިން ހަމަލާދިން އަސްކަރީ މަރުކަޒަކީ އިސްރާއީލްގެ މެދުތެރޭގައި ހުންނަ އަސްކަރީ މަރުކަޒެއް ކަމަށް ވެސް ހަމާސް އިން ބުނެއެވެ.\nއިސްރާއީލަށް ޣައްޒާއިން ދެމުން ގެންދާ ހަމަލާތައް އަދިވެސް މަޑުޖެހުމެއް ނެތި ކުރިއަށް އެބަގެންދެއެވެ. އިސްރާއީލުން އެތައް ހަމަލާއެއް ދެމުން ގެންދާއިރު ވެސް ހަމާސް އާއި އަދި ޣައްޒާގައި ހަރަކާތްތެރިވާ މުޖާހިދުންގެ އެހެން ޖަމާޢަތްތައް ފަހަތައް ނުޖެހި ހަމަލާތައް ދެމުން ދިއުމަކީ އިސްރާއީލަށް ވެސް ލިބޭ ވަރަށް ބޮޑު ހައިރާންކަމެއް ކަމަށް އިސްރާއީލްގެ މީޑިއާތަކުން ބުނެއެވެ.\nމެއި 19, 2021 11:50\nﷲ އީ ކުޅަދުންވަންތަ ރަސްކަލާނގެ\nﷲ ފަލަސްތީންއައް މިބުރު ނަސްރު ދެއްވާނެ\n70 އަހަރުވަނީ ... ﷲ ބައްލަވާ ވޮޑިގެންވޭ ހުރިހާ ކަމެއްވެސް\n70 އަހަރު ވި އިރުވެސް އެބިމެއް އެމީހުނަށް ނުހިފުނު އިންސާﷲ ނުވެސްހިފޭނެ\nޤުރުއާން ގަ އަންގަވާފަ އެއޮތީ އެބިމުން މީހުން ހުސްނުކުރެވޭނެ ކަމަށް\nޔާ ﷲ ޔަހޫދީން އިސްރާއީލް އަދި ނަތަންޔާހޫ އިބިލިސް ބަލިކުރައްވާ ވޭންދެނިވި ކޯފާއެއް ފޮނުއްވާ\nދުނިޔޭގަ ތިބި މީހުންނައް ބޮޑު ފިލާވަޅެއް ކަމުގާ ލައްވާ\nމެއި 19, 2021 12:11\nތިޔަ ހަބަރަ ކީ ތެދެއް ވެއްޖެއްޔާ ވަރަށް އުފާވެރި\nމެއި 19, 2021 22:23\nއިސްރާއީލަކީ އަހަރެން ކުޑައިރުއްސުރެންވެސް ވަރަށް ނުބައި ހައްދުދަހަނައަޅާފަވާބައެއްކަމަށް ޤަބޫލުކުރަން. އެއީ ދުނިޔެފަސާދަކޮށް ދުނިޔެ ޚަރާބުކުރާބައިވަރުގަނޑު. އެބައިގަޑަކީ އެންމެން\nމަސައްކަތްކޮއްވެސް އެތަނުން ފޮހެލަންޖެހޭޤައުމެއް.


Covid-19: Faruvaa Hoadhi Madagaskaraiga Adhdhau Gunathakah! | Fenvaru Online\nއެ ޤައުމުން ހޯދިކަމަށް ބުނާ ކޮވިޑް19 ފަރުވާ، ރައީސް ޓެސްޓް ކުރަށްވައި އިޢުލާނު ކުރަށްވަނީ -: ފޮޓޯ: އޭއެފްޕީ\nކޮވިޑް-19: "ފަރުވާ" ހޯދި މަޑަގަސްކަރައިގައި ފައްސި ޢަދަދު ގުނަތަކަކަށް!\n01:05 - 30 ޖުލައި 2020 -0ކޮމެންޓް\nދުނިޔޭގައި ހަލުވިކަމާއެކު ފެތުރެމުންދާ ނުރައްކާތެރި ރޯގާއެއްކަމުގައިވާ ކޮވިޑް19 ގެ ކާމިޔާބު ފަރުވާއެއް ހޯދިއްޖެކަމަށް ބުނަމުން އައިސްފައިވާ މަޑަގަސްކަަރައިން ފާއިތުވެ ދިޔަ ދުވަސްތަކުގައި ބައްޔަށް ފައްސި ވަމުންދާ މިންވަރު އެތައް ގުނައަކަށް އިތުރު ވެއްޖެއެވެ.\nބުރާސްފަތި ދުވަހާއި ހަމައަށް ބައްޔަށް ފައްސި ވީ ޖުމްލަ އަދަދު 10000 ފަހަނައަޅައި ގޮސްފައި ވާއިރު، ކޮވިޑް19 ޖެހިގެން މިހައިތަނަށް ޖުމްލަ 93 މީހަކު އެގައުމުން މަރުވެފައި ވެއެވެ.\nކޮވިޑް19 ގެ ފަރުވާއެއްގެ ގޮތުގައި ޙަކީމީ ބޭހެއް އީޖާދު ކުރެވިފައިވާކަމަށް އިޢުލާނު ކޮށްފައިވާ މަޑަގަސްކަރައިން، ފާއިިތުވެ ދިޔަ ދެތިން ހަފްތާގެ ތެރޭގައި ބައްޔަށް ފައްސިވާ އަދަދު 3،4ގުނަ އިތުރުވެފައި ވެއެވެ. ދުވާލެއްގެ މައްޗަށް 300 އާ 400 އާއި ދެމެދުގެ އަދަދަކަށް މީހުން ބައްޔަށް ފައްސި ވަމުންދާއިރު، ހޮސްޕިޓާތައް ފުރި ކުޅިވަރު ސްޓޭޑިއަމެއް 250 އެނދުގެ ހަސްފަތާލަކަށްވެސް މިވަނީ ބަދަލު ކުރެވިފައެވެ.\n"ފަތްފިލާވެލީގެ މި ސައިގެ ސަބަބުން7ދުވަހުގެ ތެރޭގައި ނަތީޖާ ފެންނާނެ. އަހަރެން މިއީ މިބޭސް ބޯ ފުރަތަމަ މީހާ. މިބޭހުގެ ސަބަބުން ފަރުވާ ލިބޭކަމާއި މަރު ނުވާނެކަން އަންގައި ދިނުމަށް އަހަރެން ފުރަތަމަ މި ބުއީ"\nކޮވިޑް19 ގެ "ފަރުވާ" ފާއިތުވެދިޔަ އޭޕްރީލް މަހުގެ ތެރޭގައި ތަޢާރަފު ކުރަށްވަމުން މަޑަގަސްކަރައިގެ ރައީސް ވިދާޅުވެފައި ވެއެވެ.\nފަތްފިލާވެލި ބޭނުންކޮށްގެން މަޑަގަސްކަރައިން އުފައްދާފައިވާ ބޭހަކީ ކޮވިޑް19 ގެ ފަަރުވާއެއްކަމަށް އެގައުމުގެ ރައީސާއި ވެރިން ބުނުއްވަމުން އަދިހަ އެހެން ގައުމުތަކަށްވެސް އެބޭސް ފޯރުކޮށްދެމުން ދިޔަނަމަވެސް، ދުނިޔޭގެ ޞިއްޙަތު ޖަމިއްޔާގެ އިތުރުން، ބަލިތައް ކޮންޓްރޯލު ކުރުމާބެހޭ، އެމެރިކާގެ ޤައުމީ އިދާރާ ސީޑީސީގެ ޞިއްޙީ މާހިރުންވެސް ވަނީ މިބޭހުގެ ސަބަބުން ކޮވިޑް19 އިން ފަރުވާ ލިބިގެން ނުދާނެކަން ހާމަކުރަށްވައި، އެ ބޭހުގެ ސަބަބުން ފުރާނައަށްވެސް ގެއްލުންތައް ލިބިދާނެކަމަށް ބުނެ އެބޭސް ބޭނުން ކުރުން އިންޒާރު ދީފައި ވެއެވެ.\nބައިނަލް އަޤްވާމީ އިދާރާތަކުގެ އިތުރުން މަޑަގަަސްކަރައިގެ ރައްޔިތުންގެ ގިނަބައަކުވެސް މިހާރު ބުނަމުންގެންދަނީ މިބޭހުން ކޮވިޑް19 އިން ރަގަޅު ނުވާކަމަށެވެ.\n"އެބޭހަކީ ފަރުވާއެއްކަން އެނގޭނެ ހަމައެކަނި ގޮތަކީ، ފައްސިވަމުން ދާ އަދަދަށް ބަލައިގެން. މިހާރު ކިހާބައަކު ފައްސިވެފައި މިވަނީ"\nމަޑަކަސްރައިގެ ޢާންމު ބަލިތަކާއިބެހޭ ޑޮކްޓަރަކު ބުނެފައިވެއެވެ.\nއަހަރެން އަމިއްލަ4ޑޮކްޓަރަކަށް ދައްކައިފިން. އެއްވެސް ބޭފުޅަކު ބޭހެއްގެ ގޮތުގައި އެބޭސް ދީފައެއް ނުވޭ"\nކޮވިޑް19 ގެ ޚާއްޞަ "ފަރުވާ" އަމިއްލައަށް ބޭނުންކޮށްކޮށް ހުއްޓައި ބައްޔަށް ފައްސި ވެ އެދެވޭ ނަތީޖާއެއް ފެނިފައިނުވާ، އެގައުމުގެ ތަޢުލީމާބެހޭ ކުރީގެ ވަޒީރުވެސް ދާދިފަހުން ހާމަކޮށްފައި ވާކަންވެސް ފާހަގަ ކޮށްލެވެއެވެ.\nކޮވިޑް-19ކޮވިޑް19 ފަރުވާއެފްރިކާމަޑަކަސްކަރަސީޑީސީ އެމެރިކާޑަބްލިޔުއެޗްއޯ


ރައީސުލްޖުމްހޫރިއްޔާގެ މިއަހަރުގެ ރިޔާސީ ބަޔާން މަޖިލީހަށް އިއްވަވައިފި - The President's Office\nރައީސުލްޖުމްހޫރިއްޔާގެ މިއަހަރުގެ ރިޔާސީ ބަޔާން މަޖިލީހަށް އިއްވަވައިފި\n3 ފެބުރުވަރީ 2020، ރިފަރެންސް: 2020-049\nނިމިދިޔަ އަހަރުގެ އުސްއަލިތަކާއި ސަރުކާރުން މިހާރު ކުރައްވަމުން ގެންދަވާ މުހިންމު މަސައްކަތްތަކާއި މިއަހަރަށް އެކުލަވާލައްވާފައިވާ މުހިންމު ސިޔާސަތުތައް ހިމެނޭ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ ރިޔާސީ ބަޔާން ޢިއްވަވައިފި އެވެ.\nރައްޔިތުންގެ މަޖިލީހަށް މިއަދު ރިޔާސީ ބަޔާން ހުށަހަޅުއްވަމުން ރައީސުލްޖުމްހޫރިއްޔާގެ ވާހަކަފުޅު ފެއްޓެވީ ދުނިޔަށް މިހާރު ކުރިމަތިވެފައިވާ ކޮރޯނާ ވައިރަސްގެ ނުރައްކަލުގެ މައްޗަށް އަލިއަޅުއްވާލައްވަމުންނެވެ. އެގޮތުން މި ބަލީގެ ނުރައްކާ ރާއްޖެއަށް އޮތް ނަމަވެސް މިހާތަނަށް ސާންޕަލްނަގާ ޓެސްޓްކުރި އެއްވެސް ދިވެއްސަކު މި ވައިރަސްއަށް ޕޮޒިޓިވް ވެފައި ނުވާކަން ރައީސުލްޖުމްހޫރިއްޔާ ހާމަކުރެއްވިއެވެ. އަދި ދުނިޔޭގެ ޞިއްޙަތު ޖަމްޢިއްޔާގެ ލަފަޔާ އެއްގޮތަށް ސަރުކާރުގެ ހުރިހާ އިދާރާތައް، އެއް ޢަޒުމެއްގައި މަސައްކަތް ކުރައްވަމުން ގެންދަވަނީ ދިވެހި ރައްޔިތުން އެ ބަލިން ރައްކާތެރި ކުރުމަށްކަމަށް އެމަނިކުފާނު ވިދާޅުވިއެވެ.\nމިފަހަކުން ރާއްޖޭގައި ފެންމަތިވި ހިތާމަވެރި މައްސަލަ ތަކުގެ ތެރެއިން ފާހަގަކޮށްލެވޭ ކުޑަކުދިންނަށް ޖިންސީ ގޯނާކުރުމުގެ މައްސަލަތަކަށް އަލިއަޅުއްވާލައްވައި ރައީސުލްޖުމްހޫރިއްޔާ ވިދާޅުވީ މިދިޔަ މަހެއްހާ ދުވަސް ދިވެހިރައްޔިތުން މި ހޭދަކުރީ، ވަރަށް ހިތްދަތި އިޙްސާސްތަކެއްގެ ތެރޭގައިކަމަށެވެ. އެގޮތުން ޢުމުރުން އެންމެ ދެ އަހަރުނުވާ މަޢުޞޫމް ތުއްތު އަންހެން ކުއްޖަކަށް، އެކުއްޖާއަށް އެންމެ އިތުބާރު ކުރެވޭ މަޤާމުގައި ތިބި ބަޔަކު، ލާއިންސާނީ ގޮތެއްގައި ޖިންސީ ގޯނާކުރުމުގެ ހިތާމަވެރި ހާދިސާއަށް ރައީސުލްޖުމްހޫރިއްޔާގެ ރިޔާސީ ބަޔާނުގައި އަލިއަޅުއްވާލެއްވިއެވެ. އެކަމަށް މަގުފަހިކުރި އެންމެ ބޮޑު ސަބަބަކީ، ތުހުމަތުކުރެވޭ ބައެއް މީހުންނާ، ޢަދުލު އިންޞާފު އަރައި ހަމަނުކުރުން ކަމަށާއި އަދި ދައުލަތުގެ ބައެއް އިދާރާތަކުން އިހުމާލުވުންކަން ރައީސުލްޖުމްހޫރިއްޔާ ފާހަގަކުރެއްވިއެވެ. ޝަރުޢީ ކޯޓުތަކާއި ދައުލަތުގެ ބައެއް މުއައްސަސާތަކުގެ އިހުމާލުގެ ސަބަބުން، މިފަދަ މައްސަލަތައް ނުނިމި ދިގުލައިގެންދާ ކޮންމެ ހިނދުކޮޅަކީ، ކުޑަކުދިންގެ ޙައްޤުތަކަށް އަރައިގަނެ، އެކުދިންނަށް ގޯނާކުރާ ފަރާތްތަކަށް ލިބޭ ހިތްވަރެއްކަން އެމަނިކުފާނު ފާހަގަކުރެއްވިއެވެ. ރައީސުލްޖުމްހޫރިއްޔާ ވިދާޅުވީ ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނަށް މިމަހު 20 ގައި ޢަމަލުކުރަން ފެށުމުން، ޖިންސީ ގޯނާތަކާއި އިހުމާލުވުމުގެ މައްސަލަތަކުން ކުދިން ރައްކާތެރިކުރުމުގެ މަސައްކަތް، މިހާރަށްވުރެ ހަރުދަނާ ކުރެވޭނެ ކަމުގައެވެ. އަދި މި ޤާނޫނު މި ސަރުކާރުގެ ދައުރުގައި މި ފާސްކުރީ، ކުރީގެ ސަރުކާރުތަކުން މި ޤާނޫނު ފާސްކުރުމުގެ ވާހަކަ ދައްކާތާ، ދިގު 28 އަހަރަށް ފަހުގައިކަން ވެސް އެމަނިކުފާނު ފާހަގަކުރެއްވިއެވެ.\nމި ޤާނޫނަށް އަލިއަޅުއްވާލައްވަމުން ރައީސުލްޖުމްހޫރިއްޔާ ވިދާޅުވީ ދަރިންގެ އުފަންދުވަހުގެ ސެޓްފިކެޓް ނުހައްދައި، ވެކްސިން ނުޖަހައި އަދި ދަރިން ސްކޫލަށް ނުފޮނުވައި ގެންގުޅުމަކީ، މިހާރު މިޤާނޫނަށް ބަލާއިރުވެސް، މައިންބަފައިންނަށް އޮތް އިޚްތިޔާރެއް ނޫންކަމަށާއި އެފަދަ ކުދިން ތިބިތޯ ބަލައި، އެކުދިންނަށް ވެކްސިން ދީ، ސްކޫލަށް ފޮނުވުމުގެ ކަންތައް ސަރުކާރުން ކުރިއަށް ގެންދަވާނެ ކަމުގައެވެ.\nރައީސުމްހުމްހޫރިއްޔާގެ ރިޔާސީ ބަޔާނުގައި ނިމިދިޔަ 2019 ވަނަ އަހަރަކީ ޑިމޮކްރަސީއަށް ފެށި ދަތުރުގެ ކާމިޔާބު އަހަރެއްކަން ފާހަގަކުރައްވަމުން ވިދާޅުވީ މިއަދު، ދިވެހި ރައްޔިތުންނަށް ކުރެވޭނެ އެންމެ އުފާވެރި އިޙްސާސަކީ، ހަމަޖެހުމާއި ޞުލްޙަވެރިކަން އަޅުގަނޑުމެންގެ ތެރެއަށް އަލުން އަނބުރާ އަންނަން ފެށުމުގެ އިޙްސާސްކަމުގައެވެ. އެގޮތުން ރައްޔިތުން ދެއްކި މިސްރާބަށް، ދައުލަތް ހިންގުމުގެ ނިޒާމު ސީދާކުރުމުގައި، ސަރުކާރުގެ އެންމެ މުހިންމު ބައިވެރިއަކީ، ޢިއްޒަތްތެރި މަޖިލިސްކަން ފާހަގަކުރެއްވިއެވެ. އެގޮތުން މިދިޔަ އަހަރު ސަރުކާރުން ރައްޔިތުންގެ މަޖިލީހަށް ފޮނުވި 49 ބިލުގެ ތެރެއިން، 19 ވަނަ ރައްޔިތުންގެ މަޖިލީހުން މިހާތަނަށް 27 ބިލެއް ފާސްކޮށްދެއްވާފައިވާކަން ފާހަގަކުރެއްވިއެވެ. އަދި މިއަހަރުގެ ފުރަތަމަ ދައުރުގެ ތެރޭގައި 56 ބިލެއް، މަޖިލީހަށް ފޮނުވުމަށް ސަރުކާރުން ޤަޞްދުކުރައްވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. އޭގެ ތެރޭގައި ހިމެނެނީ މިހާރު ޢަމަލުކުރަމުން އަންނަ ބައެއް ޤާނޫނުތައް އިޞްލާޙްކުރުމަށް ހުށަހަޅާ 32 ބިލަކާއި، މުޅީން އަލަށް އުފައްދާ ޤާނޫނުތަކާ ގުޅޭ 24 ބިލެއްކަން އެމަނިކުފާނު ފާހަގަ ކުރެއްވިއެވެ. އެގޮތުން އެ ބިލްތައް ފާސްކުރުމުގައިވެސް، ޢިއްޒަތްތެރި މަޖިލީހުގެ ފުރިހަމަ އެއްބާރުލުން ދެއްވުމަށް ރައީސުލްޖުމްހޫރިއްޔާ އެދިވަޑައިގެންނެވިއެވެ.\nރައްޔިތުންގެ ޙައްޤުތައް ހޯދައިދިނުމުގެ މަސައްކަތް ފުރިހަމަވެގެންދާނީ، ޤާނޫނީ އޮނިގަނޑު އިޞްލާޙުކޮށް، މުޅި ނިޒާމަށް ބަދަލުތަކެއް ގެނެސް، ޝަރުޢީ ދާއިރާއަށް ރައްޔިތުންގެ އިތުބާރު އުފެދިގެންކަން ފާހަގަކުރައްވައި ޖުޑީޝަލް ސަރވިސް ކޮމިޝަންގެ ޤާނޫނު އިޞްލާޙުކުރުމުގެ ބިލަކާއި މަދަނީ އިޖުރާއަތުގެ ބިލެއް، މިދިޔަ އަހަރުގެ ތެރޭގައި ރައްޔިތުންގެ މަޖިލީހަށް ފޮނުއްވާފައިވާކަމަށް ރައީސުލްޖުމްހޫރިއްޔާ ވިދާޅުވިއެވެ. އޭގެ އިތުރުން، ކޯޓުތަކުގެ ޤާނޫނާއި، ފަނޑިޔާރުންގެ ޤާނޫނު އިޞްލާޙު ކުރުމުގެ ބިލު، ރައްޔިތުންގެ މަޖިލީހުގެ މިދައުރަށް ހުށަހެޅުއްވުމަށް މަސައްކަތްޕުޅު ކުރައްވަމުން ގެންދަވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nޓެރެރިޒަމާއި،ދީނުގެ ނަމުގައި ހައްދުފަހަނައަޅާފައިވާ ހަރުކަށި ފިކުރު ފެތުރުމާއި، ދީނާ ޚިލާފު ޚިޔާލު ފާޅުކުރުން\nދީނުގެ ނަމުގައި ހައްދުފަހަނައަޅާފައިވާ ހަރުކަށި ފިކުރު ފެތުރުމާއި، ދީނާ ޚިލާފު ޚިޔާލު ފާޅުކުރުމަކީ، ރާއްޖޭގެ ސަލާމަތާއި ރައްކާތެރިކަމަށް އޮތް ބޮޑު ގޮންޖެހުމެއްކަމާއި، އެކަން ރާއްޖޭގައި ފެތުރިފައިވާ މިންވަރު ސަރުކާރުން ޢާންމުކޮށް، އެކަމާ ދެކޮޅަށް މިދިޔަ އަހަރު ގިނަ މަސައްކަތްތަކެއް ކުރެވުނުކަން ވެސް ރައީސުލްޖުމްހޫރިއްޔާގެ ރިޔާސީ ބަޔާނުގައި ފާހަގަކުރެއްވިއެވެ. ރައީސުލްޖުމްހޫރިއްޔާ ވިދާޅުވީ މިކަމަކީ އެތައް އަހަރެއްގެ ފުނަށް މޫލާފައި އޮތް ދެ މައްސަލަ ކަމަށް ވިޔަސް، މިއަދާ ހަމައަށް މިކަން ޙައްލުނުވެ އޮތީ، އެއީ ނުހިނގާ ކަމެއްކަމަށް ހަދައި، އޭރުގެ ސަރުކާރުތަކުން މާބޮޑު ސަމާލުކަމެއް ނުދީ އޮތުމުންކަމުގައެވެ.\nމިކަންކަން ޙައްލުކުރުމަށް ސަރުކާރުން ކުރައްވަމުން ގެންދަވާ ކަންކަމަށް އަލިއަޅުއްވާލައްވަމުން ރައީސުލްޖުމްހޫރިއްޔާ ވިދާޅުވީ ކަމާބެހޭ މުއައްސަސާތަކުގެ މެދުގައި އިންޓެލިޖެންސް މަޢުލޫމާތު ބަދަލު ކުރެވޭނޭހެން، ޤައުމީ އެކްޝަން ޕްލޭނެއް އެކުލަވާލައި، ތަންފީޒުކޮށް މޮނިޓަރ ކުރުމުގެ މަސައްކަތް މިއަހަރުގެ ތެރޭގައި ފެށިގެންދާނެކަމަށެވެ. އަދި ޓެރަރިޒަމާއި ހަރުކަށި ޚިޔާލުގެ ފިކުރާ ދެކޮޅަށް މަސައްކަތްކުރުމަށް މުއައްސަސާތަކުގެ މެދުގައި، މުޢާމަލާތުކުރެވޭނެ މަރުކަޒީ ނިޒާމެއް އެކުލަވާލައި ތަންފީޒުކުރަން ފެށުމާއި ރާއްޖެއިން ބޭރުގައި ކުރާ ޓެރަރިސްޓް ހަނގުރާމަތަކަށް، ނުވަތަ އެފަދަ ސަރަޙައްދުތަކަށް ދިޔުމަށް ފަހު އެނބުރި އަންނަ މީހުން، އިޞްލާޙްކޮށް މުޖްތަމަޢަށް ގެނައުމަށްޓަކައި ޤާއިމްކުރާ، ނޭޝަނަލް ރީއިންޓެގްރޭޝަން ސެންޓަރުގެ ޢިމާރާތް ވެސް މިހާރު ހަދައި ނިމިފައިވާކަމަށް އެމަނިކުފާނު ވިދާޅުވިއެވެ.\nރައްޔިތުންގެ ދީނީ ޢަޤީދާ ވަރުގަދަކުރުން\nހަމައެހެންމެ ރައްޔިތުންގެ ދީނީ ޢަޤީދާ ވަރުގަދަކޮށް، އިސްލާމް ދީނުގެ ޞައްޙަ ޢަޤީދާގެ މަތީގައި، ސާބިތުވެ ތިބުމަށް ކުރަންޖެހޭ އެންމެހައި ކަންކަމަށް، މިދިޔަ އަހަރުވެސް ސަރުކާރުން ޚާއްޞަ ސަމާލުކަމެއް ދެވުނުކަމަށާއި އެގޮތުން މިހާރުވެސް، 8 ރަށެއްގައި މިސްކިތް ޢިމާރާތްކުރަމުން ދާއިރު، އިތުރު9ރަށެއްގައި 12 މިސްކިތެއް ޢިމާރާތް ކުރުމުގެ މަސައްކަތް މިއަހަރުގެ ތެރޭގައި ފެށިގެންދާނެކަމުގައި އެމަނިކުފާނު ވިދާޅުވިއެވެ.\nތަޢުލީމީ ދާއިރާއިން، ރާއްޖޭގެ ތާރީޚުގައިވެސް މިހާތަނަށް ސަރުކާރުން ފަހިކޮށްދީފައި ނުވާހާ ތަނަވަސް ފުރުޞަތުތަކެއް، މިދިޔަ އަހަރު ފަހިކޮށްދެވުނުކަމުގައި ރައީސުލްޖުމްހޫރިއްޔާ ވިދާޅުވިއެވެ. އެގޮތުން ހިލޭ ޑިގްރީ ޕްރޮގްރާމްގެ ދަށުން، މިދިޔަ އަހަރުގެ ނިޔަލަށް، 5000 އަށް ވުރެ ގިނަ ދަރިވަރުން ކިޔަވަމުން އައިކަމަށާއި ހަޔަރ އެޑިއުކޭޝަން ލޯން ސްކީމުގެ ދަށުން، 4144 ދަރިވަރަކަށް، މިދިޔަ އަހަރު ލޯނާއި ސްކޮލަޝިޕްގެ އެހީތެރިކަން ދީފައިވާކަން ރައީސްގެ ރިޔާސީގެ ރިޔާސީ ބަޔާނުގައި ހާމަކުރެއްވިއެވެ.\nތަޢުލީމީ ދާއިރާއިން ހޯދައިދެވުނު އެންމެ ރަނގަޅު އެއް ބަދަލަކީ، ސްކޫލްތަކުގައި ހެނދުނުގެ ނާސްތާ ދޭން ފެށުންކަން ފާހަގަކުރައްވައި މިޕްރޮގްރާމްވެސް ފުރިހަމައަށް ހިންގޭނީ، ހުރިހާ ސްކޫލްތައް އެއް ދަންފަޅިއަށް ބަދަލުކުރެވިގެންކަން ރައީސުލްޖުމްހޫރިއްޔާ ފާހަގަކުރެއްވިއެވެ. އެގޮތުން އެކަމަށް ބޭނުންވާ ވަސީލަތްތައް ދެނެގަތުމަށް ހެދި އޮޑިޓްގެ މައްޗަށް ބިނާކޮށް،3އަހަރު ދުވަހުގެ ޕްލޭނެއް ހަދައި ތަންފީޒު ކުރަމުން އަންނަކަމުގައި އެމަނިކުފާނު ވިދާޅުވިއެވެ. އަދި ޓިވެޓް ތަމްރީނުތައް މުޅި ރާއްޖެއަށް ފުޅާކުރުމުގެ ގޮތުން، ރާއްޖޭގެ ތިން ސަރަހައްދެއްގައި، ފެންވަރު ރަނގަޅު ޓިވެޓް ސެންޓަރުތަކެއް ހެދުމަށް މިއަހަރު ބަޖެޓުކުރެވިފައިވާކަމުގައިވެސް ރައީސުލްޖުމްހޫރިއްޔާގެ ރިޔާސީ ބަޔާނުގައި ވިދާޅުވެފައިވެއެވެ.\nޞިއްޙީ ދާއިރާ- ޓާޝަރީ5ހޮސްޕިޓަލް\nބޭސްފަރުވާއަށްޓަކައި މާލެ އަންނަން، ނުވަތަ ރާއްޖެއިން ބޭރަށް ދިޔުމަށް، ރައްޔިތުން އުފުލަންޖެހޭ ތަކުލީފުތައް ކުޑަކޮށްދިނުމުގެ ގޮތުން، ފަސް ސަރަޙައްދެއްގައި ޓާޝަރީ ހޮސްޕިޓަލް ތަރައްޤީކުރުމުގެ މަސައްކަތް މިދިޔަ އަހަރު ފެށިފައިވާކަމުގައި ރިޔާސީ ބަޔާނުގައި ރައީސުލްޖުމްހޫރިއްޔާ ވިދާޅުވިއެވެ. އެއީ، ހދ. ކުޅުދުއްފުށީ ރީޖަނަލް ހޮސްޕިޓަލާއި، ރ. އުނގޫފާރު ރީޖަނަލް ހޮސްޕިޓަލާއި، ލ. ގަން ރީޖަނަލް ހޮސްޕިޓަލާއި، ގދ. ތިނަދޫ ޑރ. ޢަބްދުއްޞަމަދު މެމޯރިއަލް ހޮސްޕިޓަލް އަދި އައްޑޫ އިކުއެޓޯރިއަލް ހޮސްޕިޓަލެވެ.\nޚާއްޞަ ބަލިބައްޔަށް ފަރުވާ ދިނުމުގެ ޚިދުމަތް ތަރައްޤީކުރުމަށް، މިއަހަރުގެ ތެރޭގައި ރޭވިފައިހުރި މުހިންމު މަޝްރޫޢުތައް ފާހަގަކުރައްވަމުން، އިންޑިއާ ސަރުކާރުގެ އެހީގައި ހުޅުމާލޭގައި މިއަހަރު އަޅަން ފަށާ، ކެންސަރު ހޮސްޕިޓަލާއި އައި.ޖީ.އެމް.އެޗްގައި ކިޑްނީ ބަދަލު ކުރުމުގެ ޚިދުމަތް، މިއަހަރުގެ ތެރޭގައި ފެށުމަށް މަސައްކަތް ކުރަމުން އަންނަކަން ފާހަގަކުރެއްވިއެވެ.\nނަފްސާނީ ބައްޔަށް ފަރުވާކުރެވޭނެ އިންތިޒާމު ހަމަޖެއްސުން\nނަފްސާނީ ބައްޔަށް ފަރުވާކުރެވޭނެ އިންތިޒާމު ހަމަޖެއްސުމުގެ ގޮތުން، މިދިޔަ އަހަރުގެ މާރިޗް މަހު، އައި.ޖީ.އެމް.އެޗްގައި ޤާއިމުކުރި ސެންޓަރ ފޯރ މެންޓަލް ހެލްތުން މިދިޔަ އަހަރުގެ ނިޔަލަށް، 6160 މީހަކު ނަފްސާނީ ބައްޔަށް ފަރުވާ ހޯދާފައިވާކަމުގައި ރައީސުލްޖުމްހޫރިއްޔާ ވިދާޅުވިއެވެ. އޭގެ އިތުރުން އައި.ޖީ.އެމް.އެޗްގައި ސައިކެޓްރީ ވޯޑެއް މުޅިން އަލަށް ޤާއިމުކޮށް، މިއަހަރުގެ ތެރޭގައި ޚިދުމަތް ދޭން ފަށާނެކަމަށްވެސް ރައީސުލްޖުމްހޫރިއްޔާގެ ރިޔާސީ ބަޔާނުގައި ހާމަކުރައްވާފައިވެއެވެ.\nސަރުކާރުން މިހާރު ނިންމާފައިވަނީ، މިއަހަރަކީ ޢާންމު ޞިއްޙަތުގެ އަހަރެއްގެ ގޮތުގައި ކަނޑައަޅައިގެން،ކުރިޔަށްގެންދަވަންކަން ފާހަގަކުރައްވައި، ގައިން ގަޔަށް ނާރާ ބަލިތަކުން ޢާންމު ރައްޔިތުން ސަލާމަތްކުރުމަށް ޚާއްޞަ މަސައްކަތްތަކެއް ކުރެވޭނެކަމަށް ރައީސުލްޖުމްހޫރިއްޔާ ވިދާޅުވިއެވެ. އެގޮތުން ކޮމިއުނިޓީ ހެލްތް ވޯކަރުންގެ ވިއުގައެއް ޤާއިމްކޮށް، އެ ޚިދުމަތްތައް ފުރިހަމައަށް ހިންގަން ފެށުމަކީ މިއަހަރު ކުރެވޭނެ މުހިންމު ކަމެއްކަން އެމަނިކުފާނު ފާހަގަކުރެއްވިއެވެ.\nއިޖްތިމާޢީ ރައްކާތެރިކަމުގެ ނިޒާމު ހަރުދަނާކުރުމުގެ ގޮތުން، އިސްރަށްވެހިންގެ ހިޔާ ޤާއިމްކުރުމުގެ މަސައްކަތް މިއަހަރުގެ ތެރޭގައި ފެށުމާއި މަސްތުވާތަކެތި ބޭނުންކުރާ މީހުން އަނބުރާ މުޖުތަމަޢަށް ގެނައުމަށް، ބަންދުގެ މުއްދަތުގައި ފަރުވާދިނުމަށްޓަކައި، ރިމާންޑް ސެންޓަރެއް ޤާއިމްކުރުމުގެ މަސައްކަތްވެސް ފެށޭނެކަމުގައި ރައީސުލްޖުމްހޫރިއްޔާ ވިދާޅުވިއެވެ.\nކޮރަޕްޝަންގެ މައްސަލަތައް ރިޕޯޓްކުރުމަށް، ޤާއިމްކުރި ވިސްލްބްލޯވަރ ޕޯޓަލްއަށް، މިދިޔަ އަހަރު ހުށަހެޅި މައްސަލަތަކުގެ ތެރެއިން، 120 މައްސަލައެއް މިހާރު ތަޙުޤީޤީ އިދާރާތަކަށް ފޮނުވާފައި ވާކަމަށާއި ދައުލަތުގެ މާލީ ކަންކަން، ދެފުށް ފެންނަ އުޞޫލަކުން ކުރިއަށް ގެންދިއުމުގެ ސިޔާސަތުގެ ދަށުން، ދައުލަތުގެ މާލީ ޙާލަތާއި ފައިސާގެ ހިސާބުތައް މިދިޔަ އަހަރުން ފެށިގެން އާންމުކުރަމުން އަންނަކަން އެމަނިކުފާނުގެ ބަޔާނުގައި ފާހަގަކުރެއްވިއެވެ.\nސިފައިންނާ ފުލުހުންގެ މަސައްކަތްތައް\nދިވެހި ޢަސްކަރިއްޔާއަކީ، ސިޔާސީ ނުފޫޒުން އެއްކިބާވެ، ރައްޔިތުންގެ ފުރިހަމަ އިތުބާރާއި ލޯތްބާއެކު، މަސައްކަތްކުރާ ޕްރޮފެޝަނަލް ބަޔަކަށް ހެދުމަށް، މިދިޔަ އަހަރުގެ ތެރޭގައި، ދިވެހިރާއްޖޭގެ ޤައުމީ ދިފާޢީ ބާރުގެ، ހިންގުމުގެ އޮނިގަނޑަށް މުހިންމު ބަދަލުތަކެއް ގެނެވިފައިވާކަމަށް ރައީސުލްޖުމްހޫރިއްޔާ ވިދާޅުވިއެވެ. ރައީސުލްޖުމްހޫރިއްޔާ ވިދާޅުވީ އަބަދުވެސް ދިވެހި ސިފައިންގެ އެންމެ އިސް ވާޖިބަކަށްވާނީ، ޤައުމުގެ ސިޔާދަތާއި އިސްތިޤްލާލު ޙިމާޔަތްކޮށް އަމަންއަމާންކަން ޤާއިމުކުރުމާއި، ޢާންމު ރައްޔިތުންނަށް ރައްކާތެރިކަން ފޯރުކޮށް ދިނުމުގައި، ސިފައިންނާ މަތިކުރެވިފައިވާ ޤާނޫނީ ޒިންމާ އަދާކުރުންކަމުގައެވެ.\nފުލުހުންގެ ޚިދުމަތަކީ، ދުސްތޫރީ ހަމަތަކާއި، އިންސާނީ ޙައްޤުތަކަށް ރިޢާޔަތްކުރެވިގެން، ޤާނޫނީ އިމުގެ ތެރެއިން ދެވޭ ޚިދުމަތެއްކަން ކަށަވަރުކުރުމުގެ މުހިންމުކަން ފާހަގަކުރައްވައި ފުލުހުންގެ ޚިދުމަތާ ގުޅޭ އެންމެހައި ކަންކަން ޤާނޫނުގައި އަލުން ކަނޑައެޅުމަށްޓަކައި، ފުލުހުންގެ ޚިދުމަތުގެ ބިލެއް، މިހާރު މަޖިލީހަށް ފޮނުއްވާފައިވާކަމުގައި ރައީސުލްޖުމްހޫރިއްޔާ ވިދާޅުވިއެވެ. އަދި ރައްޔިތުންނާ ގާތުން ޚިދުމަތް ދިނުމުގެ ސިޔާސަތުގެ ތެރެއިން، ނެއިބަރހުޑް ޕޮލިސްގެ ޚިދުމަތް މިއަހަރު އިތުރު އަތޮޅުތަކަށް ތަޢާރަފްކުރެވޭނެކަން ވެސް ރިޔާސީ ބަޔާނުގައި ފާހަގަކުރެއްވިއެވެ.\nޖަލުތަކުގެ ޖާގައިގެ ދަތިކަން ޙައްލުކުރުމަށްޓަކައި، އިތުރު ޖަލެއް ހެދުމުގެ މަސައްކަތް މިއަހަރު ފެށޭނެކަމަށާއި މާފުށީ ޖަލުގެ ގިނަ ޔުނިޓްތައް ހުރި ގޮތުން، ކަސްރަތުކުރުމުގެ ފުރުޞަތު ޤައިދީންނަށް ނުލިބޭތީ، މިހާރު އިތުރު ޔާޑެއް އަޅައިދެވިފައިވާކަންވެސް ރައީސުލްޖުމްހޫރިއްޔާ ފާހަގަކުރެއްވިއެވެ. އަދި ވަކިން ޚާއްޞަގޮތެއްގައި ޤައިދީންނަށް ދޭ ޢާއިލީ ބައްދަލުވުމުގެ ވަގުތު،2ގަޑިއިރަށް ބަދަލުކޮށް، އެކަހެރި ބައްދަލުވުންތައް 24 ގަޑިއިރަށް ބަދަލުކުރެވިފައިވާކަންވެސް ރައީސުލްޖުމްހޫރިއްޔާގެ ރިޔާސީ ބަޔާނުގައި ފާހަގަކުރައްވާފައިވެއެވެ.\nމިދިޔަ އަހަރު ދައުލަތް ހިންގުމަށް ގެނެވުނު އެންމެ ހެޔޮ ބަދަލަކީ، ޙަޤީޤީ ލާމަރުކަޒީ ނިޒާމަކަށް އެނބުރި ދިޔުމުގެ މަސައްކަތް ފެށުންކަން ރިޔާސީ ބަޔާނުގައި ވަނީ ފާހަގަކުރައްވާފައެވެ. ޤާނޫނީ ގޮތުން ކައުންސިލްތައް ބާރުވެރިކޮށް، ކައުންސިލްތަކަށް ދެވުނު ބޮޑު ބަޖެޓާއެކު، ރަށްރަށުގައި ތަރައްޤީގެ މަޝްރޫޢުތައް ހިންގުމުގެ ޒިންމާ ލޯކަލް ކައުންސިލްތަކާ މިހާރު މަތިކުރެވިފައިވާކަން ރައީސުލްޖުމްހޫރިއްޔާގެ ބަޔާނުގައި ފާހަގަކުރައްވާފައި ވެއެވެ. އެގޮތުން ލާމަރުކަޒީ ޤާނޫނަށް ގެނައި އެންމެ ފާހަގަކޮށްލެވޭ ބަދަލަކީ، ރަށު ކައުންސިލްތަކާއި ސިޓީ ކައުންސިލްތަކަށް ވަކި ޢަދަދަކަށް އަންހެނުން އިންތިޚާބުކުރަންޖެހޭ ގޮތަށް ހަމަޖެހުންކަމުގައިވެސް އެމަނިކުފާނު ވިދާޅުވިއެވެ.\nޚާރިޖީ ދާއިރާއަށް ބަލާއިރު، މިދިޔަ އަހަރަކީ، ދުވަސްތަކެއްގެ މެދުކެނޑުމަކަށް ފަހު، ބައިނަލްއަޤްވާމީ ޢާއިލާގެ ތެރެއަށް، ރާއްޖެއަށް އަލުން ވަދެވުނު އަހަރެއްކަން ރައީސުލްޖުމްހޫރިއްޔާގެ ރިޔާސީ ބަޔާނުގައި ފާހަގަކުރައްވާފައިވެއެވެ. މިދިޔަ އަހަރެއްހާ ދުވަހުގެ ތެރޭގައި އަވައްޓެރި އަދި ރަޙްމަތްތެރި ޤައުމުތަކާ އެކު ތަފާތު ދާއިރާތަކުން އެއްބަސްވުންތައް ޤާއިމުކުރެވި، ތަޢުލީމީ ފުރުޞަތުތަކާއި މާލީ އެހީތެރިކަމާއި، ދަތުރުފަތުރުކުރުމުގެ އެތައް ލުއިފަސޭހަތަކެއް ލިބިފައިވާކަމުގައިވެސް އެމަނިކުފާނު ވިދާޅުވިއެވެ.\nޚާރިޖީ ދާއިރާއިން ލިބުނު ކުރިއެރުންތަކުގެ ތެރޭގައި އިންޑިޔާ، ރަޝިޔާ، ތައިލޭންޑް އަދި ޔޫއޭއީއަށް ވިސާއާ ނުލައި ދިވެހިންނަށް ދަތުރުކުރެވޭނެ އިންތިޒާމު ހަމަޖެހިފައިވުން ފާހަގަކުރައްވައި އޭގެ އިތުރުން މޮރޮކޯ އާއި ޗައިނާއަށް ދަތުރުކުރުމުގައިވެސް ވަރަށް އަވަހަށް އެ ލުއިފަސޭހަތައް ލިބޭނެކަމުގައި ރައީސުލްޖުމްހޫރިއްޔާ ވިދާޅުވިއެވެ. މީގެ އިތުރުން ރާއްޖެއާއި ޖަރުމަނު ސަރުކާރާ ގުޅިގެން، ޝެންގަން ވިސާ ހޯދުމުގައި ދިވެހިންނަށް ލުއި ގޮތްތަކެއް ހޯދައިދިނުމަށް، ރާއްޖޭގައި ވިސާ އެޕްލިކޭޝަން ސެންޓަރެއް، އަންނަ މާރިޗް މަހުގައި ޤާއިމްކުރުމުގެ މަސައްކަތް ކުރަމުން އަންނަކަން ރައީސުލްޖުމްހޫރިއްޔާ ފާހަގަކުރެއްވިއެވެ. ޚާރިޖީ ދާއިރާއިން އެންމެބޮޑު ކާމިޔާބީއެއްގެ ގޮތުގައި ބައިނަލްއަޤްވާމީ މުޖްތަމަޢުގެ ފުރިހަމަ އެހީތެރިކަމާއެކު، މި މަހުގެ ފުރަތަމަ ދުވަހުން ފެށިގެން، ދިވެހިރާއްޖެ އަނެއްކާވެސް ކޮމަންވެލްތުގެ މެމްބަރު ޤައުމަކަށް ވެފައިވާކަން އެމަނިކުފާނުގެ ރިޔާސީ ބަޔާނުގައި ފާހަގަކުރެއްވިއެވެ.\nވިޔަފާރިއާ އިޤްތިޞާދު- ކުދި އަދި މެދުފަންތީގެ ވިޔަފާރި\nކުދި އަދި މެދު ފަންތީގެ ވިޔަފާރިތަކަށް މާލީ އެހީތެރިކަން ފޯރުކޮށްދިނުމަށް، އުފެއްދި އެސް.އެމް.އީ ޑިވެލޮޕްމަންޓް ފައިނޭންސް ކޯޕަރޭޝަނުން، މިދިޔަ އަހަރުގެ ނިޔަލަށް 301 ވިޔަފާރިއަކަށް، ޖުމްލަ 335 މިލިއަން ރުފިޔާގެ ލޯނު ހަމަޖައްސައިދެވުނުކަމަށާއި މިއަހަރުވެސް އިތުރު 450 މިލިއަން ރުފިޔާގެ ލޯނު ދޫކުރެވޭނެކަމުގައި ރައީސުލްޖުމްހޫރިއްޔާ ރިޔާސީ ބަޔާނުގައި ވިދާޅުވިއެވެ.\nފަންޑް މެނޭޖްމަންޓް ކޯރޕަރޭޝަންގެ ފުރަތަމަ ފަންޑެއްގެ ގޮތުގައި އެސް.އެމް.އީ އިނޮވޭޝަން ފަންޑެއް މިހާރުވަނީ އިފްތިތާޙްކޮށްފައި ކަމަށާއި މި ފަންޑުގެ ތެރެއިން، ދިވެހި ޒުވާނުންގެ އީޖާދީ ޚިޔާލުތަކަށާއި ވިޔަފާރިތަކަށް ފައިސާ ލިބޭނެ ގޮތް ހަމަޖެހިގެންދާނެކަމުގައި ރައީސުލްޖުމްހޫރިއްޔާ ވިދާޅުވިއެވެ މިއީ، މިހާތަނަށް، ކުދި ވިޔަފާރިތަކާއެކު ޕާޓްނަރެއްގެ ގޮތުގައި ބައިވެރިވެގެން، ވިޔަފާރީގެ ބޭނުންތަކަށް ފައިސާ ހޯދޭނެގޮތް ހަމަޖެހިގެންދާ ފުރަތަމަ ފަހަރުކަމުގައިވެސް އެމަނިކުފާނު ވިދާޅުވިއެވެ.\nމިހާރު މަސައްކަތް ފަށާފައިވާ ނެޝަނަލް ސިންގަލް ވިންޑޯ މަޝްރޫޢުގެ ދަށުން، އޮންލައިން ޕޯޓަލެއްގެ ތެރެއިން އިމްޕޯޓް-އެކްސްޕޯޓާ ގުޅޭ ލިޔެކިޔުންތައް ލުއި ފަސޭހަކޮށް ހުށަހެޅޭނެ އިންތިޒާމު، އަންނަ އޭޕްރިލް މަހުގެ ތެރޭގައި ހަމަޖެހިގެންދާނެކަމަށާއި އަދި ސަރުކާރުގެ ކަމާގުޅޭ ވުޒާރާތައް މި ޕޯޓަލްއާ ގުޅާލެވި، އިމްޕޯޓް-އެކްސްޕޯޓްގެ ހުއްދަތައް، އަންނަ އަހަރުގެ ތެރޭގައި، އޮންލައިންކޮށް ފޯރުކޮށްދޭން ފެށޭނެކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nގުޅިފަޅު ވިޔަފާރި ބަނދަރު އަދި ބުރިޖް\nގުޅިފަޅުގައި ބައިނަލްއަޤްވާމީ ފެންވަރަށް ހަދާ ވިޔަފާރި ބަނދަރުގެ މާސްޓަރޕްލޭންގެ މަސައްކަތް ނިންމައި، ބަނދަރުގެ ޢަމަލީ މަސައްކަތް، މިއަހަރު ފެށޭނެކަމުގައި ރައީސުލްޖުމްހޫރިއްޔާ ވިދާޅުވިއެވެ. އެގޮތުން މި ބަނދަރު ތަރައްޤީކުރަނީ އަހަރެއްގެ މައްޗަށް އެވްރެޖްކޮށް ހަތަރު ލައްކަ ކޮންޓެއިނަރުގެ މުދާ އަރުވައި ބޭލުމަށް ބޭނުންވާ، ޒަމާނީ ވަސީލަތްތައް ހިމަނައިގެންކަމުގައިވެސް ވިދާޅުވިއެވެ.\nއޭގެ އިތުރުން، މާލެ-ތިލަފުށި ގުޅުވައިދޭ ބްރިޖްގެ ޑިޒައިނާއި ސާވޭގެ މަސައްކަތް މިހާރު ނިމިފައިވާކަމަށާ ބްރިޖްގެ ޢަމަލީ މަސައްކަތް މި އަހަރުގެ ތެރޭގައި ފެށިގެންދާނެކަން ވެސް ރައީސްގެ ރިޔާސީ ބަޔާނުގައި ފާހަގަކުރެއްވިއެވެ.\nޓެކްސްގެ ނިޒާމު- އާމްދަނީން ނެގޭ ޓެކްސް އަދި އެންމެ ކުޑަ އުޖޫރަ ކަނޑައެޅުން\nޤައުމީ ތަރައްޤީގެ ދުވެލި ހަލުވި ކުރުމުގެ ސިޔާސަތުގެ ދަށުން، ޓެކްސް ނިޒާމު ވަރުގަދަކޮށް، އާމްދަނީން ނެގޭ ހުރިހާ ޓެކުހެއް މިހާރު އެއް ޤާނޫނެއްގެ ދަށަށް ގެނެވިފައިވާކަމުގައި ރައީސުލްޖުމްހޫރިއްޔާ ވިދާޅުވިއެވެ. މި ބަދަލާއެކު އަލަށް ތަޢާރަފުވި، އުޖޫރައިގެ އާމްދަނީން ޓެކްސް ނެގުމުގެ ކަންކަން، މިއަހަރުގެ އެޕްރީލް މަހުން ފެށިގެން ކުރިއަށްދާނެކަން އެމަނިކުފާނު ފާހަގަކުރެއްވިއެވެ. އަދި ވަޒީފާ އަދާކުރާ މީހުންނަށް ދެވޭނެ އެންމެ ކުޑަ އުޖޫރަ ކަނޑައެޅުމުގެ ބިލް، ރައްޔިތުންގެ މަޖިލީހުގެ މި ދައުރަށް ހުށަހެޅުމަށް ގަސްތުކުރައްވާކަންވެސް އެމަނިކުފާނު ހާމަކުރެއްވިއެވެ.\nމި އަހަރަށް ސަރުކާރުން ހުށަހެޅި ބަޖެޓަކީ ރެކޯޑް މިންވަރަކަށް ބޮޑު ބަޖެޓެއްކަމާއި އަންނަ އަހަރަށް ސަރުކާރުން ހުށަހަޅާ ބަޖެޓަކީ ވެސް، ބޮޑު ބަޖެޓަކަށް ވާނެކަން ރިޔާސީ ބަޔާނުގައި ރައީސުލްޖުމްހޫރިއްޔާ ފާހަގަކުރެއްވިއެވެ. މީގެ ސަބަބަކީ، މިއަހަރާއި އަންނަ އަހަރަކީ، ސަރުކާރުގެ ތަރައްޤީގެ ވަޢުދުތައް ފުއްދުމުގެ ޢަމަލީ މަސައްކަތް ފަށަން ރާވާފައިވާ ދެ އަހަރަށް ވާތީކަން އެމަނިކުފާނު ހާމަކުރެއްވިއެވެ. ރައީސުލްޖުމްހޫރިއްޔާ ވިދާޅުވީ މި ދެ އަހަރަށްފަހު ސަރުކާރުން އަމާޒު ހިފާނީ، ދަރަނި ކުޑަ ބަޖެޓަކަށްކަމަށާއި މިކަންކަމަކީ ރަނގަޅު ރޭވުމެއްގެ މަތިން، އަމާޒެއް އޮވެގެން ކުރަމުން އަންނަ މަސައްކަތެއްކަމުގައެވެ.\nމިދިޔަ އަހަރު އާމްދަނީ އާއި ހިލޭ އެހީގެ ގޮތުގައި ދައުލަތަށް ލިބިފައިވަނީ ޖުމްލަ 23.1 ބިލިއަން ރުފިޔާއެވެ. މިދިޔަ އަހަރު ދައުލަތުގެ ޖުމްލަ ޚަރަދަކީ 28.3 ބިލިއަން ރުފިޔާއެވެ. އަދި ދައުލަތުގެ ބަޖެޓު ޑެފިސިޓަކީ 5.2 ބިލިއަން ރުފިޔާއެވެ.\nހިނގަމުން މިދާ 2020 ވަނަ އަހަރު، އާމްދަނީ އާއި ހިލޭ އެހީގެ ގޮތުގައި، ދައުލަތަށް ލިބޭނެކަމަށް ލަފާކުރެވެނީ 29.9 ބިލިއަން ރުފިޔާއެވެ. މިއީ 2019 ވަނަ އަހަރާ އަޅައިބަލާއިރު 30 އިންސައްތަ އިތުރު މިންވަރެކެވެ. މިއަހަރުގެ ތެރޭގައި އާމްދަނީގެ ގޮތުގައި ލިބޭނެ ކަމަށް ލަފާކުރެވެނީ 24.7 ބިލިއަން ރުފިޔާއެވެ. މިއީ 2019 ވަނަ އަހަރާ އަޅައިބަލާއިރު 12 އިންސައްތަ އިތުރު މިންވަރެކެވެ. އަދި މިއަހަރުގެ ތެރޭގައި ހިލޭ އެހީގެ ގޮތުގައި 5.2 ބިލިއަން ރުފިޔާ ލިބޭނެކަމަށް ލަފާކުރެވޭކަމުގައި ރިޔާސީ ބަޔާނުގައި ފާހަގަކުރައްވާފައިވެއެވެ.\nރައީސުލްޖުމްހޫރިއްޔާ ވިދާޅުވީ ރާއްޖޭގެ އިޤްތިޞާދީ ދުވެލި ހުރި މިސްރާބާއި ދުނިޔޭގެ އިޤްތިޞާދަށް އަންނަ ބަދަލުތަކަށް ބަލާއިރު، މިއަހަރު ރާއްޖޭގެ އިޤްތިޞާދީ ދުވެލި ހުންނާނެކަމަށް ބެލެވެނީ 7.5 އިންސައްތައިގައި ކަމަށާ އަދި މިއަހަރު ރާއްޖޭގެ އެވްރެޖް އިންފްލޭޝަން ހުންނާނެކަމަށް ބެލެވެނީ 1.0 އިންސައްތައިގައި ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރަސްމީ ރިޒާވްގެ މައްޗަށް އަލިއަޅުއްވާލައްވައި ރައީސުލްޖުމްހޫރިއްޔާ ވިދާޅުވީ މިދިޔަ އަހަރު ނިމުނުއިރު ދައުލަތުގެ ރަސްމީ ރިޒާވްގައި 753 މިލިއަން ޔޫ.އެސް ޑޮލަރު ހުރި ކަމަށެވެ. އަދި މިހާރުގެ އަންދާޒާތަކަށް ބަލާއިރު، މިއަހަރު ނިމޭއިރު ރާއްޖޭގެ ރަސްމީ ރިޒާވްގައި، 818 މިލިއަން ޔޫއެސް ޑޮލަރު ހުންނާނެކަމަށް ބެލެވޭކަމުގައިވެސް އެމަނިކުފާނު ވިދާޅުވިއެވެ. އަދި މިދިޔަ އަހަރު ނިމުނުއިރު، ރާއްޖޭގެ ޔޫޒަބަލް ރިޒާވްގައި ހުރީ 315 މިލިއަން ޔޫއެސް ޑޮލަރުކަން ރިޔާސީ ބަޔާނުގައި ރައީސް ފާހަގަކުރެއްވިއެވެ.\nފަތުރުވެރިކަމުގެ ދާއިރާއިން ސަރުކާރުން އަމާޒުހިފި މިޞްރާބަށް، މިދިޔަ އަހަރު ވާޞިލުވެވުނުކަން ރައީސުލްޖުމްހޫރިއްޔާ ފާހަގަކުރެއްވިއެވެ. އެގޮތުން މިދިޔަ އަހަރުގެ އަމާޒަކީ އަހަރުގެ ތެރޭގައި 1.5 މިލިއަން ފަތުރުވެރިން ރާއްޖެ ގެނައުންކަމަށާ އަހަރުގެ ނިޔަލަށް 1.7 މިލިއަން ފަތުރުވެރިން ރާއްޖެއަށް ޒިޔާރަތްކޮށްފައިވާކަން ރައީސް ފާހަގަކުރެއްވިއެވެ.\nރައީސުލްޖުމްހޫރިއްޔާ ވިދާޅުވީ މިހާރު ސަރުކާރުގެ އަމާޒަކީ، 2021 ވަނަ އަހަރު ނިމުމުގެ ކުރިން 2.15 މިލިއަން ފަތުރުވެރިން ރާއްޖެ ގެނެސް، މި ދައުރު ނިމުމުގެ ކުރިން، ކޮންމެ އަހަރަކު ރާއްޖެއަށް ޒިޔާރަތްކުރާ ފަތުރުވެރިންގެ ޢަދަދު، 2.5 މިލިއަނަށް އިތުރު ކުރުންކަމަށެވެ.\nމިދިޔަ އަހަރު ނިމުނު އިރު، ރާއްޖޭގައި 158 ރިސޯޓާއި 607 ގެސްޓް ހައުސް އަދި 12 ޓޫރިސްޓް ހޮޓަލާއި 156 ސަފާރީގައި ފަތުރުވެރިން ޗުއްޓީ ހޭދަކުރިކަމަށާއި މިއަހަރުގެ ތެރޭގައި، އިތުރު 1300 އެނދާއެކު، 13 ރިސޯޓާއި 74 ގެސްޓް ހައުސް އަލަށް ހުޅުވޭނެ ކަމަށް ލަފާކުރެއްވޭކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމިހާރު ފެތުރެމުން އަންނަ ކޮރޯނާ ވައިރަހުގެ ނުރައްކާތެރިކަން ޢާންމުވި ދުވަހުން ފެށިގެން، އިއްޔެގެ ނިޔަލަށް، ފަތުރުވެރިކަމުގެ 13287 ބުކިން ކެންސަލްވެފައިވާކަމަށާއި މިކަމުން ލިބޭ ގެއްލުން ފޫބެއްދުމަށްޓަކައި، ފަތުރުވެރިކަން އިޝްތިހާރުކުރުމަށް، މިއަހަރުގެ ތެރޭގައި ވަރަށް ގިނަ މަސައްކަތްތަކެއް ކުރަންޖެހޭނެކަން ރައީސްގެ ރިޔާސީ ބަޔާނުގައި ފާހަގަކުރެއްވިއެވެ.\nކަނޑުމަގުންނާއި ވައިގެ މަގުން ދަތުރުކުރެވޭނެ، އިތުބާރުހުރި ދަތުރުފަތުރުގެ ނިޒާމެއް ޤާއިމުކުރުމަށް، ސަރުކާރުން ދެއްވާ ސަމާލުކަން ހާމަކުރައްވަމުން، ރައީސުލްޖުމްހޫރިއްޔާ ވިދާޅުވީ ހއ. ހޯރަފުށްޓާއި މ. މުލި އަދި ގދ. ފަރެސްމާތޮޑާގައި ހަދާ އެއަރޕޯޓުތައް ނިންމުމަށް މަސައްކަތްކުރަވަމުން ގެންދަވާކަމަށެވެ. އަދި ކުރިއަށް އޮތް4އަހަރުގެ ތެރޭގައި، ރާއްޖޭގެ6ރަށެއްގައި އެއާޕޯޓްތައް ތަރައްޤީކުރައްވާނެކަމުގައި އެމަނިކުފާނު ވިދާޅުވިއެވެ.\nރާއްޖޭގެ ރަށްތައް ކަނޑު ދަތުރުފަތުރުގެ ލުއިފަސޭހަ ނިޒާމަކުން ގުޅައިލުމުގެ ފުރަތަމަ ފިޔަވަހީގެ ދަށުން، ހއ، ހދ. އަދި ށ. އަތޮޅުގެ ރަށްތަކަށް، މުޅިން އައު ދަތުރުތަކެއް ފެށުމަށް ތައްޔާރުވަމުން ގެންދަވާކަން ރައީސުލްޖުމްހޫރިއްޔާގެ ރިޔާސީ ބަޔާނުގައި ހާމަކުރެއްވިއެވެ. އެގޮތުން މިމަޝްރޫޢުގެ ދަށުން، ދުވެލި ހަލުވި، ތިމާވެއްޓާ ރަޙްމަތްތެރި އަދި ރައްކާތެރި އުޅަނދުތަކެއްގެ އެހީގައި މިއަހަރުގެ ތެރޭގައި ޚިދުމަތް ފެށިގެންދާނެކަމުގައި އެމަނިކުފާނު ވިދާޅުވިއެވެ.\nދިވެހި މަސްވެރިކަން ތަރައްޤީކުރަން ކުރެވެމުންދާ މަސައްކަތްތަކަށްވެސް ރައީސުލްޖުމްހޫރިއްޔާގެ ރިޔާސީ ބަޔާނުގައި އަލިއަޅުއްވާލެއްވިއެވެ. އެ ގޮތުން، ކޫއްޑޫގެ ކޯލްޑް ސްޓޯރޭޖް ކެޕޭސިޓީ، މިހާރު ހުރި 2000 ޓަނުން 6000 ޓަނަށް، އަދި ފެލިވަރުގެ ކެޕޭސިޓީ 4000 ޓަނަށް އިތުރުކުރުމަށް މިއަހަރުގެ ތެރޭގައި އިންވެސްޓް ކުރެވޭނެކަމުގައި އެމަނިކުފާނު ވިދާޅުވިއެވެ.\nގިނަ އަދަދެއްގެ ބިދޭސީން ހިމެނޭ ގޮތަށް، ލޭނު މަސްވެރިކަމަށް ދީފައި އޮތް ހުއްދަތައް، ބޮޑުކަންނެލީގެ މަސްވެރިންގެ އެދުމާ އެއްގޮތަށް، މިހާރު ވާނީ ބާޠިލު ކޮށްފައިކަމަށާއި އަދި މަސްވެރި އުޅަނދުފަހަރަށް ގެންނަ އިންޖީނާއި، ދޯނި ބަނުމަށް ބޭނުންވާ ފައިބަރާއި ރެސިން އަދި މަސްވެރިކަމަށް ބޭނުންކުރާ ބައެއް އާލާތްތަކުގެ އިމްޕޯޓް ޑިއުޓީ މިއަހަރުގެ ތެރޭގައި ކަނޑައިލެވޭނެކަންވެސް ރިޔާސީ ބަޔާނުގައި ފާހަގަކުރެއްވިއެވެ.\nއެން ހޯދަން ފީނުމުގައި ލިބޭ ގެއްލުން ކުޑަކުރުމުގެ ގޮތުން، ރައްކާތެރި ގޮތުގައި ފީނުމުގެ ތަމްރީން ޕްރޮގްރާމްތަކެއް މިއަހަރު ފެށިގެންދާނެކަމަށާއި އައްޑޫގައި މިހާރު ހުރި ޑީކޮމްޕްރެޝަން ޗެމްބަރުގެ ޚިދުމަތް، އަންނަ މާރިޗު މަހުގެ ތެރޭގައި ފެށުމަށް މަސައްކަތްކުރައްވަމުން އަންނަކަމުގައި ރިޔާސީ ބަޔާން ދެއްވަމުން ރައީސުލްޖުމްހޫރިއްޔާ ވިދާޅުވިއެވެ.\nމަސްވެރިކަމެކޭ އެއްގޮތަށް ދަނޑުވެރިންގެ ޝަކުވާތަކަށް ލުޔެއް ހޯދައިދިނުމަށް ކުރައްވަމުން ގެންދަވާ މަސައްކަތްތައްވެސް ރިޔާސީ ބަޔާނުގައި ފާހަގަކުރައްވާފައިވެއެވެ. އެގޮތުން ދަނޑުވެރިން އެންމެ ބޮޑަށް އެދޭ އެއް ކަމަކީ، އެފަރާތްތަކުގެ އުފެއްދުންތައް މާކެޓްކޮށް، ވިއްކާ އަދި، ފަސޭހައިން ފައިސާ ލިބޭނެ އިންތިޒާމްތައް ހަމަޖެހިގެން ދިއުންކަން ފާހަގަކުރައްވައި، ސަރުކާރު ޙިއްޞާވާ އެގްރި ކުންފުންޏެއް އުފައްދަވައިގެން، ދަނޑުވެރިންގެ އުފެއްދުންތައް މާކެޓްކޮށް ވިއްކޭނެ އިންތިޒާމްތައް މި އަހަރު ތެރޭގައި ހަމަޖެހިގެންދާނެކަމުގެ އުފާވެރި ޚަބަރުވެސް ރައީސުލްޖުމްހޫރިއްޔާ ދަނޑުވެރިންނަށް މިއަދު ދެއްވިއެވެ.\nރިޔާސީ ބަޔާނުގައި ރައީސުލްޖުމްހޫރިއްޔާ ވަނީ މިދިޔަ އަހަރު ކުޅިވަރުގެ ދާއިރާއިން ރާއްޖެއަށް ލިބުނު ކާމިޔާބީތައް ވެސް ފާހަގަކުރައްވާފައެވެ. އެގޮތުން ދިވެހި އެތުލީޓުން މިދިޔަ އަހަރު ވާދަކުރި ބައިނަލްއަގްވާމީ މުބާރާތްތަކުން، 13 ރަން މެޑެއްޔާއެކު، ޖުމްލަ 46 މެޑަލް ރާއްޖެއަށް ލިބުނުކަން އެމަނިކުފާނު ފާހަގަކުރެއްވިއެވެ. އަދި 2023 ވަނަ އަހަރުގެ އިންޑިއަން އޯޝަން އައިލެންޑް ގޭމްސް ރާއްޖޭގައި ބޭއްވުމަށް ބޭނުންވާ ޢުމްރާނީ އަދި އެހެނިހެން ވަސީލަތްތައް ތަރައްޤީކުރުމުގެ މަސައްކަތް ފެށިފައިވާކަމަށް އެމަނިކުފާނު ވިދާޅުވިއެވެ.\nކުޅުންތެރިންގެ ކުރިއެރުމަށް ރާއްވަވާފައިވާ ކަންކަމަށް އިޝާރާތްކުރައްވަމުން ޤައުމީ ޓީމަކަށް މަދުވެގެން5އަހަރު ކުޅެފައިވާ ކުޅުންތެރިން ރިޓަޔަރކުރުމުން، ދިރިއުޅުމަށްޓަކައި އެހެން މަސައްކަތެއް ފެށުމަށް އެހީތެރިވެދިނުމުގެ ގޮތުން، މިއަހަރުގެ ތެރޭގައި ލޯން ސްކީމެއް ތަޢާރަފުކުރުމަށް މަސައްކަތް ކުރައްވަމުން ގެންދަވާކަން ރައީސުލްޖުމްހޫރިއްޔާ ހާމަކުރެއްވިއެވެ. އަދި ޤައުމީ ޓީމުތަކުގެ ކުޅުންތެރިންނަށް ދިމާވާ ކުޅިވަރުގެ އަނިޔާތަކަށް ފަރުވާދެވޭނެ އިންޝުއަރެންސް ސްކީމެއް ތަޢާރަފްކޮށް މިއަހަރުގެ ތެރޭގައި ޚިދުމަތް ލިބެން ފަށާނެކަމުގައިވެސް އެމަނިކުފާނު ވިދާޅުވިއެވެ.\nމީގެއިތުރުން ބައިނަލްއަޤްވާމީ ފެންވަރަށް ކުޅުންތެރިން ބިނާކުރުމުގެ ސިޔާސަތުގެ ދަށުން، ކުޅިވަރުގެ ހުނަރު ހޯދޭނެ ގޮތަށް، ރާއްޖޭން ބޭރުން ކިޔެވުމުގެ ފުރުޞަތު ހޯދައިދިނުމަށް ސަރުކާރުން ނިންމާފައިވާކަންވެސް ރިޔާސީ ބަޔާނުގައި ރައީސުލްޖުމްހޫރިއްޔާ ހާމަކުރެއްވިއެވެ.\nސާފު ބޯފެން، ނަރުދަމާ\nރާއްޖޭގެ ރައްޔިތުންނަށް ސާފު ބޯފެނާއި ނަރުދަމާ ނިޒާމް ޔަޤީންކޮށްދިނުމަކީ، މި ސަރުކާރުގެ އެންމެ މުހިއްމު އެއް ވަޢުދުކަން ފާހަގަކުރައްވައި ރާއްޖޭގެ ހުރިހާ ރަށެއްގައި ސާފު ބޯފެނާއި، ނަރުދަމާ ނިޒާމު ޤާއިމުކުރުމުގެ މަސައްކަތް ފެށުމަށް މިއަހަރުގެ ބަޖެޓްގައި ހިމަނާފައިވާކަމުގައި ރައީސުލްޖުމްހޫރިއްޔާ ވިދާޅުވިއެވެ. އަދި މިހާތަނަށް މަސައްކަތް ނުފެށި ހުރި ރަށްރަށުގައިވެސް، އެންމެ ލަސްވެގެން 2021 ވަނަ އަހަރު މަސައްކަތް ފަށައި، މި ދައުރު ނިމުމުގެ ކުރިން، ރާއްޖޭގެ ހުރިހާ ރަށެއްގައި އެ ޚިދުމަތްތައް ދޭން ފެށޭނެކަމުގެ ޔަޤީންކަން އެމަނިކުފާނު ރިޔާސީ ބަޔާނުގައި ދެއްވިއެވެ.\nކަރަންޓް- އިޔާދަކުރަނިވި ހަކަތަ\nކަރަންޓު އުފެއްދުމަށް ޑީސަލް ބޭނުންކުރާ މިންވަރު މަދުކުރުމަށް، މިދިޔަ އަހަރުގެ ތެރޭގައި 40 ރަށެއްގައި، އަވިން ކަރަންޓު އުފައްދާ ނިޒާމުތައް ޤާއިމުކޮށް، 5.2 މެގަވޮޓްގެ ކަރަންޓު އުފައްދަން ފެށިފައިވާކަމުގައި ރައީސުލްޖުމްހޫރިއްޔާ ވިދާޅުވިއެވެ. އެއީ ރާއްޖޭގެ ކަރަންޓު ވިއުގައިގެ ތެރޭގައި، އިޢާދަކުރަނިވި ހަކަތަ ހިމެނޭ މިންވަރަށް 7.5 އިންސައްތަ އިތުރުވުމެއްކަން އެމަނިކުފާނު ފާހަގަކުރެއްވިއެވެ. މީގެ އިތުރުން އިރުގެ އަވިން، އިތުރު 51 މެގަވޮޓްގެ ކަރަންޓު އުފައްދާނެ ނިޒާމުތައް ޤާއިމުކުރުމުގެ މަސައްކަތް މިއަހަރު ފެށިގެންދާނެކަންވެސް ރިޔާސީ ބަޔާނުގައި ހާމަކުރެއްވިއެވެ.\nމާލެ ސަރަޙައްދުގެ ކަރަންޓް\nމާލެ ސަރަޙައްދުގެ ކަރަންޓުގެ ޚިދުމަތް ހަރުދަނާ ކުރުމަށް، ހުޅުމާލޭގައި ހެދި 50 މެގަވޮޓުގެ އިންޖީނުގެއިން މިދިޔަ އަހަރު ވަނީ ހުޅުމާލެއަށް ކަރަންޓު ދޭން ފަށާފައިކަމަށާއި ހުޅުމާލެއާއި ހުޅުލެ އަދި މާލެ، އެއް ވިއުގައަކުން ގުޅާލުމަށްޓަކައި، މިހާރު އަޅަމުން އަންނަ ކަރަންޓު ކޭބަލްގެ މަސައްކަތް ނިންމައި، މިއަހަރުގެ ތެރޭގައި ޚިދުމަތް ދޭން ފެށޭނެކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ.\nރައްކާތެރިގޮތުގައި ކުނި ނައްތާލުން\nރަށްރަށުން މިހާރުވެސް ލިބޭ އެންމެ ބޮޑު ޝަކުވާއަކީ، ރައްކާތެރި ގޮތުގައި ކުނި ނައްތާލެވެން ނެތުމުގެ ޝަކުވާކަން ފާހަގަ ކުރައްވަމުން ރައީސުލްޖުމްހޫރިއްޔާ ވިދާޅުވީ މިކަމަށް ޙައްލެއް ހޯދުމުގެ ގޮތުން ޤައުމީ ފެންވަރުގައި، އިތުބާރު ހިފޭ، ކުނި މެނޭޖްކުރުމުގެ ނިޒާމެއް ޤާއިމްކުރުމުގެ މަސައްކަތް، ރާއްޖޭގެ3ސަރަހައްދެއްގައި މިހާރު ކުރެވެމުންދާކަމުގައެވެ.\nކުންޏަކީ އާމްދަނީ ލިބޭ ވަސީލަތަކަށް ހެދުމުގެ ސިޔާސަތުގެ ދަށުން، ކުނިން ހަކަތަ އުފެއްދުމަށް ތިލަފުށީގައި މިހާރު ފަށާފައިވާ، 168 މިލިއަން ޑޮލަރުގެ މަޝްރޫޢު ނިމުމުން، 8 މެގަވޮޓުގެ ކަރަންޓު، މާލޭގެ މަރުކަޒީ އިންޖީނުގެއާ ގުޅައިލެވޭނެކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. އަދި 28 މިލިއަން ޑޮލަރަށް އައްޑޫގައި ޤާއިމުކުރާ، ކުނިން ހަކަތަ އުފައްދާ ޕްލާންޓު ނިމުމުން، 1 މެގަވޮޓްގެ ކަރަންޓު، އައްޑޫގެ މަރުކަޒީ އިންޖީނުގޭގެ ކަރަންޓް ވިއުގަޔާ ގުޅައިލެވޭނެކަމުގައިވެސް އެމަނިކުފާނު ވިދާޅުވިއެވެ.\nރާއްޖޭގެ ނާޒުކު ތިމާވެށި ޙިމާޔަތްކުރުމުގެ ގޮތުން، ރާއްޖެއަކީ އެއްފަހަރު ބޭނުކޮށްފައި އުކާލާ ޒާތުގެ ޕްލާސްޓިކް، ބޭނުންނުކުރާ ޤައުމަކަށް ހެދުމަށް އެކުލަވައިލާ ޕްލޭނަށް، މިއަހަރު ޢަމަލުކުރަން ފައްޓަވާނެކަންވެސް މިއަހަރުގެ ރިޔާސީ ބަޔާނުގައި ރައީސުލްޖުމްހޫރިއްޔާ ވިދާޅުވިއެވެ.\nރާއްޖޭގެ ޘަޤާފަތާ ތަރިކަ\nރާއްޖޭގެ ޘަޤާފީ ތަރިކައާއި އާސާރުތައް ރައްކާތެރިކޮށް ބެލެހެއްޓުމަށް މިދިޔަ އަހަރު ކުރެވުނު އެންމެ މުހިންމު އެއް ކަމަކީ، ސަގާފީ ތަރިކައިގެ ޤާނޫނެއް ހަދައި ޢަމަލުކުރަން ފެށުންކަމުގައި ރައީސުލްޖުމްހޫރިއްޔާ ވިދާޅުވިއެވެ. އަދި ރާއްޖޭގެ ޘަޤާފީ ތަރިކަ ޒަމާނީ ޓެކްނޯލޮޖީގެ އެހީގައި ދަފްތަރު ކުރުމަށް، އޮކްސްފޯޑް އިސްލާމިކް ސެންޓަރާ ގުޅިގެން ހިންގާ މަޝްރޫޢުގެ ސާރވޭ މަސައްކަތްވެސް މިހާރުވަނީ4އަތޮޅެއްގެ 108 ރަށެއްގައި ކޮށް ނިންމާފައިވާކަމުގައިވެސް އެމަނިކުފާނު ވިދާޅުވިއެވެ.\nރިޔާސީ ބަޔާން ދެއްވަމުން ރައީސުލްޖުމްހޫރިއްޔާ ވިދާޅުވީ ރައްޔިތުންގެ އެންމެ ބޮޑު ކަންބޮޑުވުމަކީ އަބުރުވެރި ދިރިއުޅުމަކަށް ބޭނުންވާ އަމިއްލަ ބޯހިޔާވަހިކަމެއް ނެތުންކަމުގައެވެ. ހިޔާ މަޝްރޫޢުގެ ފަހުގެ މައުލޫމާތުތައް ޙިއްޞާކުރައްވަމުން ރައީސުލްޖުމްހޫރިއްޔާ ވިދާޅުވީ އެމަޝްރޫޢުގެ 17189 ފޯމެއް މިހާތަނަށް ސްކްރީންކުރެވި، ޝަރުތު ހަމަވާ މީހުންގެ ދިރިއުޅުމުގެ ޙާލަތު ބެލުމުގެ މަސައްކަތް މިހާރު ކުރެވެމުން އަންނަކަމަށެވެ. އެގޮތުން މިހާތަނަށް މުޅި ޖުމްލަ،5ކެޓަގަރީއެއްގެ މަސައްކަތް ނިމި، ފްލެޓް ޙައްޤުވާ މީހުންގެ ލިސްޓްތައް ޢިއުލާންކުރުމަށް ތައްޔާރުވެފައިވާކަމަށާއި ހިޔާ މަޝްރޫއުގެ 7000 ފްލެޓް، މިއަހަރުގެ ތެރޭގައި ޙައްޤުވެރިންނާ ޙަވާލުކުރެވޭނެކަމަށްވެސް ރައީސުލްޖުމްހޫރިއްޔާ ވިދާޅުވިއެވެ.\nމާލޭ ރަށްވެހިންނަށް ހުޅުމާލޭގައި ހެދުމަށް މި ސަރުކާރުން ނިންމި ފުރަތަމަ 4000 ހައުސިންގ ޔުނިޓްގެ ޢަމަލީ މަސައްކަތް، މިއަހަރުގެ ތެރޭގައި ފެށި، ވެށިފަހި ޕްރޮގްރާމްގެ ދަށުން މިހާތަނަށް ބޯހިޔާވަހިކަމެއް ހަމަނުޖެހި ތިބި ހުރިހާ އެންމެނަށްވެސް، އެމީހުންނާއި ސަރުކާރާ ދެމެދު އެއްބަސްވެފައި އޮތް ގޮތަށް، މިއަހަރުގެ ތެރޭގައި ބޯހިޔާވަހިކަން ހަމަޖެހިގެން ދާނެކަމުގެ ޔަޤީންކަންވެސް ރައީސުލްޖުމްހޫރިއްޔާގެ ރިޔާސީ ބަޔާނުގައި ދެއްވިއެވެ.\nއަތޮޅުތަކުގެ ބޯހިޔާވަހިކަމުގެ ހާލަތަށް އަލިއަޅުއްވާލައްވަމުން ހދ. މާވައިދޫ، ފަރިދޫ އަދި ކުނބުރުދޫން، 2011 ވަނަ އަހަރު އެ އަތޮޅު ނޮޅިވަރަންފަރަށް ބަދަލުކުރި ޢާއިލާތަކުގެ ތެރެއިން، މިހާތަނަށްވެސް ދާއިމީ ބޯހިޔާވަހިކަން ނުލިބޭ އެތައް ޢާއިލާއެއް އެބަތިބިކަމަށް އެމަނިކުފާނު ވިދާޅުވިއެވެ. އަދި އެ ޢާއިލާތަކަށް ބޭނުންވާ، 60 ހައުސިންގ ޔުނިޓް އެޅުމުގެ މަސައްކަތް ނިންމައި، މިއަހަރު ތެރޭގައި އެތަންތާގައި ދިރިއުޅެން ފެށޭވަރުވާނެކަމުގައި ވެސް އެމަނިކުފާނު ވިދާޅުވިއެވެ.\nރިޔާސީ ކޮމިޝަންތަކުގެ މަސައްކަތް\nގޮތް ނޭނގޭ މަރުތަކާއި ވީނުވީއެއް ނޭނގި ގެއްލިފައިވާ މީހުންގެ މައްސަލަތައް ތަހުގީގުކުރާ ކޮމިޝަނުން ބެލި މައްސަލަތަކުގެ ތެރެއިން ޔާމީން ރަޝީދާއި އަޙްމަދު ރިޟްވާން ޢަބްދުﷲގެ މައްސަލައިގެ ރިޕޯޓް ފުރިހަމަކުރުމުގެ މަސައްކަތް މިހާރު ކުރެވެމުން އަންނަކަން ރައީސުލްޖުމްހޫރިއްޔާ ހާމަކުރެއްވިއެވެ. އަދި އެކޮމިޝަނުން ބެލި ޑރ. އަފްރާޝީމް ޢަލީގެ މަރުގެ މައްސަލައާއި ޖަލުގައި މަރުވި ޙަސަން ޒަރީރުގެ މަރުގެ މައްސަލައިގެ ތަޙުޤީޤު ފުރިހަމަކޮށް، ދަޢުވާކުރަންޖެހޭ މީހުންނާ މެދު ދަޢުވާކުރުމުގެ ކަންކަން ފެށުމަށް ތައްޔާރުވަމުން އަންނަކަންވެސް ރިޔާސީ ބަޔާނުގައި ހާމަކުރެއްވިއެވެ.\nމީގެ އިތުރުން ދައުލަތުން ގެއްލިފައިވާ މުދަލާއި ފައިސާތައް ހޯދުމަށް އެކުލަވައިލި އެސެޓް ރިކަވަރީ ކޮމިޓީން ވެސް މިހާރު މަސައްކަތްތައް ނިންމައި ފައިނަލް ރިޕޯޓް ތައްޔާރުކުރުމުގެ މަސައްކަތް ކުރަމުން އަންނަކަމަށާ އެ މައްސަލަތަކުގެ ރިޕޯޓްތައް ލިބުމުން، އެކަންކަމާ ގުޅޭ ގޮތުން އަޅަންޖެހޭ ފިޔަވަޅުތައް އަޅަމުން ގެންދަވާނެކަމުގައިވެސް ރައީސުލްޖުމްހޫރިއްޔާ މިއަދު ވިދާޅުވިއެވެ.\nރައީސުލްޖުމްހޫރިއްޔާގެ ރިޔާސީ ބަޔާނުގައި ވިދާޅުވީ ދިވެހި ރައްޔިތުންގެ އުއްމީދާ ގުޅިފައިވާ ޖަޒީރާ ރާއްޖޭގެ ތަޞައްވުރު ޙަޤީޤަތަކަށް ހެދޭނީ، ކޮންމެ ހިނދެއްގައި އަދި ކޮންމެ ޙާލަތެއްގައިވިޔަސް، ޤައުމީ މަޞްލަޙަތަށް އިސްކަންދީގެންކަމަށެވެ. ރައީސުލްޖުމްހޫރިއްޔާގެ ރިޔާސީ ބަޔާން ނިންމަވާލެއްވީ ސަރުކާރުން ރައްޔިތުންނަށް ވެފައިވާ ވަޢުދުތައް ފުއްދައިދިނުމުގައި، ރައްޔިތުން އިންތިޚާބުކުރި ސަރުކާރުގެ އެންމެން، އެކުގައި ދެމިތިބޭނެ ކަމުގެ ޔަޤީންކަން ރައްޔިތުންނަށް އަރުވަމުންނެވެ.


ރައީސުލްޖުމްހޫރިއްޔާ4ޅެންފޮތެއް ނެރުއްވައިދެއްވައިފި – Maldivian Democratic Party\nރައީސުލްޖުމްހޫރިއްޔާ4ޅެންފޮތެއް ނެރުއްވައިދެއްވައިފި\nމިއަހަރުގެ ޅެންވެރިންގެ ދުވަހުގެ މުނާސަބަތުގައި، ދިވެހިބަހުގެ އެކެޑަމީއިން އިންތިޒާމްކޮށްގެން ރޭ ބޭއްވި ޙަފްލާގައި ރައީސުލްޖުމްހޫރިއްޔާ މުޙަންމަދު ނަޝީދު ބައިވެރިވެވަޑައިގެން4ޅެންފޮތެއް ނެރުއްވައިދެއްވައިފިއެވެ.\nމި ފޮތްތަކަކީ، ރާއްޖޭގައި ހުންނަވާ އިންޑިއާގެ ހައިކޮމިޝަނަރ މިސްޓަރ ޏިޔާނޭޝްވަރު މުލޭ ލިޔުއްވާފައިވާ ޅެންފޮތް ކަމަށްވާ ފަތިހުގެ އިންތިޒާރުގެ ދިވެހި ތަރުޖަމާއާއި، ލިޔުންތެރިންގެ ގުޅުމުގެ ފަރާތުން އެކުލަވައިލެއްވި ޅެންވެރިޔާ މިފޮތާއި، ޢަބްދުއްރަޝީދު ޙުސައިންގެ ޅެންތައް ހިމަނުއްވައިގެން ނެރުއްވާފައިވާ ޅެންފޮތް މަލަސް އާއި، ދިވެހިބަހުގެ އެކެޑަމީން ތައްޔާރު ކުރެއްވި ޅެންފޮތް ޅެންވެރިކަމުގެ ވާދީ މިފޮތްތަކެވެ. އިންޑިއާގެ ހައިކޮމިޝަނަރ މިސްޓަރ މުލޭގެ ޅެންފޮތް، ދިވެހިބަހަށް ތަރުޖަމާ ކުރެއްވީ، ޢަބްދުﷲ ޞާދިޤާއި، ޙަބީބާ ޙުސައިން ޙަބީބެވެ.\nމި ޙަފްލާގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ދިވެހި ޅެންވެރިކަމަކީ މި ދީބުގައި ދިވެހިން އުޅޭން ފެށީއްސުރެ ފަށައިގެން، އުފެދެމުން، ފޯދެމުން ފައްކާވެފައި އޮތް ކަމެއް ކަމަށާއި، ޅެންވެރިކަމަކީ އަޅުގަނޑުމެންގެ ހިތްތަކަށް އުފާވެރިކަމާއި އުޖާލާކަން ގެނެސްދޭ ކަމެއް ކަމުގައި ވިދާޅުވިއެވެ. އަދި މިބާވަތުގެ ދުވަސްތައް ފާހަގަކުރަމުން މިގެންދަނީ، ދިވެހި ޅެންވެރިކަން ދިރުވުމުގެ މަތިވެރި މަޤްޞަދުގައި ކަމަށާއި، ހުރިހާ ޝާޢިރުންގެވެސް އަމާޒަކީ، މަޤްޞަދަކީ، ޅެންވެރިކަމުން އުފަލާއި ޢިބްރަތް ހޯދައިދިނުން ކަމުގައި އެމަނިކުފާނު ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި، ރާއްޖޭގެ ބައެއް ޅެންވެރިން ހައްދަވާފައިވާ ޅެންތަކުގެ ހަނދާންތައް އާކުރައްވައި، ބައެއް ބޭފުޅުން ހައްދަވާފައިވާ ބައެއް ޅެންބައިތުތައް ރައީސުލްޖުމްހޫރިއްޔާ ވިދާޅުވެދެއްވިއެވެ.\nރައީސުލްޖުމްހޫރިއްޔާ މުޙަންމަދު ނަޝީދަކީ ލިޔުންތެރިކަމުގައި ދާއިރާގައި ގިނަ މަސައްކަތްތަކެއް ކުރެއްވި، އަދި ލިޔުންތެރިކަމާއި، ޅެންވެރިކަމުގެ ދާއިރާއަށް ވަރަށް ބޮޑަށް ލޯބިކުރައްވާ ބޭފުޅެކެވެ.


އަރަބި ބައެއް ގައުމުތަކުން ރާއްޖެއަށް ކަނޑައަޅާފައި ތިއްބަވާ ސަފީރުންނާ މިނިސްޓަރ ޝާހިދު ބައްދަލުކުރައްވައިފި – Dhuvas Online\nޢަރަބި ބައެއް ޤައުމުތަކުން ރާއްޖެއަށް ކަނޑައަޅާފައި ތިއްބަވާ ނަން-ރެޒިޑެންޓް ސަފީރުންނާއި ފޮރިން މިނިސްޓަރ އަބްދުﷲ ޝާހިދު މިއަދު ވަރޗުއަލްކޮށް ބައްދަލުކުރައްވައިފިއެވެ.\nފޮރިން މިނިސްޓްރީން މައުލޫމާތުދެއްވާގޮތުގައި މިނިސްޓަރ މިއަދު ބައްދަލުކުރައްވާފައިވަނީ އުރުދުން، ކުވައިތު، ފަލަސްތީން އަދި ޔަމަނުން ރާއްޖެއަށް ކަނޑައަޅާފައި ތިއްބަވާ ސަފީރުންނާއި، އޮމާންއަށް ރާއްޖެއަށް ކަނޑައަޅާފައި ހުންނަ އެމްބަސީގެ ޑެޕިއުޓީ ހެޑް އޮފް މިޝަން އާއެވެ.\nމި ބައްދަލުވުމުގައި ކޮވިޑް-19 އާއި ގުޅިގެން ރާއްޖޭގެ މިހާރުގެ ޙާލަތާއި ބެހޭ މައުލޫމާތު، ވަޒީރު ވަނީ ސަފީރުންނާއި ހިއްސާކުރައްވައި، އެޤައުމުތަކުގެ ޙާލަތާއި ބެހޭ މައުލޫމާތު އޮޅުންފިލުއްވާފައިވާކަމަށާއި އަދި އެޤައުމުތަކާއެކު އޮންނަ ގުޅުން ބަދަހިކުރުމާއި، ބައިނަލްއަގްވާމީ މުޖްތަމައުގައި އެކުގައި ގުޅިގެން މަސައްކަތްކުރުމާ ބެހޭ ގޮތުން މަޝްވަރާކުރެއްވި ކަމަށާއި އަދި ކޮވިޑް-19 އާއި ގުޅިގެން ޤައުމުތަކުން ރާއްޖެއަށް ލިބެމުންދާ އެއްބާރުލުމަށް އެޤައުމުތަކަށް މިނިސްޓަރ ޝާހިދު ޝުކުރު އަދާކުރެއްވި ކަމުގައި ފޮރިން މިނިސްޓްރީން ބުނެއެވެ.\nމިނިސްޓްރީން މައުލޫމާތުދެއްވާގޮތުގައި މިއަދުގެ ބައްދަލުވުމަކީ ފޮރިން މިނިސްޓަރ އަބްދުﷲ ޝާހިދުގެ އިސްނެންގެވުމަކަށް، އެކި ޤައުމުތަކުން ރާއްޖެއަށް ކަނޑައަޅާފައި ތިއްބަވާ ސަފީރުންނާއި ފޮރިން މިނިސްޓްރީއާ ދެމެދު އޮންނަ ގުޅުން އިތުރަށް ހަރުދަނާކުރުމަށް ކުރިއަށް ގެންދާ މަސައްކަތުގެ ތެރެއިން ބޭއްވުނު މިފަދަ ދެވަނަ ބައްދަލުވުމެކެވެ. ނިމިދިޔަ ހަފްތާގައި މިނިސްޓަރ ޝާހިދު ވަނީ އިރުމަތީ އޭޝިއާގެ ބައެއް ޤައުމުތަކުން ރާއްޖެއަށް ކަނޑައަޅާފައި ތިއްބަވާ ސަފީރުންނާއެކުވެސް މިފަދަ ބައްދަލުވުމެއް ބާއްވަވާފައެވެ.\nކޯވިޑްގައި 57 އަހަރުގެ ދިވެއްސަކު މަރުވެއްޖެ، ޖުމްލަ 42 އަށް\nޖޯޖިއާ ސްޓޭޓުގެ 16 ވޯޓާއެކު ބައިޑެން އަށް 306 ވޯޓު ލިބިވަޑައިގެންފި\nރ. އަތޮޅުން އދ. އަތޮޅަށް ރީނދޫ ސަމާލު ނެރެފި\nމެލޭޝިއާއަށް ދިއުމުގެ ކުރިން ކޯވިޑް ޓެސްޓާއި، ކަރަންޓީން ފީ ދައްކަން ޖެހޭ ގޮތަށް ހަމަޖައްސައިފި


SunOnline: Maalee bayaan husha neylhumuge bahanaa akah PG dhekevee mauloomaathu nulibun\nމާލީ ބަޔާން ހުށަނޭޅުމުގެ ބަހަނާއަކަށް ޕީޖީ ދެއްކެވީ މައުލޫމާތު ނުލިބުން\nޖުލައި 14، 2020: ޕީޖީ ހުސައިން ޝަމީމް ނޫސްވެރިންގެ ބައްދަލުވުމެއްގައި -- ސަން ފޮޓޯ/ ފަޔާޒު މޫސާ\nހުށަހަޅަން ޖެހޭ މުއްދަތުގެ ތެރޭގައި މާލީ ބަޔާން ހުށަނޭޅުނީ، މާލީ ބަޔާނުގައި ހިމަނަން ޖެހޭ މައުލޫމާތެއް ނުލިބިގެން ކަމަށާއި އެކަން އޮޑިޓާ ޖެނެރަލްގެ ސަމާލުކަމަށް ގެނެސްފައިވާނެ ކަމަށް ޕްރޮސެކިއުޓާ ޖެނެރަލް ހުސެއިން ޝަމީމް ވިދާޅުވެއްޖެ އެވެ.\nނޮވެމްބަރު 17، 2018 އިން ފެށިގެން އޮޑިޓާ ޖެނެރަލްއަށް މާލީ ބަޔާން ހުށަހަޅަން ޖެހޭ ދައުލަތުގެ މަގާމުތަކުގައި ތިބި ފަރާތްތަކުގެ ތެރެއިން މާލީ ބަޔާން ހުށަހެޅި ފަރާތްތަކާއި މާލީ ބަޔާން ހުށަނާޅާ ފަރާތްތަކުގެ މައުލޫމާތު އޮޑިޓާ ޖެނަރަލްގެ އޮފީހުން ވަނީ އާންމުކޮށްފަ އެވެ.\nއެ އޮފީހުން އާންމު ކުރި މައުލޫމާތުތަކުން ދައްކާ ގޮތުގައި ޕީޖީ ޝަމީމް މަގާމާ ހަވާލުވެވަޑައިގެންނެވި އިރު މާލީ ބަޔާން ހުށަހަޅުއްވާފައެއް ނުވެ އެވެ.\nމިއަދު ކުރެއްވި ޓުވީޓެއްގައި ޝަމީމް ވިދާޅުވީ، މާލީ ބަޔާނުގައި ހިމަނަންޖެހޭ ބައެއް މައުލޫމާތު ނުލިބުމުގެ ސަބަބުން، މާލީ ބަޔާން ހުށަހެޅިފައި ނުވާ ވާހަކަ އޮޑިޓާ ޖެނެރަލްގެ ސަމާލުކަމަށް ގެނެސްފައިވާނެ ކަމަށެވެ.\nއެމައުލޫމާތުތައް ހޯދުމުގެ މަސައްކަތް ކުރާ ކަމަށާއި ލިބުނުހާ އަވަހަކަށް މާލީ ބަޔާން ހުށަހަޅުއްވާނެ ކަމަށް އޭނާ ވިދާޅުވި އެވެ. އަދި ބަޔާން އާންމު ކުރައްވާނެ ކަމަށް ވެސް ވިދާޅުވި އެވެ.\nޕީޖީގެ މަގާމާ ހަވާލުވުމުގެ ކުރިން އަދި ކޮންމެ އަަހަރަކު އެއް ފަހަރު މާލީ ބަޔާން ހުށަހަޅަން ގާނޫނު ޒާލިމު ކުރެ އެވެ. ޝަމީމް ޕީޖީގެ މަގާމާ ހަވާލުވެވަޑައިގެންނެވީ މިދިޔަ އަހަރުގެ ޑިސެމްބަރު މަހުގެ އަށް ވަނަ ދުވަހު އެވެ.\n"9 މިލިއަން ރުފިޔާގެ ތަފްސީލުވެސް އޮޑިޓަށް ފޯރުކޮށްދިނިން"\nއެކޮމަޑޭޝަން ހަމަޖެއްސި ގޮތް އެންޑީއެމްއޭއިން ދިފާއުކޮށްފި


AFC U19 Championship Qualifications: Syria athun balive, Raajje ah qualify vumuge furusathu gellijje - One Online\nނަވާރަ އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފައިންގައި ސީރިއާ ކޮޅަށް ލަނޑެއް ޖެހުމަށްފަހު ރާއްޖޭގެ ކުޅުންތެރިންނާއެކު ކެޕްޓަން ހަސަން ނަޒީމް (ޗޯޓު) އުފާފާޅުކުރަނީ: އެ މެޗުން ރާއްޖެ ބަލިވީ 3-2ގެ ނަތީޖާއަކުން -- ފޮޓޯ/ އެފްއޭއެމް\nނަވާރަ އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފައިންގައި ސީރިއާ އަތުން ހަނި ތަފާތަކުން ރާއްޖޭގެ ޒުވާން ޓީމު ބަލިވެއްޖެއެވެ.\nތަޖިކިސްތާނުގައި މިއަދު ކުޅުނު "ގްރޫޕު ސީ"ގެ މެޗުގައި ސީރިއާ އަތުން ރާއްޖެ ބަލިވީ 3-2ގެ ނަތީޖާއަކުންނެވެ. ރާއްޖެއަށް ކޮލިފައިންގައި ބާކީ އެއް މެޗު އޮތް ނަމަވެސް، ކޮލިފައިވުމުގެ ފުރުސަތު ވަނީ ގެއްލިފައެވެ.\nއެ މެޗުގެ 19 ވަނަ މިނެޓުގައި ރާއްޖެއަށް ސަވީ އިބްރާހިމް ލީޑު ހޯދައިދިން ނަމަވެސް، މެޗުގެ 25 ވަނަ މިނެޓުގައި އޭނާ އަތުން ބައިކޮޅަށް ވަން ލަނޑުގެ ސަބަބުން ނަތީޖާ އެއްވަރުވެގެންދިޔައެވެ. މެޗުގެ 33 ވަނަ މިނެޓުގައި މުހައްމަދު އަލް މަލްހެމް ވަނީ ސީރިއާއަށް ލީޑު ހޯދައިދީފައެވެ. މެޗުގެ ފުރަތަމަ ހާފު ނިމިގެންދިޔައީ 2-1ގެ ނަތީޖާއަކުން ސީރިއާ ކުރީގައި އޮވެގެންނެވެ.\nނަވާރަ އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފައިންގައި ސީރިއާ ކޮޅަށް ލަނޑެއް ޖެހުމަށްފަހު ރާއްޖޭގެ ސަވީ އިބްރާހިމް އުފާފާޅުކުރަނީ: އެ މެޗުން ރާއްޖެ ބަލިވީ 3-2ގެ ނަތީޖާއަކުން -- ފޮޓޯ/ އެފްއޭއެމް\nމެޗުގެ 55 ވަނަ މިނެޓުގައި ކެޕްޓަން ހަސަން ނަޒީމް (ޗޯޓު) ވަނީ ރާއްޖެއަށް ނަތީޖާ ހަމަހަމަކޮށްދީފައެވެ. ނަމަވެސް މެޗުގެ 62 ވަނަ މިނެޓުގައި ސީރިއާ އިން ވަނީ އަލުން ލީޑު ހޯދައިފައެވެ. ސީރިއާއަށް ތިން ޕޮއިންޓް ކަށަވަރުކޮށްދިން ލަނޑު އެޓީމަށް ކާމިޔާބުކޮށްދިނީ އަމަރް ރަމަދާންއެވެ.\nއެ ނަތީޖާއާއެކު ސީރިއާ ވަނީ ދެ މެޗުން ހޯދި ހަތަރު ޕޮއިންޓާއެކު "ގްރޫޕު ސީ"ގެ އެއްވަނައަށް ޖެހިލައިފައެވެ. ދެވަނައިގައި އޮތް ތަޖިކިސްތާނަށް އެއް މެޗުން ތިން ޕޮއިންޓް ލިބިފައިވާ އިރު، ތިންވަނައިގައި އޮތް ލުބުނާނަށް އެއް މެޗުން ލިބިފައިވަނީ އެއް ޕޮއިންޓެވެ. އަދި ގްރޫޕުގެ ފުލުގައި އޮތް ރާއްޖެއަށް ދެ މެޗުން އެއްވެސް ޕޮއިންޓެއް ލިބިފައެއް ނުވެއެވެ.\nކޮލިފައިންގައި ރާއްޖެ ކުޅުނު ފުރަތަމަ މެޗުގައި ތަޖިކިސްތާން އަތުން ތަފާތު ބޮޑު ނަތީޖާއަކުން ވަނީ ބަލިވެފައެވެ. މިދިޔަ ބުދަ ދުވަހު ކުޅުނު އެ މެޗުގައި އަމިއްލަ ގައުމުގައި ކުޅުނު ތަޖިކިސްތާން އަތުން ރާއްޖެ ބަލިވީ 9-0ގެ ނަތީޖާއަކުންނެވެ.\nގުޅޭ ޓެގު ރާއްޖޭގެ ޤައުމީ ފުޓުބޯޅަ ޓީމު ފުޓްބޯޅަ ގައުމީ ފުޓްބޯޅަ ޓީމު 19 އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފައިން


Dhivehinge kibaigai dhivehi vantha sifa nethumakee ladhugannan jehey kameh!\nދިވެހި ލިބާސްލައިގެން އިން ދުވަސްވީ އަންހެނެއެއް\nދިވެހީންގެ ކިބައިގައި ދިވެހިވަންތަ ސިފަ ނެތުމަކީ ލަދުގަންނަންޖެހޭ ކަމެއް!\nހުސައިން އަރުބާނު ފައްވާޒު\n16 ޖޫން 2020 - 17:50:34\nދިވެހިންގެ ކިބައިގައި ދިވެހިން ވަންތަ ރީތި ސިފަ ނެތުމަކީ މިއަދު އަޅުގަނޑުމެން ދެރަވެ ހިތާމަކުރަން ޖެހޭ ކަމެކެވެ. ދިވެހިންނަށް ގުނާ އަދަދު ނުކުރެވޭ ވަރަށް ގިނަ ނިއުމަތްތައް ލިބިފައިވެއެވެ. އަމިއްލަ ބަހަކާއި އަމިއްލަ ވަންތަ ސަގާފަތެއްގެ އިތުރުން އަމިއްލަ ތަރިކަތަކެއް އަޅުގަނޑުމެންނަށް ލިބިފައިވެއެވެ. މި ކަންތައްތައް އައި ގޮތާއި، އައީ ކޮންބައެއްގެ ފަރާތުންކަމާމެދު ސުވާލުކޮށް ފިކުރުކުރުމުން އެނގިގެންދާ ހަޤީޤަތަކީ މި ސުވާލުތަކަށް ޔަޤީންކަމާއެކު ޖަވާބު ދެވެންނެތް ކަމެވެ. މިކަމުން އެނގިގެންދަނީ އަޅުގަނޑުމެން ދިވެހިންނަށް މި އުޅެވެނީ އޮޅުންބޮޅުން ގަނޑެއްގެ ތެރޭގައިކަމެވެ. އެއީ ކީއްވެގެންތޯއެވެ؟ ސަބަބަކަށް މިވަނީ އަޅުގަނޑުމެންނަށް އަޅުގަނޑުމެންގެ ތާރީޚު އެންމެ އެދެވިގެންވާ ގޮތެއްގައި އެނގިފައި ނުވާތީވެއެވެ. ކަންމިހެން ހުރުމާއެކު ދިވެހި ދަރިންނަށް ގިނަ ގޮންޖެހުންތަކަކާ ކުރިމަތިލާން އަދުމިވަނީ ޖެހިފައެވެ.\nދިވެހިންނަކީ ކޮން ނަސްލެއްގެ ކޮން ދަރިފަސްކޮޅެއްގެ ބައެއްކަމާ މެދު ދެބަސްވުންތަކެއް އުފެދުމަކީ އަދު އާއްމުވެފައިވާ ކަމެކެވެ. ބައެއް ލިޔުންތަކަށް ބަލާއިރު، ދިވެހިންނަކީ އިންޑޯ އާރިއަން ދަރިކޮޅުން އައިސްފައިވާ ބައެކެވެ. މިއާ ހިލާފަށް އަނެއް ބަޔަކު ބުރަވަނީ ދިވެހިންނަކީ ޑްރެވީޑިއަން ނަސްލުގެ ބައެއް ކަމުގައެވެ. މީލާދީން 1899 ގައި ޕްރޮފެސަރ ޖޯން ސްޓޭންލީ ގާރޑިނަރ ދިވެހިރާއްޖެއަށް ޒިޔާރަތްކުރައްވާ ދިވެހިންގެ ނަސްލު ހޯއްދެވުމަށް، ރާއްޖޭގެ އެކިރަށްރަށަށް ނިސްބަތްވާ މީހުންގެ އިސްކޮޅާއި، ބޮލާއި، ހަށިގަނޑުގެ ސައިންޓިފިކް މިންތަކެއް ނަންގަވައި ވިދާޅުވެފައިވަނީ ދިވެހިންނަކީ އިންޑިޔާގެ ސަބްކޮންޓިނެންޓާއި، ސްރީ ލަންކާ، އަރަބިކަރަ، އެފްރިކާ އަދި އަސޭކަރައިގެ ނަސްލުތަކުން އައި ބައެއް ކަމުގައެވެ. ކަންމިހެން ހުރުމާއެކު ދިވެހިންގެ އަސްލު ނުވަތަ ނަސްލު އަންނަން އޮތް ޖީލުތަކަށް ހާމަކޮށް ދިނުމަށްޓަކައި ދިވެހި ތާރީހު ދިވެހި ދަރިންނަށް އަންގައިދިނުމަކީ ކޮންމެހެން ކުރަންޖެހިފައިވާ ކަމެކެވެ.\nރާއްޖޭގައި ހުރި އާސާރީ ދާގަބާތަކާއި ހަވިއްތަތަކުން، ރާއްޖެއަށް އިސްލާމްދީނުގެ ހިދާޔަތް ލިބުމުގެ ކުރިން ދިވެހިންގެ ތެރޭގައި ހިންދުއިޒަމާއި ބުޑިޒަމް އޮތްކަން އެނގެއެވެ. ބުޑިޒަމް ދޫކޮށް އިސްލާމްދީން ގަބޫލުކުރުމަށް ރައްޔިތުންނަށް އަންގަވައިފައިވާ ކަމަށާއި، ރައްޔިތުން އިސްލާމްދީން ގަބޫލުނުކޮށްފިނަމަ އަދަބު ދެވޭނެ ކަމުގައި އިސްދޫ އަދި ދަނބިދޫ ލޯމާފާނު ފަދަ ދައުލަތުން ނެރެފައިވާ ލޯމާފާނުތަކުގައި ހާމަކޮށްފައިވެއެވެ. ރާއްޖެ އިސްލާމްވުމަށް މެދުވެރިވީ މޮރޮކޯ ނުވަތަ މަޣްރިބުކަރައިގެ އިލްމު ވެރިއެއްކަމުގައިވާ އަބުލް ބަރަކާތުލް ޔޫސުފުލް ބަރުބަރީ ކަމަށް ބައެއް ބޭފުޅުން ހާމަކުރައްވާފައިވެއެވެ. ނަމަވެސް ހަސަން ތާޖުއްދީން ލިޔުއްވި ދިވެހި ތާރީހުގައި ރާއްޖެ އިސްލާމް ކުރެއްވި ކަމަށް ލިޔެވިފައި ވަނީ ތަބުރޭޒީގެފާނު ކަމަށެވެ. ޒަމާނުއްސުރެ ދިވެހީން ކިޔަމުން އައީ މިހެންނެވެ. ބަރުބަރީއަށް ބަދަލުވީ ކަމަށް ބެލެވެނީ އިބްނު ބަތޫތާގެ އަރަބި ދަތުރުނާމާގައި އެގޮތަށް ލިޔުއްވާ އަދި އެދަތުރުނާމާ ފަހުގެ ތާރީޚެއްގައި ތަރުޖަމާ ކުރެވުމާއި ގުޅިގެންކަން ފާހަގަކުރެވެ އެވެ. ކޮންމެއަކަސް، ރާއްޖެ އިސްލާމް ކުރެއްވި ބޭކަލެއްގެ ނަންފުޅާއި މެދުގައި މިއަދު ދިވެހިންގެ ތެރޭ ތާރީހު ދިރާސާ ކުރައްވާ ފަރާތްތައް ވެސް ވަނީ ހިޔާލު ތަފާތުވެ ދެކަފިވެފައެވެ.\nކަންމިހެން ހުރުމާއެކު މިފަދަ ތާރީހީ ހާދިސާތައް ދިވެހި ދަރިންނަށް އަންގައި ދިނުމުގެ ބޭނުމަކީ މިފަދަ ތާރީހީ ހިޔާލު ތަފާތުވުންތަކާއި މެދުގައި ލިބެން ހުރި ގިނަ މައުލޫމާތުތަކެއް ފޯރުކޮށްދީ، ދިވެހި ތާރީހާއި މެދުގައި ދިވެހި ދަރިންގެ ލޯ ހުޅުވާލުމެވެ.\nދިވެހި ބަހަކީ ދިވެހިންގެ އެންމެ ބޮޑު އެއް ފަހުރެވެ. އެހެންކަމުން ދިވެހި ބަހުގެ އަސްލު ދިވެހިދަރިންނަށް އެނގެންޖެހެއެވެ. މިގޮތުން ދިވެހި ބަހަކީ އިންޑޯ ޔޫރަޕިއަން އާއިލާގެ ބަހެއްކަމާއި، ދިވެހި ބަސް އެކުލެވިގެންވަނީ އިންޑޯ އާރިޔާން ބަހުގެ ގޮފީގައިކަން ދިވެހި ދަރިންނަށް އެނގެންޖެހެއެވެ.\nދިވެހިބަހާއި ގުޅޭގޮތުން ދިރާސާކުރައްވާފައިވާ ބަހަވީ ޢިލްމުވެރިން ދިވެހިބަހަކީ އިންޑޯ އާރިޔަން އާއިލާއަށް ނިސްބަތްވާ، ސިންގަޅަ ބަހާއި ގުޅުންހުރި ބަހެއްކަމަށް (ޔުމްނާ މައުމޫން، 2002) ހާމަކުރައްވައެވެ. މި އާއިލާގެ މައި މޫ ގޮސް ގުޅެނީ އިންޑޯ ޔޫރަޕިއަން އާއިލާއަށެވެ. މީގެއިތުރުން، ސިންގަޅަ ބަހާއި ދިވެހިބަސް ހިމެނެނީ މޮޑަރން އިންޑޯ އާރިޔާން އާއިލާގެ ތެރޭގައި ހިމެނޭ އެންމެ ތިމާގެކަން ބޮޑު ދެބަސްކަމުގައި ކަމަށް (ސޮންޔާ ފްރިޓްޒް، 2001) ހާމަކުރައްވައެވެ.\nދިވެހިބަސް އުފެދުނީ މިވެނި ދުވަސްވަރެއްގައޭ ބުނާކަށް ނޭނގެއެވެ. ސަބަބަކީ ބަހަކީ އެއްދުވަހުން ޓަސްކިޔާފައި އުފެދޭ އެއްޗަކަށް ނުވާތީކަމެވެ. ދިވެހިބަސް ލިޔުމަށް ތަފާތު ހަތަރު އަކުރެއް ބޭނުންކޮށްފައިވާކަން ތާރީހުން އެނގެއެވެ. އޭލޫ ނުވަތަ އެވޭލާ އަކުރާއި ދިވެސް އަކުރާއި ލެޓިން އަކުރުގެ އިތުރުން ތާނައަކުރު ބޭނުންކުރިކަން ތާރީހީ ފަތްފުށްތަކުން އެނގެއެވެ. އެހެން ކަމުން މިފަދަ މައުލޫމާތުތައް އަންނަން އޮތް ޖީލުތަކަށް ފޯރުކޮށް ދިނުމަށްޓަކައި، އަދުގެ ދިވެހި ދަރިންނަށް ދިވެހި ތާރީހު އެނގިފައި ހުންނަށްޖެހޭނެ ކަމުގައި ދެކެމެވެ.\nދިވެހިންނަކީ ވަރަށް އެކުވެރި ބައެކެވެ. ދިވެހިންނަކީ ގޭގެއަށް ޒިޔާރަތް ކުރުމުގެ ރީތި އާދަ އާއި މީހުންނަށް މެހުމާންދާރީ އަދާކުރުމުގެ އާދަ ލިބިފައިވާ ބައެކެވެ. ދިވެހިންގެ ތެރެއިން ޒަމާނުއްސުރެން ފާހަގަ ކުރެވެމުން އައި ދުވަސްތަކާއި ކަންކަން އެނގެންޖެހެ އެވެ. އެކަންކަމުން އިބްރަތް ލިބި ގަންނަން ޖެހެއެވެ. ރަށްރަށުގެ ރައްޔިތުން އެންމެން ގުޅިގެން ބޮޑުމާލޫދު ކިޔުމާއި ރައްޔަތު މީހާއަށް މަތީމަގާމު ލިބުމުން ކޮލިލުން ފަދަ ކަންކަން އަޅުގަނޑުމެންގެ ކިޔަވާ ކުދިން ދަސްކުރަންޖެހެއެވެ. ކީއްވެގެންތޯއެވެ؟ ދިވެހިންގެ މިއާދަކާދައި ސަގާފަތް މި ދީބު ދޫކޮށް ދިއުމަށް ދަތުރު ފައްޓާފައިވާތީ މިކަންކަން އަންނަން އޮތް ޖީލަށް ފޯރުކޮށް ދެވޭނީ އަދުގެ ދިވެހި ދަރިންނަށް ކަމުގައިވާތީއެވެ.\nދިވެހި ތާރީޙާއި ސަގާފަތް ހިމާޔަތްކޮށް އަދުގެ ދަރީންނާއި ހަމައަށް މިކަންކަން ނޯޅޭނެ ގޮތަކަށް ގެނައުމަކީ އަހަރެމެންގެ ޒިންމާއެކެވެ.\nދިވެހިންނަކީ އެތައް ފަހަރެއްގެ މަތިން އަޅުވެތި ކަމުގެ ހިތި ކަރުބުޑުގައިލާފައި ތިބި ބައެކެވެ. ހޮޅިންނާއި ދޮންބަންޑާރައިން ރާއްޖެއާ އަތްގަދަ ކުރިއެވެ. އަދި އިނގިރޭސިންގެ ހިމާޔަތުގެ ދަށުގައި 128 އަހަރު ވާންދެން އޮތްކަންވެސް ލިޔުންތަކުން ސާބިތުވެގެންދެއެވެ. ނަމަވެސް މިފަދަ ކޮންމެ ދަނޑިވަޅެއްގައި ފެނިގެން ގޮސްފައި ވަނީ ދިވެހިންގެ ތޫނުފިލިކަމާއި ކުޅަދާނަކަމެވެ. އަދި އެއްބައިވަންތަކަމާއި ދިވެހިންކަން ރަމްޒުކޮށްދޭ މި ރިވެތި އާދަކާދަތަކެވެ.\nވީމާ އިންޑިޔާމީހުން އެމީހުންގެ ތާޖުމަޙަލްއަށް ރައްކާތެރިވާ ފަދައިން ޗައިނާމީހުން އެމީހުންގެ ބޮޑުފާރަށް ރައްކާތެރިވާ ފަދައިން އަޅުގަނޑުމެންގެ މިތަރިކަތަކާމެދު ރައްކާތެރިވާންޖެހެއެވެ. ދިވެހިން ކަމުގައި ރަމްޒުކޮށްދޭ ދިވެހި ވަންތަ ސަގާފަތާއި ދިވެހީންގެ އާދަކާދަތައް ދިރުވާ އާލާކޮށް އަހަރެމެންގެ ގައިގައި މި ސިފަތައް އަށަގަންނަވަމާތޯއެވެ. އަދި ދިވެހި ކާބަފައިންގެ މި މިންނެތް ބުރަ މަސައްކަތުގެ އަގުވަޒަންކޮށް އަންނަން އޮތް ޖީލަށް ވާރުތަ ކޮށްދިނުމަށްޓަކައި ހުރިހާ އެންމެންގެ އަތުކުރި އޮޅާލަމާތޯއެވެ.


ލޮކްޑައުންގައި ހޯދި ޙަޔާތުގެ ބައިވެރިޔާ އާ ކައިވެނި ކުރުމަށް ވޫހާންގައި ދިގު ކިޔުއެއް – Dhen.mv\nލޮކްޑައުންގައި ހޯދި ޙަޔާތުގެ ބައިވެރިޔާ އާ ކައިވެނި ކުރުމަށް ވޫހާންގައި ދިގު ކިޔުއެއް\nލޮކްޑައުންނާއެކު ގިނަ ބައެއްގެ ދިރިއުޅުން ޑިޖިޓަލްވިއެވެ. ސްކޫލް، އޮފީސްތައް ބަންދުވުމާއެކު، ކުރާނެ މާގިނަ ކަންތައްތަކެއްވެސް ނެތުމާއެކު، ސިންގަލްކޮށް ތިބި ގިނަ ބަޔަކު ހަޔާތުގެ ބައިވެރިޔަކު ހޯދުމުގެ މަސައްކަތްވަނީ ފަށާފައެވެ. މިކަމުގެ ހެއްކަކަށް ޗައިނާގެ ވުހާންގެ ހާލަތު ފުދެއެވެ.\n76 ދުވަހުގެ ލޮކްޑައުންއަކަށްފަހު، ކޮވިޑް19 ވައިރަސް ފުރަތަމަ ފެނުނު ޗައިނާގެ ވޫހާން ސިޓީގައި ލޮކްޑައުންގެ ދުވަސްވަރު ކައިވެނިކޮށްދިނުން މަނާކޮށްފައި އޮތް އޮތުން، ލޮކްޑައުން ނިންމާލުމާއެކު ވަނީ ރުޖޫއަކޮށްފައެވެ. މިއާއެކު ކައިވެނި ކުރަން ގިނަ ބަޔަކު އަންނަނީ މަސައްކަތް ކުރަމުންނެވެ.\nޗައިނާގެ ވެބްސައިޓްތަކުގެ މަޢުލޫމާތު ގެނެސްދޭ ސައިޓެއް ކަމަށްވާ، ވީބޯ އިން ބުނެފައިވާ ގޮތުގައި ޗައިނާގައި ކައިވެނީގެ ދަފްތަރު ސައިޓަށް މީގެ ކުރިން ދުވަހަކުވެސް ނުވަންނަ ވަރަށް އިއްޔެ އެކަނި ، މީހުން ވަނީ ޒިޔާރަތްކޮށްފައެވެ. މި ދަފްތަރު ހިންގަމުން އަންނަ ޗައިނާގެ އަލިއެކްސްޕްރެސްގެ ކުންފުންޏެއް ކަމަށްވާ އަލި ޕޭ އިން ބުނެފައިވަނީ އެ ސައިޓަށް ޒިޔާރަތް ކުރި މީހުންގެ އަދަދު 300 އިންސައްތަ އިތުރުވެފައިވާ ކަމަށެވެ. އަދި މިއާއެކު މި ވެބްސައިޓް ކުޑަ ވަގުތުކޮޅަކަށް ޑައުންވި ކަމަށްވެސް އެފަރާތުން ހާމަކުރެއެވެ.\n11 މިލިޔަން މީހުން ދިރިއުޅެމުން އަންނަ ވޫހާން ސިޓީގައި ލޮކްޑައުން މިހާރު ނަގާފައިވާއިރު، އެޤައުމުގެ މީހުން މިހާރުދަނީ އާއްމު ހާލަތަށް ރުޖޫއަވަމުންނެވެ. ނަމަވެސް ދުނިޔޭގެ އިތުރު ޤައުމުތަކުގައި ކޮވިޑް19 ފެތުރޭ މިންވަރު ދުވަހެއް ދުވަހަކަށްވަނީ އިތުރުވަމުންނެވެ.


"One Direction" ge 10 vana aharah reunion eh | Mihaaru\n"ވަން ޑިރެކްޝަން" ގެ 10 ވަނަ އަހަރަށް ރިޔުނިއަނެއް\n16 އެޕްރީލް 2020 - 08:34\nއިނގިރޭސިވިލާތުގެ ކުރީގެ މަޝްހޫރު ޕޮޕް ބޭންޑް "ވަން ޑިރެކްޝަން" އުފެއްދިތާ 10 އަހަރު ފުރުން ފާހަގަކުރަން ބޭންޑްގެ މެމްބަރުން ރިޔުނިއަންއަކަށް ދާން މަޝްވަރާތައް ކުރަމުން އަންނަ ކަމަށް ރިޕޯޓްތައް ބުނެފި އެވެ.\nއީޓީ އޮންލައިނުން ރިޕޯޓްކޮށްފައިވާ ގޮތުގައި 2015 ގައި ރޫޅުނު ބޭންޑްގެ މެމްބަރުން ރިޔުނިއަންއާ ބެހޭ ގޮތުން މަޝްވަރާތައް ކުރަމުންދާތާ ވެސް މިހާރު ދުވަސްކޮޅެއްވެއްޖެ އެވެ. އެގޮތުން ހުރިހާ މެމްބަރުންގެ މެދުގައި ވެސް މިހާރު މުއާމަލާތް ކުރެވެމުންދާ ކަމަށާއި މި އަހަރުގެ ޖުލައި ހިސާބުގައި ރިޔުނިއަން ޝޯ ބޭއްވޭތޯ އެ މީހުން މަސައްކަތްކުރަމުން އަންނަ ކަމަށް ބުންޏެވެ.\nއެކަމަކު ޝޯ ބޭއްވޭނީ މިހާރު ދުނިޔެ ހަނގުރާމަކުރަމުން އަންނަ ކޮރޯނާވައިރަހުގެ ހާލަތަށް އަންނަ ހެޔޮ ބަދަލަކާ އެކީގަ އެވެ.\nރިޔުނިއަންއާ ބެހޭ ގޮތުން ބޭންޑްގެ މެމްބަރުން ރަސްމީކޮށް އަދި އެއްވެސް ވާހަކައެއް ނުދައްކަ އެވެ.\n"ވަން ޑިރެކްޝަން" އިން ފަހަރަކު މެމްބަރަކު ވަކިވެ، މިހާރު ސޯލޯ އާޓިސްޓުންގެ ގޮތުގައި މަސައްކަތްކުރަމުން އަންނަ އިރު، އޭގައި ހިއްސާވީ ޒުވާން ފަސް ފިރިހެން މެމްބަރެކެވެ. އެއި ޒޭން މާލިކާއި ހެރީ ސްޓައިލްސް އާއި ނާއިލް ހޯރަން އާއި ލިއަމް ޕޭންގެ އިތުރުން ލުއީ ޓޮމްލިންޒަނެވެ.\nއާންމުންގެ ތެރޭގައި ވަރަށް ބޮޑު މަޝްހޫރުކަމެއް ހޯދި "ވަން ޑިރެކްޝަން" އަކީ 2010 ގައި ވުޖޫދުވި ބޭންޑެކެވެ. އެކަމަކު މާ ގިނަ ދުވަސްތަކެއް ނުވެ، ބޭންޑްގެ މެމްބަރުން ބައިބައިވެގެން ދިޔަ އިރު، ފަސް އަލްބަމެއް ނެރެފައިވެ އެވެ. އެއީ މޭޑް އިން ދަ އޭއެމް (2015) އާއި ފޯ (2014) އާއި މިޑްނައިޓް މެމޮރީޒް (2013) އާއި ޓޭމް މީ ހޯމް (2012) ގެ އިތުރުން އަޕް އޯލް ނައިޓް (2011) އެވެ.\nމެމްބަރުން މިހާރު ސޯލޯ އާޓިސްޓުންގެ ގޮތުގައި މަސައްކަތްކުރަމުން އަންނަ އިރު، ބައެއް މެމްބަރުން އަމިއްލަ އަލްބަމްތަކެއް ވެސް ނެރެފައިވެ އެވެ.


ލަންދޫ ހުކުރު މިސްކިތުގައި މުޅިން އައު ސައުންޑް ސިސްޓަމެއް ބަހައްޓައިފި. | Landhooinfo\nލަންދޫ ހުކުރު މިސްކިތުގައި މުޅިން އައު ސައުންޑް ސިސްޓަމެއް ބަހައްޓައިފި.\nނ.ލަންދޫ ހުކުރުމިސްކިތް ( މަސްޖިދުއްލުބާބު ) ގައި މުޅިން އައު ސައުންޑް ސިސްޓަމެއް މިއަދު ބަހައްޓައިފިއެވެ.\nލަންދޫ ކައުންސިލް މެމްބަރ އަލްފާޟިލް އިބްރާހީމް ލަތީފް މިއަދު ލަންދޫއިންފޯއަށް މައުލޫމާތު ދެއްވަމުން ވިދާޅުވީ މިއަދު ބެހެއްޓުނު ސިސްޓަމަކީ އިސްލާމިކް މިނިސްޓްރީން ( ސަރުކާރުން ) ދެއްވި ސިސްޓަމެއް ކަމަށެވެ. އަދި އެސިސްޓަމްގެ އަގު -/12900ރ. އަށް ވުރެ މަތިވާނެކަމަށްވެސް އޭނާ ވިދާޅުވިއެވެ.\nލަންދޫކައުންސިލްގައި ހިމެނޭ އަދާލަތުޕާޓީއަށް ނިސްބަތްވާ ހަމައެކަނި މެމްބަރު އިބްރާހިމް ލަތީފް އިތުރަށް ވިދާޅުވީ ސައުންޑްސިސްޓަމެއް ހޯދަން އުޅޭތާ ދުވަސްތަކެއް ވެއްޖެކަމަށާއި، ކުރީގެ ސަރުކާރުގައިވެސް ދަންނަވާފަައިވާނެކަމަށެވެ. ނަމަވެސް ސަރުކާރު ބަދަލުވިފަހުން އަދާލަތު ޕާޓީ ތުރޫކޮށް ކުރެވުނު މަސައްކަތުން މިކަން ކާމިޔާބުވީ ކަމަށް އޭނާ ޤަބޫލުކުރައްވައެވެ.\nލަންދޫ ގައި ހުރި އެންމެ ބޮޑުމިސްކިތުގެ އެކިއެކި ކަންކަން ރަގަޅުކުރުމަށް ލަންދޫކައުންސިލްގެ ފަރާތުން އަންނަނީ ވަރަށް ބުރަ މަސައްކަތްތަކެއް ކުރަމުންނެވެ. އެގޮތުން ކައުންސިލުން އިސްނަގައިގެން އެ މިސްކިތަށް އިތުރުކުރާ ފެންޑާ ފާހަގަކޮށްލަން ޖެހެއެވެ.\nވަރަށް އާދައިގެ ގޮތަކަށް ދަގަނޑުހޮޅިޖަހާ ކައިރީގައި ސަތަރި ޖަހާގޮތަށް ވާހަކަދެކެވިގެން ފެށިމަޝްރޫޢު ފުޅާވެ މިހާރު އެތަންވަނީ އެންމެ މިޒަމާނުގެ ފެންވަރަށް ރާނާ ސިމެންތި ޖަހާ ކުލަލައި ސީލިންގ ކޮށް އެލްމެނިއަމް ދޮރު ހަރުކޮށް މަސައްކަތުގެ 95 އިންސައްތަ ނިންމާފައެވެ.\nކައުންސިލް މެމްބަރުންނާއި، ކައުންސިލް އިދާރާގެ އެހެނިހެން މުވައްޒަފުންނާއި، ރަށުގެ ބައެއް ޢާއްމު ފަރުދުން ހިލޭސާބަހަށް ކޮށްދޭ މިމަސައްކަތަކީ ރަށުގެ ރައްޔިތުން ޝުކުރުވެރިކަމާއެކު ބަލައިގަންނާނޭ މަސައްކަތެއްކަން ޔަޤީނެވެ.\nމިއަންނަ ރަމަޟާން މަހު މިތަން ބޭނުންކުރަން ފެށޭ ވަރުވާނެކަމަށް ކައުންސިލުން އަންނަނީ ބުނަމުންނެވެ.\nކަލޯ އަދި އަޑަށް ނުނިކުމެވިގެން އެއުޅެނީ އަދި ނިކުންނާނެ. ނިކުންނައިރު އަމަލި ފިލުވާލާނެ އިނގޭ…!\nސިސްޓަމް ރަނގަޅެވެ. އަޑެއްނެތެވެ. ހެހެހޭ


Kulhudhuhfuhtah dhimaavefaivaa mahsalaathah raeesaa hihsaakoh,hahlu hoadhaidhinumah edhivadaigenfi\nކުޅުދުއްފުށީގައި ހުރި މައްސަލަތަކާ ކަންބޮޑުވުންތަކަށް ހައްލެއް ހޯދުމުގެ ގޮތުން ކުޅުދުއްފުށީ ކައުންސިލުން ސަރުކާރުގެ މުވައްސަސާތަކާއި ބައްދަލުކުރުން މި ހަފްތާތެރޭގައި ފަށާފައިވާއިރު މިއަދު ރައީސުލްޖުމްހޫރިއްޔާ އިބްރާހިމް ސޯލިހްއާ ބައްދަލު ކުރައްވައިފި އެވެ.\nމިއަދު ހަވީރު ކުރިއަށްދިޔަ ބައްދަލުވުމުގައި ކުޅުދުއްފުއްޓަށް ދިމާވެފައިވާ މައްސަލަތަކާ ބެހޭގޮތުންނާއި މިހާރު ހިނގަމުންދާ މަޝްރޫއުތަކާ ބެހޭގޮތުން މަޝްވަރާކުރެއްވި އެވެ.\nކައުންސިލްގެ ރައީސް ލަތީފް ކޭއޯއަށް މައުލޫމާތު ދެމުންވިދާޅުވީ މި ބައްދަލުވުމަކީ ވަރަށް ކާމިޔާބު ބައްދަލުވުމެއްކަމަށާއި މި ބައްދަލުވުމުގައި ރައްޔިތުންގެ ކަންބޮޑުވުންތައް ރައީސްއާ ހިއްސާ ކުރެވިފައިވާ ކަމަށެވެ.\nއެގޮތުން ކުޅުދުއްފުއްޓަށް ދިމާވެފައިވާ ބޯހިޔާވަހިކަމަށް ހައްލެއް ހޯދުމަށްޓަކައި މިހާރު ގުރުއަތުނަގާ، ހަވާލުނުކުރެވިހުރި ރޯހައުސްތައް އޭގެ ވެރިފަރާތްތަކާ ހަވާލުކޮށް، އަޅަން ފަށާ އަދި ނުނިމި ހުރި ރޯހައުސްތައް އަވަހަށް ނިންމާ، އިތުރަށް ރޯހައުސް އެޅުމުގެ މަޝްރޫއެއް ކުރިއަށް ގެންދިއުމަށާއި އަދި ގެވަޅު ދޫކުރުމަށްޓަކައި ކުރަންޖެހޭކަންކަންވެސް އަވަސްކޮށްދިނުމަށް ދަންނަވާފައިވާ ކަމަށެވެ.\nއަދި ކުޅުދުއްފުށީގެ މަގުތައް އެކަށީގެންވާ ފެންވަރެއްގައި ހަދައި، ނުހެދި ހުރިމަގުތަކުގެ މަސައްކަތް އަވަސް މުސްތަގުބަލެއްގައި ފެށުމަށްވެސް އެދިފައިވާނެ ކަމަށާއި މީގެ އިތުރުން ކުޅުދުއްފުށީގެ ވެލިމަގުތައް ހެދުމަށް ގެނެސްފައިވާ ވެހިކަލްތައް އެހެން ރަށަކަށް ގެންދިއުމުން އެތަކެތިވެސް ވީހާއަވަހަކަށް ރަށަށް ގެނެސް ހަލާކުވެފައިވާ މަގުތައް މަރާމާތުކުރުމުގެ ކަންކަން އަވަސްކޮށްދިނުމަށް އެދިފައިވާ ކަމަށްވެސް ލަތީފް ވިދާޅުވި އެވެ.\nއިތުރަށް މަޝްވަރާ ކުރެއްވި ކަންތައްތަކުގެ ތެރޭގަައި ރަށުގައި ގެސްޓްހައުސްގެ ވިޔަފާރި ފެށުމާއި އެއާޕޯޓްގެ ޓާމިނަލްގެ މަސައްކަތް އަވަހަށް ނިންމާ ރައްޔިތުންނަށް ހިދުމަތް ފޯރުކޮށްދިނުން ހިމެނެއެވެ. އަދި ހިއްކި ސަރަހައްދުގައި އެޅުމަށް ހަމަޖެހިފައިވާ ބަނދަރާއި ބެހޭގޮތުން ރައްޔިތުންގެ ހުރި ކަންބޮޑުވުންތަކާއި، މިހާރު ބޭނުންކުރަމުންދާ ބަނދަރު އިތުރަށް ފުން ކުރުމާއި ބެހޭގޮތުން މަޝްވަރާ ކުރެއްވިކަމަށް ލަތީފް ވިދާޅުވި އެވެ.\nކުނިމެނޭޖްކުރުމާއި ބެހޭގޮތުންވެސް މަޝްވަރާކޮށްފައިވާއިރު އެމަސައްކަތް ފަސޭހަކަމާއެކު ކުރެވޭނެ މަގެއް ފަހިކޮށްދިނުމަށް އެދިފައިވާނެ ކަމަށްވެސް ލަތީފް ވިދާޅުވި އެވެ.\nތައުލީމީ ގޮތުންވެސް ރަށަށް ދިމާވެފައިވާ ކަންކަންވެސް މި ބައްދަލުވުމުގައި ހިއްސާކޮށްފައިވާއިރު، ސްކޫލުތަކަށް ދިމާވާ ޖާގައިގެ ދަތިކަން ހައްލުކުުރުމަށް މަޝްވަރާކޮށް، އާ ސްކޫލެއް ހުރިހާ ވަސީލަތްތަކާއެކު ރަށުގައި ގާއިމްކޮށްދެއްވުމަށް އެދިފައިވާނެކަމަށް ލަތީފް ވިދާޅުވި އެވެ.\nލަތީފް ވިދާޅުވީ ކޮންމެ އަހަރަކު ދިރާސީ އާ އަހަރު ޖާގައިގެން ދަތިކަން އިތުރުވާތީއާ އެކަމަށް އެކަށީގެންވާ ހައްލެއް ހޯދުމަށް ކުރެއްވި މަޝްވަރާގެ ތެރެއިން އާ ސްކޫލެއްގެ ވާހަކަ ހިއްސާކުރެއްވީ ކުޅުދުއްފުއްޓަށް ހިޖުރަކުރަން ބޭނުންވާ ފަރާތްތައް ތިބުމާއެކު އިތުރު ރޯހައުސްތަކެއް ގާއިމުކުރުމަށް އެދިފައިވުމާއި އަދި މި މަޝްރޫއު ކުރިއަށް ގޮސްފިނަމަ ސްކޫލުތަކުގެ ޖާގައިގެ ދަތިކަން އިތުރުވާނެތީކަަމަށެވެ.\nލަތީފް ވިދާޅުވީ މިއީ މިހާތަނަށް ބޭއްވުނު އެންމެ ކާމިޔާބު ބައްދަލުވުން ކަމަށާއި މީގެ އިތުރުން މިއަދު3މިނިސްޓްރީއާވެސް ބައްދަލުކޮށްފައިވާނެ ކަމަށެވެ.\nމީގެ އިތުރުން އިއްޔެ ވަނީ ޓޫރިޒަމް މިނިސްޓްރީ، ހެލްތް މިނިސްޓްރީ އަދި ޕީއެސްއެމްއާއެކުވެސް ބައްދަލުވުންތަކެއް ކުރިއަށް ގެންގޮސްފަ އެވެ.


އަލްމަނާސިކް ޙައްޖު ގުރޫޕް މަދީނާގައި\nމިއަހަރު ޙައްޖުގެ އަޅުކަން އަދާކުރުމަށް މައްކާއަށް ދިޔަ ޙައްޖުވެރިންގެ ތެރެއިން އަލްމަނާސިކް ގުރޫޕްގެ ޙަވާލުގައި ދިޔަ ޙައްޖުވެރިން މިއަދު މަދީނާއަށް ހިނގައްޖެއެވެ. މިއަދު ހެނދުނު ސުޢޫދީ ގަޑިން 8 ޖެހިއިރު މައްކާއިން ފުރި ގުރޫޕްގެ ޙައްޖުވެރިންނަށް މަދީނާގައި ތިބުމަށް ހަމަޖައްސާފައިވާ ހޮޓަލަށް ދެވުނީ ހަވީރު4ގަޑި 30 ގައެވެ. <?xml:namespace prefix = o ns = "urn:schemas-microsoft-com:office:office" />\nމި ގުރޫޕްގެ ޙައްޖުވެރިން މަދީނާގައި ތިބޭ ހޮޓަލަށް ދިޔައިރު މަދީނާގެ އިސްލާމިކް ޔުނިވާސިޓީގައި ތަޢުލީމް ޙާޞިލު ކުރައްވާ ދިވެހި ދަރިވަރުން، ޙައްޖުވެރިންގެ އިސްތިޤްބާލުގައި ތިބިއެވެ. އަދި ރޭގެ ވަރަށް ދަންވަންދެން ޙައްޖުވެރިންނަށް އެހީތެރިވުމުގައި ޙައްޖުވެރިންނާއެކު އެކުދިން ތިބިކަމަށް ނޫރުލްއިސްލާމްއަށް މަޢުލޫމާތު ލިބިފައިވެއެވެ. މަދީނާގައި ކިޔަވާ ދިވެހި ދަރިވަރުން، ކޮންމެ އަހަރަކުވެސް ޙައްޖުވެރިންނަށް އެހީތެރިވުމުގައި ދަނީ ޙަރަކާތްތެރިވަމުންނެވެ.\nމަދީނާގައި މިގުރޫޕްގެ ޙައްޖުވެރިން4ދުވަހު މަޑުކުރާނެކަމަށް މަޢުލޫމާތު ލިބިފައިވެއެވެ. އަދި މަދީނާގެ ބައެއް ތަންތަން ބަލާލުމަށް ދަތުރު ކުރާނެކަމަށްވެސް މަޢުލޫމާތު ލިބިފައިވެއެވެ.\nއަލްމަނާސިކްގެ ޙައްޖުވެރިން މަދީނާއަށް ޒިޔާރަތް ކުރުމުން، މިއަހަރު ޙައްޖު އަދާކުރުމަށް އައި ގުރޫޕްތަކުގެ ތެރެއިން މަދީނާއަށް ޒިޔާރަތްކުރި ގުރޫޕްތަކުގެ ޢަދަދު3އަށް އެރީއެވެ. އަލްމަނާސިކް ގުރޫޕްގެ ކުރިން، އަލްޚައިރާއި އައްޞަފާ ގުރޫޕްގެ ޙައްޖުވެރިންވަނީ މަދީނާއަށް ޒިޔާރަތްކޮށްފައެވެ.\nނޫރުލްއިސްލާމްއަށް ޚަބަރު ލިބިފައިވާ ގޮތުގައި ކުރިއަށްއޮތް2ހަފްތާގެ ތެރޭގައި ބާކީތިބި ދިވެހި ޙައްޖުވެރިންވެސް މަދީނާއަށް ޒިޔާރަތް ކުރާނެއެވެ.\nމިހާތަނަށް މި ލިޔުން ކިޔާފައިވަނީ 726 ފަހަރު


ލޯބީގެ ނަސީބު…7… – Esfiya – Dhivehi Vaahaka Site\n- by ♡Maii♡ - 115- September 11, 2019\nޝައިމް ހޭ އަރައިފިއެވެ. ޝައިމް މަޑު މަޑުން ލޯ ހުޅު ވާލައިފިއެވެ.\nޝައިމް ލޯ ހުޅުވާލާފައި ބަލާލިއިރު މުނާ ފެނުމުން ޝައިމް ވަރަށް އުފާވިއެވެ.\n”ޝައިމް މިހާރު ކިހިނެއްތަ؟”.. މުނާ ބުނެލިއެވެ.” ބޮލަށް ވަރަށް ތަދުވޭ މެށިފަ ހުރި ތަންތާކަށް އެހާ ތަދެއް ނުވޭ.”… ޝައިމް މުނާގެ ސުވާލަށް ޖަވާބު ދިނެވެ. ހަސަނު މުނާ މަންމަ ކައިރީގައި ބުނެލިއެވެ. ”ޝައިމް ގެއަށް ފޮނުވާލީމަ އަންނާތި އަހަރެމެން ގެއަށްް.. ހީވަނީ މާދަމާ ދެވޭނެ ހެން”..\nމުނާ އާއި މުނާ މަންމަ ހޮސްޕިޓަލުން ގެއަށް ދާން ނުކުތެވެ.\nއަނެށް ދުވަހުގެ ހެނދުނުުގެ ވަގުތެވެ. އިރުގެ ދޯދި ތަކުން މުޅި ގޯޯޯޯޯޯޯތިތެރެ އޮތީ އަލި ވެފައެވެ. މުނާ ހޭލާފަ ކުޑަ ދޮރުގައި ދަމާފައި ހުރި ފޮތި ގަނޑު އެއްކައިރި ކޮއްލުމަށްފަހު ކުޑަ ދޮރު ހުޅުވާލައިފިއެވެ. ދެން އެއައްފަހު މުނާ ދިޔައީ ފެންވަރާށެވެ. ފެންވަރައިން ނުކުމެ ރީތި ވެގެން ނުކުތީ މަންމަ ކައިރިއަށް ބަދިގެއަށް ހެނދުނުގެ ނާސްތާ ތައްޔާރު ކުރުމަށެވެ.\n” ދަރިފުޅާ. ޝައިމް ބައްޕަ ދެންމެެ މަންމަ އަށް ގުޅާފަ ބުނި ޝައިމް މިހާރު ގެއަށް ފޮނުވާލި ވާހަކަ. އެހެންވީމަ ސައިބޮއެގެން ހިނގާ އެގެއަށް ދާން ”…. މުނާ ކައިރީގައި މުނާ މަންމަ ބުނެލިއެވެ.\nމުނާ މަންމަ ކައިރީގައި ޝައިމް ގެއަށް ދާނަމޭ ބުނެލިއެވެ.\n” އާން ދާނަން”..\nމުނާ ސައިބޮއެގެން ނުކުތީ ޝައިމް މެން ގެއަށް ދާންށެވެ. ޝައިމް ގެއަށް ގޮސް މުނާ އާއި މުނާ މަންމަ ގޮސް ވަތްއިރު އެކަކު ވެސް ފެންނާކަށް ނެތެވެ. ސިޓިންގ ރޫމް ދޮރު ވެސް ހުރީ ލައްޕާފައެވެ. ސިޓިންގ ރޫމް ދޮރުގައި އިން ބެލް އަށް މުނާ ފިތާލިއެވެ.\nދޮރު ހުޅުވީ ހަސަނެވެ. ” ވަދޭ އެތެރެއަށް” ހަސަނު މުނާ މެންނަށް އެތެރެއަަށްް ވަންނަން ގޮވިއެވެ.\nނޯޓު: އަޅުގަނޑު ޓެސްޓުު ދުވަސްވަރު ވީމަ އެހާ ކުރުކޮށް މި ބައި މި ލިޔެވުނީ. ޓެސްޓު ނިމުނީމަ ދިގު ކޮށް ގެނެސްދޭނަން އިރާދަކުރެއްވިއްޔާ. އަޅުގަނޑު މައާފައް އެދެން މިބައި އެހާ ކުރުކޮށް ގެނެސް ދެވުމުން. ??\nއެދެނީ ލިބުމޭ ކަލާ… (ފުރަތަމަ ބައި)\nIt’s okay beautym…waiting for next part?????\nAwwwwwwn..thanks for the lovely comment..???. Kuda koh las vedhaane next part but keep waiting dear?\nVarah reethi mi part…. Beautym ah kithah aharu thr\nThank you naura… Beautym ah 13-16 dheytherey konmes ahareh… Migothah comment akun nubuneveyne seedhaa age eh??\nމައުރީނަ maureen says:\nމާޝާﷲ ވަރަށް ރީތި އެކަމަކު އަސްލު މާ ކުރީ މިބައި ..ކިޔަވާ ކުދިން ވީމަ އިނގޭ ކިޔަވަން އިސްކަން ދޭން ޖެހޭނެ ކަން އެކަމަކު ދެންް އަންނަ ބައި ދިގު ކޮއްލާތި.. ކާމިޔާބީ އަކައް އެދެން\nVarah reethi waiting for next part ly beautym?\nThank you sher. And luv u more\nSeptember 12, 2019 at 5:08 pm\nMihaaru ibaaraaiy kurun kuda kon rangalhu. Improve vamun dhany. Good luck. And waiting for next part\nAssalaam alaikum readers mi vaahaka aa dheythereyga kiyun therin dhekey goiy alhugandah bunela dheefaanantha? Alhugandakah hiyeh nuvey kiyun therin ehaa hiyhama jehey heneh mi vaahaka aa dheythereyga. Rangalhu kohlan jehey kameh inas alhugandu kairyga buneleema ingeynee. Please alhugandu kairyga bunelaathu mistakes eh gothakah inas\nIbaaraaiyy kurun rangalhu kohlaa.. Jumla thah genes dhyfa vaagoiyy ehaa ehaa eh noon…. Keep it up gurl….. Good luck for ur work n good luck for ur study…… ???\nThank yuh kudoo. I will try my best??\nVaahaka varah reethi❤❤ekm mi vaahakaige knme part ehvx varah kuru… Thankolheh dhigukoh knme bayehvx genesdhyfihyaa Hama perfect..??\nOki thanks love kolhu. Next part dhigu kohlaanan.mihaaru vx free vaa gadi gadeega liyamun midhani .?????\nBest of luck for exams.. Next part dhigukohlaathi ingey… Mi Vrh reethi…\nmaii Beauty says:\nAwwn…. Thank you dear💕😘..mihaaru innaane part 8 dhigu koh up kohdheefa\ni can right better than this is thid grade2child’s story?\ni can write better than this is thid grade2child’s story?\nލޯބިވެރިއެއް ތިނޫނީ މަށެއް ނޭދެމޭ..20\nލޯބިވެރިއެއް ތިނޫނީ މަށެއް ނޭދެމޭ..21\nސިއްރުން މިހިތާ ކުޅެނީހޭ\nހިތާމަ / އެހެނިހެން / މަޖާ / ލޯބި\nތިއީއޭ މިހިތުގެ މަންޒިލަކީ….(2)\nހިތާމަ / އެހެނިހެން / ދީނީ / ލޯބި\nފުހެވިގެން ނުދާނޭ – 04 –\nމިދެލޯ ފުހެލަ ދޭށޭ ލޯބިން 21


ރައީސް ޔާމީންގެ ޤާނޫނީ ޓީމުން ދަނީ ހަޤީގަތް އޮޅޭގޮތަށް ވާހަކަ ދައްކަމުން - ކަރެކްޝަން ރައީސް ޔާމީންގެ ޤާނޫނީ ޓީމުން ދަނީ ހަޤީގަތް އޮޅޭގޮތަށް ވާހަކަ ދައްކަމުން - ކަރެކްޝަން\nރައީސް ޔާމީންގެ ޤާނޫނީ ޓީމުން ދަނީ ހަޤީގަތް އޮޅޭގޮތަށް ވާހަކަ ދައްކަމުން - ކަރެކްޝަން\nނޮވެމްބަރު 28، 2019: ކުރީގެ ރައީސް ޔާމީންގެ މައްޗަށް ދައުލަތުން ދައުވާކުރި މަނީ ލޯންޑަރިން މައްސަލައިގެ ހުކުމް އިއްވުން / ފޮޓޯ: އަލީ ނަސީރު (ޕީއެސްއެމް ނިއުސް )\nމޯލްޑިވްސް ކަރެކްޝަނަލް ސަރވިސްގެ ބެލުމުގެ ދަށުގައި ހުކުމް ތަންފީޒުކުރަމުންދާ މއ. ކާމިނީހުޅަނގު، ޢަބްދުﷲ ޔާމީން ޢަބްދުލްޤައްޔޫމްގެ ޤާނޫނީ ވަކީލުންނާ ބައްދަލުކުރުމުގެ ފުރުސަތު ނުދީ ހިފަހަށްޓާކަމަށް ބުނެ ފަތުރަމުންދަނީ އެއްވެސް ހަގީގަތެއްނެތް މައުލޫމާތުތަކެއް ކަމަށް ކަރެކްޝަން އިން ވިދާޅުވެއްޖެއެވެ.\nރައީސް ޔަމީންގެ ޤާނޫނީ ޓީމަށް ރައީސް ޔާމީނާއި ބައްދަލުކުރުމަށް ކަރެކްޝަން އިން ފުރުސަތު ނުދެއްވިކަމަށް ބުނެ ނެރުނު ބަޔާނާއި ގުޅިގެން ކަރެކްޝަނުން މިއަދު ވަނީ މިކަން ސާފުކޮށް ދެއްވައި ބަޔާނެއް ނެރުއްވާފައެވެ. މިބަޔާނުގައި ބަނީ ކޯވިޑް-19 އިގެ ހާލަތާ ގުޅުވައި ޤާނޫނީ ވަކީލުންނާއި، އެހެނިހެން ބައްދަލުވުންތަކަށް އެދި ކަރެކްޝަނަށް އީމެއިލް ކުރުމުން ހަމަޖެހިފައިވާ އުސޫލުގެ ތެރެއިން އެބައްދަލުވުމެއް އިންތިޒާމް ކޮށްދެވޭނެ ވާހަކަ ދަންނަވާފައިވާކަމަށެވެ. އަދި މިކަމާއި ގުޅޭ މަޢުލޫމާތު ޤައިދީއަށާއި ގާނޫނީ ވަކީލުންނަށް ދީފައިވާކަމަށެވެ.\n"ޢަބްދުﷲ ޔާމީން ޢަބްދުލްޤައްޔޫމްގެ ވަކީލުންގެ ފަރާތުން މާލޭ ޖަލަށް ހުށަހެޅި ފޯމާ ގުޅިގެން ޢަމަލުކުރަންވީ ގޮތުގެ އިރުޝާދު މާލޭ ޖަލުން ވަކީލުންނަށް ދީފައި ވާނެ. ނަމަވެސް، މާލޭ ޖަލުން ދީފައިވާ އިރުޝާދަށް ޢަމަލުނުކޮށް، ޙަޤީޤަތް އޮޅޭ ފަދަ ގޮތަކަށް މައުލޫމާތު ފެތުރުމަކީ، އެކަމާމެދު މި ސަރވިސްއިން ކަންބޮޑުވާ ކަމެއް" ކަރެކްޝަންގެ ބަޔާނުގައިވެއެވެ.\nވަކީލު ބައްދަލުވުމާ ގުޅޭ ގޮތުން، ކަރެކްޝަނުން ޤައިދީގެ ޤާނޫނީ ވަކީލުންނަށް 14 ޖުލައި 2020 ފޮނުވި ސިޓީގައި ބައްދަލުވުމަށް އެދުމުން ހަމަޖެހިފައިވާ އުޞޫލުގެ ތެރެއިން ބައްދަލުވުން ހަމަޖައްސައި ދޭނެ ކަމަށް ސާފުކޮށް ދަންނަވާފައިވާކަމަށް ކަރެކްޝަނުން ވިދާޅުވެއެވެ. އަދި ވަކީލު ބައްދަލުވުމަށާއި އެހެނިހެން ބައްދަލުވުންތަކަށް އެދޭ ފޯމުތައް މިހާލަތުގައި އީމެއިލް މެދުވެރިކޮށް ކޮންމެ ވަގުތެއްގައި ވެސް ކަރެކްޝަނަށް ފޮނުވޭނެ އިންތިޒާމް ހަމަޖައްސާފައިވާނެ ކަމަށް ކަރެކްޝަނުން ވިދާޅުވެއެވެ.


ޝަޓްލް މާސްޓާސް ބެޑްމިންޓަން ކުލަބަކީ ލަންކާގައި ދިރިއުޅެމުން...\nޝަޓްލް މާސްޓާސް ބެޑްމިންޓަން ކުލަބު\nޝަޓްލް މާސްޓާސް ބެޑްމިންޓަން ކުލަބު އިފުތިތާހުކޮށްފި\nލަންކާގައި ދިރިއުޅެމުން އަންނަ ދިވެހިންގެ ބަޔަކު އުފެއްދި ކުލަބެއް\nލަންކާގައި ދިރިއުޅޭ ދިވެހިންނަށް އަމާޒުކޮށް ގިނަ ކަންތައްތަކެއްކުރުމަށް ވަނީ ނިންމާފައި\nކ. މާލެ | 13 ޖެނުއަރީ 2021 | ބުދަ 13:13 | 1,965\nޝަޓްލް މާސްޓާސް ބެޑްމިންޓަން ކުލަބު އިފުތިތާހުކޮށްދެއްވަނީ - ފޭސްބުކް\nސްރީ ލަންކާގައި ދިރިއުޅެމުން އަންނަ ދިވެހިންގެ ބަޔަކު އިސްނަގައިގެން މުޅިން އަލަށް އުފެއްދި ޝަޓްލް މާސްޓާސް ބެޑްމިންޓަން ކުލަބު އިފުތިތާހުކޮށްފިއެވެ.\nސްރީ ލަންކާގައި ހުންނަ މޯލްޑިވްސް އެޑިއުކޭޝަނަލް އެންޑް ކަލްޗަރަލް ސެންޓަރު (އެމްއީސީސީ) ގައި ބޭއްވި ރަސްމިއްޔާތެއްގައި ބެޑްމިންޓަން ކުލަބު ރަސްމީކޮށް އިފުތިތާހުކޮށްދެއްވީ އެމްއީސީސީގެ ޑިރެކްޓަރު މަރިޔަމް ޒާހިރެވެ.\nމި ރަސްމިއްޔާތުގައި ވަނީ އެ ކުލަބުގެ ލޯގޯ އާއި ޖާޒީވެސް އިފުތިތާހުކޮށްފައެވެ. އަދި މި ރަސްމިއްޔާތުގައި ސްރީ ލަންކާގެ ވެސްޓަން ޕްރޮވިންސްގެ ބެޑްމިންޓަން އެސޯސިއޭޝަނުގެ ވެރިންނާއި، ސްރީލަންކާގައި ދިރިއުޅެމުން އަންނަ ގިނަ އަދަދެއްގެ ދިވެހިންވެސް ބައިވެރިވިއެވެ.\nޝަޓްލް މާސްޓާސް ބެޑްމިންޓަން ކުލަބު އިފުތިތާހުކުރުމަށް ބޭއްވި ރަސްމިއްޔާތުގެ ތެރެއިން\nޝަޓްލް މާސްޓާސް ބެޑްމިންޓަން ކުލަބުން މައުލޫމާތުދޭ ގޮތުގައި އެ ކުލަބުގެ ފަރާތުން ސްރީ ލަންކާގައި ދިރިއުޅޭ ދިވެހިންނަށް އަމާޒުކޮށް ގިނަ ކަންތައްތަކެއް ކުރުމަށް ނިންމާފައިވާއިރު، އޭގެތެރޭގައި ކުޅިވަރަށް ދިވެހިން އަހުލުވެރިކުރުމާއި، ދުޅަހެޔޮ ސިއްހަތެއްގައި ތިބުމަށް އެހީތެރިވެދިނުން ހިމެނެއެވެ.\nސްރީ ލަންކާގައި ގިނަ އަދަދަކަށް ދިވެހިން ދިރިއުޅޭއިރު، ދިވެހިގެންގެ މެދުގައި އަބަދުވެސް ގިނަ ކުޅިވަރުގެ އިވެންޓްތަކެއް ކުރިއަށްގެންދެއެވެ. އެގޮތުން ބެޑްމިންޓަނާއި، ޓީޓީ އާއި، ބިލްއާޑް އަދި ވޮލީބޯޅައިގެ އިތުުރުން ފުޓްސަލް މުބާރާތްތައްވެސް ހިމެނެއެވެ.\nއެންމެ ފަހުން އަޕްޑޭޓް ކުރީ:5ދުވަަސް ކުރިން | ރިވިއު ކުރީ: އިސްމާޢީލް ޝާހް


Dhiraagu pey medhuverikoh mihaaru solarel motoa inshuarensah faisaadhehkeyne\nދިރާގު ޕޭ މެދުވެރިކޮށް މިހާރު ސޮލަރެލް މޮޓޯ އިންޝުއަރެންސަށް ފައިސާދެއްކޭނެ\nދިވެހި ރާއްޖޭގައި އެންމެ ފުޅާ ދާއިރާއެއްގައި މުވާސަލާތީ އަދި ޑިޖިޓަލް ހިދުމަތްތައް ފޯރުކޮށްދޭ ކުންފުނި ދިރާގުގެ ޑިޖިޓަލް ވޮލެޓް ގެ ހިދުމަތް ކަމަށްވާ ދިރާގު ޕޭ މެދުވެރިކޮށް، ސޮލަރެލް އިންޝުއަރެންސްގެ މޮޓޯ އިންޝުއަރެންސް ހިދުމަތްތަކަށް ފައިސާ ދެއްކޭނެ ނިޒާމެއް ތައާރަފް ކޮށްފި އެވެ.\nދިރާގާއި ސޮލަރެލް އިންޝުއަރެންސް ގުޅިގެން ތައާރަފުކުރި މޮބައިލް އެޕްލިކޭޝަން، ” ސޮލަރެލް މޮޓޯ ތަރޑް ޕާޓީ އެޕް” މެދުވެރިކޮށް ދިރާގު ޕޭގެ ހިދުމަތް ބޭނުންކުރެވޭނެއެވެ. އަދި ސޮލަރެލް އިންޝުއަރެންސުން ފޯރުކޮށްދޭ ހުރިހާ މޮޓޯ އިންޝުއަރެންސްގެ ޕޮލިސީތަކަށް ދިރާގު ޕޭ މެދުވެރިކޮށް ފައިސާ ދެއްކޭނެއެވެ. މި އެޕްލިކޭޝަން އެޕަލް އެޕް ސްޓޯރ އަދި ގޫގުލް ޕްލޭ ސްޓޯރ އިން ޑައުންލޯޑު ކުރެވޭނެއެވެ.\nދިރާގު ޕޭ އަކީ 2017 ވަނަ އަހަރު ދިރާގުން ތަޢާރަފުކުރި ކޭޝްލެސް ނުވަތަ ޖީބުގައި ފައިސާ ނުގެންގުޅެ ވިޔަފާރީގެ އެކި މުއާމަލާތް ހިންގޭ ޑިޖިޓަލް ވޮލެޓެކެވެ. ރާއްޖޭގައި ނިއަރ ފީލްޑް ކޮމިނިކޭޝަން (އެން.އެފް.ސީ) ޓެކްނޮލޮޖީ ބޭނުންކޮށްގެން ކޮންމެ މޯބައިލް ފޯނަކުންވެސް ތަކެއްޗާއި ހިދުމަތްތަކަށް ފައިސާދެއްކޭނެގޮތާއި ފައިސާ ޖަމާކުރުމާއި ފައިސާ ނެގޭނެގޮތަށް ތައާރަފްކުރި މިހިދުމަތުގެ ސަބަބުން ކަސްޓަމަރުންނަށް ފަސޭހަކާމާއި، ރައްކާތެރިކަމާއެކީ ބާޒާރުކުރުމާއި ފައިސާގެ މުއާމަލާތް ހިންގޭނެއެވެ.\nދިރާގުޕޭ އެކައުންޓެއް ގާއިމުކުރުމަކީ ދިރާގުޕޭގެ އެޕް ނުވަތަ މޯބައިލް ފޯނުގެ ޔޫ.އެސް.އެސް.ޑީ މެނޫ ބޭނުންކޮށްގެން އުނދަގުލަކާނުލައި ރަޖިސްޓްރީކޮށްލެވޭ ހިދުމަތެކެވެ. އަދި އެކައުންޓަށް ފައިސާ ޖަމާކުރުމަށް ދިރާގުގެ ކޮންމެ ހިދުމަތްދޭ އައުޓްލެޓެއް ނުވަތަ ކަނޑައެޅިފައިވާ ދިރާގުޕޭ އޭޖެންޓް ފިހާރައަކަށް ގޮސް ރީލޯޑް ކުރާ އުސޫލުން ކޮށްލެވޭނެއެވެ. އަދި ދިރާގުގެ ވެބްސައިޓުންވެސް ވޮލެޓަށް ލާރިއެޅޭނެއެވެ.\nދިރާގުޕޭގެ އަނެއް މުހިއްމު ސިފައަކީ ދިރާގު ނޫން ނެޓްވޯކެއްގައި އުޅޭ ކަސްޓަމަރަކަށްވެސް ފަސޭހަކަމާއެކު ފައިސާ ފޮނުވައި އެހެން ނެޓްވާކްތަކުގެ ކަސްޓަމަރުންނަށްވެސް އޭޖެންޓް މެދުވެރިކޮށް ފައިސާނެގޭނެ އިންތިޒާމް ހަމަޖެހިފައި އޮތުމެވެ.\nދިރާގު ޕޭގައި ބޭނުން ކުރާ އެންއެފްސީއަކީ މިފަދަ ޑިޖިޓަލް ވޮލެޓް ހިދުމަތެއްގައި މިޓެކްނޮލޮޖީ ފުޅާދާއިރާއެއްގައި ރާއްޖޭގައި ބޭނުންކުރާ ފުރަތަމަ ފަހަރެވެ. ގިނަ ސްމާޓް ފޯނުތަކުގައި އެންއެފްސީ ކޭޕެބިލިޓީ އެކުލެވިގެންވީނަމަވެސް، އާދައިގެ ފޯން ނުވަތަ ބައްތި ފޯނު ފަދަ ޑިވައިސްތައްވެސް އެކަމަށް ހާއްސަ އެންއެފްސީ ސްޓިކަރއެއް ބޭނުންކޮށްގެން ދިރާގު ޕޭ ގެ ހިދުމަތް ލިބޭނެއެވެ.


އިލާހީ މުޢުޖިޒާތް: މަދިރި | ޤުރުއާން | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޤުރުއާން އިލާހީ މުޢުޖިޒާތް: މަދިރި\nއިލާހީ މުޢުޖިޒާތް: މަދިރި\n02 ސެޕްޓެމްބަރު 2011\n"إِنَّ اللَّهَ لاَ يَسْتَحْيِي أَن يَضْرِبَ مَثَلاً مَّا بَعُوضَةً فَمَا فَوْقَهَا فَأَمَّا الَّذِينَ آمَنُواْ فَيَعْلَمُونَ أَنَّهُ الْحَقُّ مِن رَّبِّهِمْ وَأَمَّا الَّذِينَ كَفَرُواْ فَيَقُولُونَ مَاذَا أَرَادَ اللَّهُ بِهَذَا مَثَلاً يُضِلُّ بِهِ كَثِيرًا وَيَهْدِي بِهِ كَثِيرًا وَمَا يُضِلُّ بِهِ إِلاَّ الْفَاسِقِينَ"\nމާނައީ: ހަމަކަށަވަރުން މަދިރިއަކުން، ނުވަތަ އެއަށްވުރެ ބޮޑު އެއްޗަކުންވިޔަސް، އެއްވެސް ކަހަލަ މިސާލެއް ޖެއްސެވުމަކަށް ﷲ ލަދުވެތިވެވޮޑިގެނެއް ނުވެތެވެ. ފަހެ، އީމާންވި މީހުން، އެ މިސާލަކީ، އެއުރެންގެ ވެރިރަސްކަލާނގެ ޙަޟްރަތުން ޙައްޤު ގޮތުގައި ޖެއްސެވި މިސާލެއްކަން ހަމަކަށަވަރުން ދަނެތެވެ. އަދި ކާފިރުވި މީހުން ބުނެތެވެ. ތިޔަ މިސާލުން، ﷲ އިރާދަކުރެއްވީ ކޮންކަމެއް ބާވައެވެ؟ އެ މިސާލުން، އެކަލާނގެ ގިނަބަޔަކު މަގުފުރައްދަވަތެވެ. އަދި ހަމަ އެ މިސާލުން، އެކަލާނގެ ގިނަބަޔަކަށް ތެދުމަގު ދައްކަވަތެވެ. ފާސިޤުން މެނުވީ، އެއިން އެކަލާނގެ މަގެއް ނުފުރައްދަވަތެވެ. –ސޫރަތުލްބަޤަރާ 26-(1)\nއިސްވެ ދެންނެވި އާޔަތް ބާވައިލެއްވުނު ސަބަބު\nޢަބްދުﷲ ބިން ޢައްބާސްގެ އަރިހުން ރިވާވެގެން ވެއެވެ. މާތް ﷲ މުޝްރިކުންގެ ބާޠިލު އިލާހުންތަކުގެ ބަލިކަށި ކަމާއި، ނުކުޅެދުން ތެރިކަމުގެ ވާހަކައިން މިސާލު ޖައްސަވަމުން މިލިޔާ އާޔަތް ބާވައިލެއްވި ހިނދު، "يَا أَيُّهَا النَّاسُ ضُرِبَ مَثَلٌ فَاسْتَمِعُوا لَهُ إِنَّ الَّذِينَ تَدْعُونَ مِن دُونِ اللَّهِ لَن يَخْلُقُوا ذُبَابًا وَلَوِ اجْتَمَعُوا لَهُ وَإِن يَسْلُبْهُمُ الذُّبَابُ شَيْئًا لّا يَسْتَنقِذُوهُ مِنْهُ ضَعُفَ الطَّالِبُ وَالْمَطْلُوبُ"\nމާނައީ: އޭ މީސްތަކުންނޭވެ! (ﷲ) މިސާލެއް ޖައްސަވައިފިއެވެ. ފަހެ، ތިޔަބައިމީހުން އެއަށް ކަނުލައި އަހާށެވެ! ހަމަކަށަވަރުން، ތިޔަބައިމީހުން ﷲ ފިޔަވައި އަޅުކަންކުރާ ތަކެއްޗަކަށް މެއްސެއްވެސް ނެހެދޭނެތެވެ. އެކަމަށް އެ އެންމެން އެއްވިނަމަވެސްމެއެވެ. އަދި އެ މެހި، އެއުރެންގެ ކިބައިން އެއްޗެއް އަތުލައިފިނަމަ، އެވެސް އެ މެހީގެ ކިބައިން، އެއުރެންނަކަށް ސަލާމަތެއް ނުކުރެވޭނެތެވެ. އެދޭ މީހާއާއި އެދެވޭ ފަރާތްވެސް ނިކަމެތިވެގެންވެތެވެ. –ސޫރަތުލްޙައްޖު 73-(2)\nއެ މުޝްރިކުން ބުންޏެވެ. މުޙައްމަދު ގެފާނުންގެ މައްޗަށް ބާވައިލެއްވި ޤުރުއާނުގައި ފައިދިގު މަކުނުގެ ވާހަކައާއި މެހީގެ ވާހަކަ އައިސްފައި ހުރިތަން ކަލޭމެން ދުށީމުހެއްޔެވެ؟ އެތަކެއްޗަކީ ކޮންކަމެއް ކުރެވޭނެ އެއްޗެއް ހެއްޔެވެ. ދެން މާތް ﷲ އެ އާޔަތް ( ބަޤަރާ ސޫރަތުގެ 26 ވަނަ އާޔަތް) ބާވައިލެއްވިއެވެ. އަދިވެސް ހަމަ އެއާޔަތް ބާވައިލެއްވުނު ސަބަބާއިމެދު އިމާމް ޤަތާދާގެ ކިބައިން ރިވާވެގެން ވެއެވެ. މާތް ﷲ ކީރިތި ޤުރުއާނުގައި ފައިދިގު މަކުނާއި، މެހީގެ ވާހަކަ ގެންނެވުމުން، މުޝްރިކުން އެކަކު އަނެކަކަށް ( ކީތިރި ޤުރުއާނަށް އިހާނެތި ބަސް ބުނުމުގެ ބޭނުމުގައި) ބުނަން ފަށައިފިއެވެ. ޤުރުއާނުގައި ފައިދިގު މަކުނުގެ ވާހަކައާއި މެހީގެ ވާހަކަ ގެނައުމުގެ ބޭނުމަކީ ފަހެ ކޮބައިހެއްޔެވެ؟ ދެން މާތް ﷲ އެ އާޔަތް ( ބަޤަރާ ސޫރަތުގެ 26 ވަނަ އާޔަތް) ބާވައިލެއްވިއެވެ.(3)\nކުޅަދުންވަންތަ ކަމުގެ ބައެއް ހެކިތަކާއި މަދިރި\nއިސްވެ މި ދެންނެވި އާޔަތްތަކަށް ފުންކޮށް ވިސްނާލައިފި ކޮންމެ މީހަކަށްމެ އެނގިގެންދާނެ ކަމަކީ، މި ކައުނުގައިވާ ހަމަ ކޮންމެ އެއްޗަކީ ވެސް ﷲ ސުބުޙާނަހޫ ވަތަޢާލާ އެ އެއްޗެއް ނެތުމުގެ ތެރެއިން އުފައްދަވާފައިވާ އެކަލާނގެ މަޚްލޫގުން ތަކެއް ކަމެވެ. އެ އެއްޗެއް ކުޑަވިޔަސް ބޮޑުވިޔަސް ފަރުވާލެއް ނެތެވެ. ކަންކަމާމެދު ވިސްނުމުގެ ނަޒަރުން ބެލުމެއްނެތި ހިތުހުރި ގޮތަކަށް ވާހަކަ ދައްކައި ހަދާ ޖާހިލުން ފަހަރެއްގައި މެއްސާއި މަދިރި އަދި ފައިދިގު މަކުނުގެ ވާހަކަ ޤުރުއާނުގައި އައިސްފައި ވުމުން، އެމީހުންގެ ގާތަށް ފަހަރެއްގައި ނުލަފާ ހިންޏެއް އައުމަކީ ވެދާނޭ ކަމެކެވެ. ނަމަވެސް މި ކާއިނާތުގެ ވެރި އިލާހު މަދިރިއަކުން، ނުވަތަ އެއަށްވުރެ ބޮޑު އެއްޗަކުންވިޔަސް، އެއްވެސް ކަހަލަ މިސާލެއް ޖެއްސެވުމަކަށް ލަދުވެތިވެވޮޑިގެނެއް ނުވެއެވެ.\nއަޅުގަޑުމެން ހަމަ އެކަނި އެ ނިކަމެތި މަދިރިއާއި މެދު ވިސްނައި ބަލައިފި ނަމަވެސް ކީރިތި ﷲ ގެ ކުޅަދުންވަންތަކަން ވަރަށް ރީތިކޮށް ފެންނާނެއެވެ. މަދިރީގެ ބޭރު ފުށުން ހަމަ އެކަނި ބަލާލާފައި ހިނި ގަނޑެއް ޖަހާލައިގެން، ފުއްދާލެވޭ ވަރަށްވުރެ ބޮޑަށް، އަޖާއިބު ކުރުވަނިވި ކަންތައްތަކެއް އެސޮރުގެ ހަށިގަނޑުގައި ވެއެވެ. އެހެން ކަމުން އެ ކުޑަކުޑަ ސޫފީގެ ހަށިގަނޑުގައި ވާ އަޖާއިބުތައް ބަލާލަމާ ހިންގަވާށެވެ.\nމަދިރީގެ ހަށިގަނޑުގައިވާ އަޖާއިބުތައް ހާމަ ކުރައްވަމުން ޑރ. މުޙައްމަދު ރާތިބުއް ނާބުލުސީ ވިދާޅުވިއެވެ. މައިކްރޮސްކޯޕަކުން ހަތަރުހާސް ގުނަ، ސާޅީސް ހާސް ގުނަ އަދި ހަތަރު ލައްކަ ގުނައަށް މަދިރީގެ ހަށިގަނޑު ބޮޑުކުރުމަށް ފަހު އެނގުނެވެ. އެ ކުޑަކުޑަ މަދިރީގެ ބޮލުގައި ސަތޭކަ ލޯ ހުރެއެވެ. އެސޮރުގެ އަނގައިގައި ސާޅީސް އަށް ދަތް ހުރެއެވެ. މަދިރީގެ މޭގައި ތިން ހިތް ވެއެވެ. މުޅި ހަށިގަޑަށް އެއް ހިތް، އަދި ކޮންމެ ފިޔައަކަށް ހިތެކެވެ. އެ ހިތްތަކުގެ ތެރެއިން ކޮންމެ ހިތެއްގައި ދެ އެޓްރިއަމް (Atrium ) އަދި ދެ ވެންޓްރީކަލް (Ventricle ) ހިމެނެއެވެ. ކޮންމެ ހިތެއްގައި ލޭ ދަމައި ނެރުމަށްޓަކައި އެއް ޕަމްޕު ވެއެވެ.\nއެހެން ބައެއް ސޫފާސޫތްޕެކޭ އެއްފަދައިން މަދިރި ވެސް އެއްޗެއްސަށް ބަލައި ހަދައެވެ. އަދި އެއްޗެހިން ވަސްވެސް ބަލައެވެ. ހަމަ އެއާއި އެކު މަދިރި ނޫން އެހެން އެއްވެސް އުދުހި އުޅޭ ސޫތްޕަކަށް ލިބިގެން ނުވާ ވަރަށް އާދަޔާ ޚިލާފު ގާބިލުކަމެއް މަދިރިއަށް ލިބިގެންވެއެވެ. އެއީ ލޭގެ ފިނި ހޫނުމިން ތަރާދުކުރުމުގެ ގާބިލުކަމެވެ. އެސޮރު ފިނި ހޫނުމިން ބަލާ ސިސްޓަމަކީ ވަރަށް ނާޒުކު ނިޒާމެކެވެ. ލޭގެ ފިނި ހޫނުމިން އެސޮރުގެ ހަށިގަނޑުގައި ބެހެއްޓުމައްޓަކައި މުހިންމު ރޯލެއް އެ ސިސްޓަމުން އަދާކުރެއެވެ. މަދިރީގެ ހަށިގަނޑަށް ލޭ ފޮނުވާލާއިރު، ލޭގެ ފިނި ހޫނުމިން، 1 ޑިގްރީ ސެލްސިއެސްއަށް ވުރެ މަތިވެއްޖެ ނަމަ ފުރާނައަށް ނުރައްކާވެއެވެ. ވުމާއެކު ފިނި ހޫނުމިން ބަލަހައްޓާ ސިސްޓަމުން ލޭ މަދިރިއަށް ބޭނުންވާ ވަރަށް ފިނިކޮށްދީ ނުވަތަ ހޫނުކޮށްދީ އޭގެ ހަމަ ހިފަހައްޓައެވެ.\nކޮންމެ މަދިރިއަކަށް ވެސް ލޭ ތަހުލީލުކުރުމަށްޓަލައި ލެބޯޓަރީއެއް ކަހަލަ ސިސްޓަމެއް ލިބިފައިވެއެވެ. އެ މަދިރިއަކަށް އެވަގުތު އެންމެ މުނާސަބު ލެއެއް އޭތީގެ ހަށިގަނޑުގައި ބަހައްޓާފައި މުނާސަބު ނޫން ލޭ ކޮންމެވެސް މީހެއްގެ ގައި ތެރެއަށް ފޮނުވާލައެވެ. މިސާލަކަށް އެއްތަނެއްގައި ނިދާފައި ތިބި ދެ މީހަކު ކުރެ އެކަކު ނިދިން ހޭލެވުނީ މަދިރި ހަފައިގަނެގެންނެވެ. އަނެކާއަށް ހޭލެވުނީ، އޭނަ ކައިރީގައި އޮތް މީހާގެ ފުށުން އުނދަގުލެއް ވެގެންނެވެ. އެކަމަކު ދެމީހުންގެ ގައިގައި ވެސް މަދިރި ހެފިއެވެ. ކުރިން ހޭލެވުނު މީހާއަށް މަދިރި ހަފައި އުނދަގޫވީ، ކުރިން މި ދެންނެވި ލެބޯޓަރީން ތަހުލީލު ކޮށްފައި ފޮނުވާލި ލޭގައި ހިމެނޭ ޖަރާސީމު ގިނަ އަދަދަކަށް އެކުލެވިގެން ވާތީއާއި، އެ މީހާގެ ހަށިގަނޑުގެ ދިފާޢީ ބާރު އެ ޖަރާސީމު ތަކާއި ދެކޮޅަށް އެވަގުތު މަސައްކަތް ނުކުރުމުންނެވެ.\nވަރަށް ގިނަފަހަރު އަޅުގަޑުމެންނަށް މަދިރި ހަފާއިރު އިހުސާސެއް ނުވެއެވެ. ސަބަބަކީ، މަދިރީގައިވާ ލޭބޯން ބޭނުންކުރާ ކައްޓަކީ ނުވަތަ ހޮޅިއަކީ އެގޮތަށް ފަރުމާ ކުރެވިފައިވާ އެއްޗަކަށް ވުމެވެ. އޭތި ލޭބޯން ބޭނުންކުރާ ކަށި ނުވަތަ ހޮޅީގައި6ވަޅި ހުރެއެވެ. އެތަނުން ހަތަރު ވަޅި އަކީ ލޭބުއިމުގެ ކުރިން ކަށިކޮއްޕާލަން ޖާގަ ހެދުމަށް ބޭނުން ކުރާ4ވަޅިއެވެ. އެ ހަތަރުވަޅިން ހަތަރެސްކަނަށް ކުޑަ ގޮޅިއެއް ކަނޑާލައެވެ. އަނެއް ދެ ވަޅި ބޭނުންކުރަނީ ލޭބޯން ބޭނުން ކުރާ ހޮޅި ނުވަތަ ކަށި ކޮއްޕާލުމަށްޓަކައި ވަށްކޮށް ތަންގަނޑެއް ހަދާލުމަށެވެ.\nމަދިރީގެ ފަޔަށް ބަލާލާއިރު، ފައިގެ ދަށްފުށުގައި ބުޅިތަކެއް ހުރެއެވެ. ބަނޑުމައްޗަށް އޮވެ ލޭބޯއިރު އެ ބުޅިތައް، އޭތި ޖައްސާލައިގެން އޮންނަ ތަނެއްގައި އަޅުވާލައެވެ. ބަންޑުން އޮވެ ލޭބޯއިރު ފައި ތަތްކޮއްލުމަށް ވެސް އެ ބުޅިތައް އެހީތެރިވެދެއެވެ.\nސޫފާސޫފީގެ ދިރާސާތައްކުރައްވާ ޢިލްމުވެރިއެއް ކަމުގައިވާ އެންޑްރޫ ސްޕައިލްމަން ވިދާޅުވެފައިވެއެވެ. "މަދިރިއަށްވުރެ ގިނައިން އިންސާނުން ގައިގައި ޖެހޭ، ޖައްސާ އެއްވެސް ދިރޭއެއްޗެއް މި ބިންމަތީގައި ނުވެއެވެ."(4)\nއެމެރިކާގެ ރަށެއް ކަމަށްވާ ފިލަޑެލްފިއާގައި 1793 ވަނަ އަހަރު މަދިރީގެ ޒަރީއާއިން ޖެހޭ ނުރައްކާތެރި ބައްޔެއް ކަމަށްވާ ރީނދޫހުން ޖެހިގެން ގާތްގަނޑަކަށް 100،000 އާއި 150،000 އާއި ދެމެދުގެ ޢަދަދަކަށް މީހުން މަރުވިއެވެ.\n1898 ން 1901 އަށް އެމެރިކާއާއި ސްޕެއިނުން، ކިއުބާ އަށް ވެރިވެގަތުމަށް ކުރި ހަނގުރާމައިގައި އެމެރިކާ، އެއްގަމު މަގުން އަރައި ކުރި ހޯދިއެވެ. އަދި ސްޕެއިނާއި އެމެރިކާއިން 500 ވަރަކަށް ހަނގުރާމަވެރިން މަރުވިއެވެ. އެ ކާމިޔާބީގެ އުފަލުގައި އެމެރިކާ ސިފައިން ތިއްބައި، އެ މީހުންގެ ތެރެއިން އިތުރު 5000 ހަނގުރާމަ ވެރިން މަރުވެގެން ދިޔައީ ކުޑަކުޑަ މަދިރިއަކުން ޖެހޭ ބައްޔެއް ކަމަށްވާ ރީނދޫ ހުން ޖެހިގެންނެވެ. ބައެއް މީހުން މަރުވީ މެލޭރިއާ ޖެހިގެންނެވެ. އެއީ ވެސް މަދިރީގެ ޒަރީޢާއިން ޖެހޭ ނުރައްކާތެރި ބައްޔެކެވެ.\nވިސްނާލުން މުހިންމު ނުކުތާއަކީ، ބޮޑެތި ހަތިޔާރާއި އެކު ނިކުތް ބަޔަކާ ދެކޮޅަށް ހަނގުރާމަކޮށް ކާމިޔާބު ލިބުނު ބަޔަކު، އާދައިގެ ކުޑަކުޑަ ސޫތްޕެއްގެ ކުރިމަތީގައި ނާކާމިޔާބީއާއި ކުރިމަތިލައި، ކަކޫމައްޗަށް ތިރިވި ތިރިވުމެވެ.\nމާތް ﷲ ވަޙީ ކުރެއްވިއެވެ. "وَمَا يَعْلَمُ جُنُودَ رَبِّكَ إِلاَّ هُوَ وَمَا هِيَ إِلاَّ ذِكْرَى لِلْبَشَرِ"\nމާނައީ: އަދި ކަލޭގެފާނުގެ ވެރިރަސްކަލާނގެ ލަޝްކަރުގެ ޢަދަދު، އެކަލާނގެ މެނުވީ ދެނެވޮޑިގެން ނުވެތެވެ. އަދި އާދަމުގެ ދަރިންނަށް ޢިބްރަތްތެރި ހަނދާންކޮށްދިނުމެއް ކަމުގައި މެނުވީ، އެ ނަރަކަ ނުވެތެވެ.' –ސޫރަތުލްމުއްދައްޘިރް 31-\n1 ކީރިތި ޤުރްއާންގެ ދިވެހި ތަރުޖަމާ (ރައީސް އޮފީސް)\n2 ކީރިތި ޤުރްއާންގެ ދިވެހި ތަރުޖަމާ (ރައީސް އޮފީސް)\nMosquito: A Natural History of Our Most Persistent and Deadly Foe 4\nރިބާ ހިމެނޭ ދަރަނި އަތުލުމާއި ... ޝަރުޢީ ޟަރޫރަތް


Sheikh Kamal Cup: Mohun Bagan athun balive champion TC kataifi\nޝެއިހް ކަމާލް ކަޕް\nޝައިހް ކަމާލް ކަޕް: މޯހަން ބަގާން އަތުން ބަލިވެ ޗެމްޕިއަން ޓީސީ ކަޓައިފި\nމޯހަން ބަގާން އަތުން ޓީސީ ބަލިވީ 0-2 ގެ ނަތީޖާއަކުން\nކ. މާލެ | 23 އޮކްޓޯބަރ 2019 | ބުދަ 19:09 | 2,726\nޓީސީ އަދި މޯހަން ބަގާން ބައްދަލުކުރި މެޗުގެ ތެރެއިން - ގޫގުލް\nޝައިހް ކަމާލް އިންޓަނޭޝަނަލް ކްލަބް ކަޕްގައި މޯހަން ބަގާން އަތުންވެސް ބަލިވެ، އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބް މުބާރާތުން ކަޓައިފިއެވެ.\nބަންގްލަދޭޝްގައި ކުރިޔަށްދާ މުބާރާތުގައި މޯހަން ބަގާން އަތުން ޓީސީ ބަލިވީ 0-2 ގެ ނަތީޖާއަކުންނެވެ.\nމެޗު ފަށައިގެން ހަތަރު ވަނަ މިނެޓުގައި މޯހަން ބަގާންއިން ވަނީ ލީޑު ނަގާފައެވެ. މި ލަނޑު އެޓީމަށް ކާމިޔާބުކޮށްދިނީ ސައިރަސްއެވެ. އެޓީމުން ދެވަނަ ލަނޑު ކާމިޔާބުކުރީ 64 ވަނަ މިނެޓުގައެވެ. މި ލަނޑު ކާމިޔާބުކުރީ ކަމޯރޯއެވެ.\nމުބާރާތުގައި ޓީސީ ކުޅުނު ފުރަތަމަ މެޗުން ބަންގްލަދޭޝްގެ ޗިޓަގޮން އަބަހާނީ އަތުން 1-4 ގެ ނަތީޖާއިން ވަނީ ބަލިވެފައެވެ. ގްރޫޕް ސްޓޭޖުގައި ޓީސީ ކުޅޭ ދެވަނަ މެޗުގައި ނިކުންނާނީ ލާއޯސްގެ ޔަންގް އެލެފެންޓާ ދެކޮޅަށެވެ.\nމުބާރާތުގައި ޓީސީ ހިމެނޭ ގްރޫޕްގައި ހިމެނެނީ މޯހަން ބަގާން އާއި ޔަންގް އެލެފެންޓް އަދި ޗިޓަގޮން އަބަހާނީއެވެ. ގްރޫޕްގައި ޓީސީ ފިޔަވައި ކޮންމެ ޓީމަކަށްވެސް ތިން ޕޮއިންޓް ލިބިފައިވާއިރު، ޓީސީއަށް އެއްވެސް ޕޮއިންޓެއް ނުލިބެއެވެ.\nޓީސީ ހިމެނޭ ގްރޫޕުން ސެމީއަށް ދަތުރުކުރާ ދެޓީމު ކަށަވަރުވާނީ ހުކުރު ދުވަހު ކުޅޭ މެޗުތަކަށްފަހުއެވެ.


"Rilwan ge boa burikoh maraalaafa vaakan engunee maru...\nރިޟްވާނު ގެއްލުވާލިތާ6އަހަަރު\nބައޮގްރަފީ ތައްޔާރު ކޮށްފައިވަނީ އެތައް ބައެއްގެ ދީލަތި އެހީތެރިކަމާއެކު\nރިލްވާން ގެއްލިފައިވަނީ 2014 ވަނަ އަހަރުގެ އޮގަސްޓް މަހުގެ 8 ވަނަ ދުވަހު\nރިޟްވާނުގެ 28 އަހަރުގެ ޙަޔާތުގެ ވާހަކަތައް ހިމަނާފައިވޭ\nކ. މާލެ | 8 އޯގަސްޓް 2020 | ހޮނިހިރު 18:43 | 49,797\nރިޟްވާނުގެ މަންމަ ފަށާއިރު ޕްރޮގްރާމަށް އިންޓަރވިއު ދެއްވަނީ - ރާއްޖެއެމްވީ\n"ޙަޔާތުގެ އެކި ދުވަސްވަރު އޭނާ އުޅުނީ އެކި މާސްކްތައް އަޅައިގެން، އެއީ މުޖުތަމައުން އޭނާއަށް ދީފައިވާ މާސްކްތައް، ނޫނީ އޭނާ އަމިއްލައަށް އޭނާއާ މެދު ދެކުނު ގޮތްތައް، އޭނާ ހޭލެވުނު ފުން ނިންޖަކީ އެންލައިންޓެންމެންޓް، ނުވަތަ "އަސްލު" ހޯދުން، ނަފްސު ދެނެގަނެވުން، އެހިސާބުން އެހެން މީހުންނަށް އޭނާ ވާނީ މޮޔައަކަށް، މާސްކްތައް ނުނަގަންޏާ އަސްލެއް ނުފެންނާނެ، އިރުގެ ދޯދިތައް މޫނުގައި ނުބީހޭނެ، އަހަރެން ރިޟްވާނާ ދިމާވުމުގެ ކުރިން ފޭސްބުކްއިން އެޑްކޮށްފައި ފުރަތަމަ ކުރި އެއް ސުވާލަކީވެސް އެއީ، "މޮޔަމީހާ" ކިޔަނީ ކީއްވެހޭ"\n~ ރިޟްވާނުގެ ޙަޔާތުގެ މައްޗަށް ލިއެފައިވާ ބައޮގްރަފީގެ ތަންކޮޅެއް\nމިއީ ރިޟްވާނު ވަގަށް ނެގިތާ6އަހަރު ފުރުމާ ގުޅިގެން އާއިލާއިން ނެރުނު ޚާއްސަ ބައޮގްރަފީގައި ބަޔާން ކޮށްފައިވާ ބައެއް ވާހަކަތަކެވެ. މި ފޮތުގައި ބަޔާން ކޮށްފައިވަނީ ރިޟްވާނުގެ ޙަޔާތުގެ ވާހަކަތަކެވެ.\nރިޟްވާނުގެ 28 އަހަރުގެ ޙަޔާތުގެ ވާހަކަތައް ހިމަނައިގެން ތައްޔާރުކުރި މި ފޮތުގައި ރިޟްވާނުގެ އެކުވެރިންނާއި، އެކުގައި މަސައްކަތް ކުރި މީހުންގެ އިތުރުން، އާއިލާ މީހުންގެ ބައެއް ވާހަކަތައްވެސް ހިމަނާފައިވެއެވެ.\nމި ފޮތް ނެރިފައިވަނީ ހޮނިހިރު ދުވަހު ރާއްޖެޓީވީން ގެނެސްދިން "ފަށާއިރު" ޕްރޮގްރާމް ތެރެއިންނެވެ. ޕްރޮގްރާމްގައި ރިޟްވާނުގެ މަންމައާއި ދައްތަ ބައިވެރިވެ، ރިޟްވާނުގެ ޙަޔާތުގެ ވާހަކަތައް ހިއްސާ ކޮށްފައިވެއެވެ.\nރިޟްވާނުގެ މަންމަ ޕްރޮގްރާމަށް އިންޓަރވިއު ދެއްވަނީ\nޕްރޮގްރާމް ފަށަމުން ރިޟްވާނުގެ އެންމެ ދުރު ހަނދާނަކީ ކޮބައިތޯ ސުވާލު ކުރުމުން، އެ މަންމަގެ ހަމަހިމޭންކަން ދައްކުވައިދިނީ އެތައް އަހަރެއްގެ ހިތާމައާއި، ހިތްދަތިކަމެވެ. ރިޟްވާނުގެ ވާހަކަ ފަށަން އުނދަގޫވެފައި އިން މަންޒަރު ފެނުނު ކޮންމެ މީހެއްގެ ހިތަށްވެސް އަސަރު ކުރާނެކަން ޔަޤީނެވެ.\nފުން ހަމަހިމޭންކަމަކަށް ފަހު ރޮމުން އެ މަންމައަށް ބުނެވުނީ، އެއީ އެންމެ ލޯބިވާ ދަރި ކަމަށެވެ. އަދި ރިޟްވާނުގެ ވާހަކަތައް ދައްކާނެ ހިތްވަރުވެސް މިއަދު ނެތްކަމަށް ވަރުބަލިކަމާއެކު ގިސްލަމުން އޭނާގެ މަންމަ ބުންޏެވެ،\n"މިހާރުވެސް ހީވަނީ ކުރިމަތިން ފެންނަހެން، އެހެންވީމާ އޭނާގެ ހަނދާނެއް އަޅުގަނޑު ދުވަހަކުވެސް ނެތިއެއް ނުދާނެ، ގޭގައި އާއިލާގެ އެންމެންނަށްވެސް ހަމަ އެހާ ރަނގަޅުވާނެ، އެ ކުއްޖާގެ ވާހަކަ ދައްކާނެ ކޮޅެއް ނެތް އަޅުގަނޑު މިހާރަކު، އެ ހުރިހާ ވާހަކަތަކެއް އަޅުގަނޑަކަށް ނުދެއްކޭނެ"\n~ ރިޟްވާނުގެ މަންމަ\nރިޟްވާނުގެ އެންމެ ޚާއްސަ ކެއުމާ ގުޅޭގޮތުން ސުވާލު ކުރުމުން ރިޟްވާނުގެ މަންމަ ބުނީ، އަމިއްލަ ކައްކައިގެންވެސް ކާނެ ކަމަށާއި، ބޯކިބާއާއި ކޭކު ފަދަ ތަކެތި ވަރަށް މީރުކޮށް ކާނެ ކަމަށެވެ. އަދި ރިޟްވާނު އާންމުކޮށް ގެއަށް ވަންނަގޮތަށް އާއިލާ މެމްބަރުންނަށް ގޮވާލާނެ ކަމަށާއި، ސަކަ މިޒާޖެއް ހުންނާނެ ކަމަށް ބުނެފައިވެއެވެ.\nއޭގެ އިތުރުން، އޭރު ރިޟްވާނު ޙަޤީޤަތުގައި ތަޙައްމަލު ކުރަމުން ދިޔަ ކަންކަން އެނގުނީ ރިޟްވާނު ގެއްލިގެން ދިޔަ ފަހުންކަން ފާހަގަ ކުރައްވައި ރިޟްވާނުގެ ދައްތަ ޝެހެނާޒް ވިދާޅުވީ، އޭރު ރިޟްވާނު ޑިޕްރެޝަންގެ ޝިކާރައަކަށް ވެފައި ހުރިވަރުވެސް މިފަހުން އެނގިގެން ދިޔަ ކަމަށެވެ.\nރިޟްވާނަށް އިންސާފު ހޯދައިދިނުމަށް ކުރި ދަތުރުގެ ވާހަކަތައް ހިއްސާ ކުރައްވައި ރިޟްވާނުގެ ދައްތަ ޝެހެނާޒް ވިދާޅުވީ، ފާއިތުވި އަހަރުތައް ހޭދަކުރީ ނުހަނު ހިތްދަތިކަމާއެކު ކަމަށެވެ. އެކަމުގައި އާދޭސް ކުރަން އެދި ނުދާ މުއައްސަސާއެއް، ވެރިއެއް ނުހުންނާނެ ކަމަށް އޭނާ ބުންޏެވެ. ޚާއްސަކޮށް ފާއިތުވެ ދިޔަ ސަރުކާރަކީ އެ ކަމުގައި އާއިލާއަށް އެތައް އަނިޔާތަކެއް ދިން ސަރުކާރެއް ކަމަށް ރިޟްވާނުގެ ދައްތަ ވިދާޅުވިއެވެ.\nއެންމެ މުހިއްމު އަދި އެންމެ ހިތްދަތި އެއް ވާހަކައިގެ ގޮތުގައި ރިޟްވާނުގެ އާއިލާއިން ފާހަގަކުރީ، ރިޟްވާނު ގެއްލިފައިވާކަމަށް އާއިލާއިން ޤަބޫލުކޮށް އޭނާ ހޯދުމުގެ އަޒުމުގައި މަސައްކަތް ކުރަމުން ދަނިކޮށް، ބައެއްގެ އަނިޔާވެރި ކަމުގެ ޝިކާރައަކަށްވެ، ރިޟްވާނުގެ ކަރު ބުރިކޮށްލާފައިވާ ކަމަށް މަރު ކޮމިޝަނުން އިއުލާނު ކުރި ދުވަހެވެ. އެ ވާހަކަ ފުރަތަމަވެސް އަޑުއިވުނީ އެ ދުވަހުކަމަށް ރިޟްވާނުގެ އާއިލާއިން ބުނެއެވެ. މިއަދާ ހަމައަށްވެސް ރިޟްވާނުގެ އާއިލާއިން ތިބީ އެއީ ހަޤީޤަތެއްކަން ޤަބޫލު ނުކުރެވިފައެވެ.\nއަދިވެސް އެ އާއިލާ އެންމެ މުހިއްމު އަދި އެންމެ ހިތްދަތި އެއް ވާހަކައިގެ ގޮތުގައި ރިޟްވާނުގެ އާއިލާއިން ފާހަގަކުރީ، ރިޟްވާނު ގެއްލިފައިވާކަމަށް އާއިލާއިން ޤަބޫލުކޮށް އޭނާ ހޯދުމުގެ އަޒުމުގައި މަސައްކަތް ކުރަމުން ދަނިކޮށް، ބައެއްގެ އަނިޔާވެރި ކަމުގެ ޝިކާރައަކަށްވެ، ރިޟްވާނުގެ ކަރު ބުރިކޮށްލާފައިވާ ކަމަށް މަރު ކޮމިޝަނުން އިއުލާނު ކުރި ދުވަހެވެ. އެ ވާހަކަ ފުރަތަމަވެސް އަޑުއިވުނީ އެ ދުވަހުކަމަށް ރިޟްވާނުގެ އާއިލާއިން ބުނެއެވެ. މިއަދާ ހަމައަށްވެސް ރިޟްވާނުގެ އާއިލާއިން ތިބީ އެއީ ހަޤީޤަތެއްކަން ޤަބޫލު ނުކުރެވިފައެވެ. އަދިވެސް އެ އާއިލާ ކެނޑިނޭޅި އެދެމުންދަނީ ރިޟްވާނަށް ވީ ގޮތް ސާފުކޮށް އެނގުމަށެވެ. އެކަމުގެ ފަހަތުގައި ހިމެނޭ ބަޔަކު އިންސާފުގެ ކުރިމައްޗަށް ގެނައުމަށެވެ. އެހެން ނަމަވެސް މިއަދާ ހަމައަށްވެސް އެކަން އެންމެ އެދެވޭ ސްޕިޑެއްގައި ކުރިއަކަށް ނުދެއެވެ.\n"ދުވަހަކުވެސް އަޑެއް ނާހަން، އެ ދުވަހު ޝޮކެއް ލިބިގެން ދިޔައީ އެ ވާހަކަ އަޑުއިވުމުން، އެކަމަކު އަދިވެސް އަޅުގަނޑުމެންނަކަށް ޤަބޫލެއް ނުކުރެވޭ އޭނާ މަރުވި ކަމަކަށް.. އެއްގޮތަކަށްވެސް.."\n~ ރިޟްވާނުގެ ދައްތަ ފާތިމަތު ޝެހެނާޒް\nމިކަމުގައި ސަރުކާރުން މިހާރުވެސް މަސައްކަތްތަކެއް ކޮށްދެއްވާކަން ފާހަގަ ކުރައްވައި ޝެހެނާޒް ވިދާޅުވީ، މިކަމުގައި ހަމައެކަނި އެހީތެރިކަމެއް ވެދެވޭނީ ސަރުކާރަށް ކަމަށެވެ. އާއިލާގެ ފަރާތުން އާދޭހާއެކު އެދުނީ ރިޟްވާނާ ބެހޭގޮތުން ކުޑަވެސް މައުލޫމާތެއް ލިބިއްޖެނަމަ އެކަން އާއިލާއަށް އެންގުމަށެވެ.\nނޫސްވެރިޔާ ރިލްވާން ގެއްލިފައިވަނީ 2014 ވަނަ އަހަރުގެ އޮގަސްޓް މަހުގެ 8 ވަނަ ދުވަހުއެވެ. މި މައްސަލައަށް6އަހަރު ވެފައިވާއިރު، އެކަމަށް އިންސާފު ހޯދައިދީ މި ނުބައި އަމަލުތަކުގައި ބައިވެރިވީ މީހުން ޤާނޫނުގެ ކުރިމައްޗަށް ގެނައުމަށް އަދިވެސް އާއިލާއިން ދަނީ ގޮވާލަމުންނެވެ.\nރިލްވާން މަރާލި މައްސަލައިގައި މަރު ކޮމިޝަނުން މީގެކުރިން ބުނެފައިވަނީ، ރިލްވާން ރަހީނުކޮށް، ޑިންގީއަކަށް ލައިގެން ގެންގޮސް ދޯންޏަކަށް އެރުވުމަށް ފަހު ޝަހާދަތް ލައިދިނުމަށް ފަހު މަރާލާފައިވާކަން މިހާތަނަށް ހޯދުނު ހެކިތަކުން އެނގިފައިވާ ކަމަށެވެ. އަދި ފޮރިންސިކް އެނަލައިސިސް ރިޕޯޓާއި، ފައިނަލް ރިޕޯޓުން މަރާލުމަށް ފައިސާދިން ވިޔަފާރިތަކުގެ މައުލޫމާތާއި އެ މައްސަލައިގެ ޝާމިލްވާ ހުރިހާާ ފަރާތްތަކާއި ތުހުމަތު ކުރެވިފައިވާ ހުރިހާ މައުލޫމާތެއް އެނގިގެންދާނެ ކަމަށް ބުނެފައިވެއެވެ.


O Group ge ley hunna meehunah Covid ge nurakkaa kuda!\nއޯ ގްރޫޕް ލޭ ހުންނަ މީހުނަށް ކޮވިޑްގެ ނުރައްކާ ކުޑަ: ސައިންސްވެރިން\nއޯ ގްރޫޕް ލޭ ހުންނަ މީހުންނަށް ކޮވިޑް-19ގެ ނުރައްކާ ކުޑަ ކަމަށް ދެ ދިރާސާއަކާ ހަވާލާ ދީ ސައިންސް ޑެއިލީ އިން ބުނެފި އެވެ. އެ ނޫހުން މިހެން ބުނެފައިވަނީ "ބްލަޑް އެޑްވާންސަސް"ގައި ޝާއިއުކޮށްފައިވާ ދެ ދިރާސާ ރިޕޯޓެއްގައި ސައިންސްވެރިން ބުނެފައިވާ ގޮތުގައި އޯ ޓައިޕް ލޭ ހުންނަ މީހުންނަށް ކޮވިޑްގެ ނުރައްކާ މާ ކުޑަ އެވެ. އެ މީހުންނަށް ކޮވިޑް ޖެހޭލެއް މަދުވެފައި ޖެހުނަސް ބޮޑުވަރުވާލެއް މަދެވެ. ކޮވިޑްގައި އެންމެ ބޮޑަށް ނުރައްކާވަނީ އޯގަންތަކަށް ދިމާވާ މައްސަލަތަކުގެ ސަބަބުން ކަމަށް ވާއިރު އޯ ޓައިޕް ލޭ ހުންނަ މީހުންގެ އެތެރެހަށީގެ ގުނަވަންތަކަށް މައްސަލަ ދިމާވާލެއް ވެސް މަދުކަން ރިޕޯޓުގައި ފާހަގަ ކޮށްފައި ވެއެވެ.\nކޮރޯނާވައިރަހުގެ ވަބާއިން އަދިވެސް ދުނިޔެއަށް ސަލާމަތްނުވެ ކޮންމެ ދުވަހަކު އެތައް ހާސް ބަޔަކު ބަލިވެ އެތައް ސަތޭކަ ބަޔަކު މަރުވަމުންދާއިރު ދުނިޔޭގެ ބައޮމެޑިކަލް ރިސާޗް ކޮމިއުނިޓީން ވެސް ގެންދަނީ މި ބަލި ޖެހޭ ގޮތް ގޮތާއި މީގެ ނުރައްކާ ބޮޑުވާ ގޮތް ގޮތް ހޯދުމަށް ރެޔާ ދުވާލު ހޭބޯނާރާ މަސައްކަތް ކުރަމުންނެވެ.\nކޮވިޑް-19 ޖެހުމުގެ ނުރައްކާ އޮތް މިންވަރު ދެނެގަތުމާއި ބަލި ޖެހޭ މީހުންގެ ތެރެއިން ބޮޑުވަރުވާނެ ކަމަށް ލަފާ ކުރެވޭ މީހުން ދެނެގަތުމަށް ކުރަމުންދާ މަސައްކަތުގައި ސައިންސްވެރިންނަށް ޔަގީން ކުރެވިފައިވަނީ އިންސާނާގެ ގައިގައި ހުންނަ ލޭގެ ވައްތަރަކީ އޭނާއަށް ކޮވިޑް ޖެހުމާއި އަދި އެ ބަލީގައި ބޮޑުވަރުވުމުގައި ވަރަށް މުހިއްމު ދައުރެއް ކުޅޭ އެއްޗެއް ކަމެވެ. ނަމަވެސް ސައިންސްވެރިންގެ ވެސް ސުވާލަކަށްވީ މިހެން މިގޮތަށް މެދުވެރިވަނީ ކީއްވެބާ އެވެ؟\nމިފަހުގެ ހޯދުން ތަކުން ވެސް މިކަމާ ގުޅޭ އިތުރު ހެކިތައް ލިބިފައިވިޔަސް އަދި މިކަން އިތުރަށް ދިރާސާކުރަން ޖެހޭ ކަމަށް ސައިންސްވެރިން ބުނެ އެވެ.\nސައިންސްވެރިން އެންމެ ފަހުން ކުރި ދެ ދިރާސާގައި ބަލާފައިވަނީ ޑެނިޝް ހެލްތު ރެޖިސްޓްރީގައިވާ މައުލޫމާތު ތަކަކަށެވެ. އެގޮތުން ކޮވިޑް ޖެހުނު 473،000 މީހުންގެ މައުލޫމާތާއި އާއްމު އާބާދީގެ 2.2 މިލިއަން މީހުންގެ މައުލޫމާތު އަޅާ ބަލާފައި ވެއެވެ. މި ބެލި ބެލުމުން އެނގުނު ގޮތުގައި ކޮވިޑް-19 އަށް ޕޮޒިޓިވްވީ މީހުންގެ ތެރޭގައި އޯ ޓައިޕް ލޭ ހުރި މީހުން ފާހަގަކޮށްލެވޭ މިންވަރަކަށް މަދެވެ. އަދި އޭ، ބީ، އޭބީ ޓައިޕް ލޭ ހުރި މީހުން މާ ގިނަ އެވެ.\nމި ދިރާސާގެ ނަތީޖާއިން ދައްކާ ގޮތުގައި އޯ ޓައިޕް ލޭ ހުންނަ މީހުންނަށް ވުރެ އޭ، ބީ އަދި އޭބީ ހުންނަ މީހުންނަށް ކޮވިޑްގެ ނުރައްކާ މާ ބޮޑަށް އިތުރެވެ. ލޭގެ ގްރޫޕް އޭ އަދި އޭބީ ހުންނަ މީހުންނަށް ކޮވިޑް ޖެހޭލެއް ފަސޭހަވެފައި މާ ބޮޑަށް ބަލިވެ އެވެ. އެހެންކަމުން މި މީހުން ބެލިފައިވަނީ އޯ އާއި ބީ ގްރޫޕް ލޭ ހުންނަ މީހުންނަށް ވުރެ ކޮވިޑްގެ ނުރައްކާ އިތުރު މީހުންގެ ގޮތުގަ އެވެ.\nއެހެން ދިރާސާއަކަށް ސައިންސްވެރިން މައުލޫމާތު ހޯދީ ކެނެޑާގެ ވެންކޫވާ ހޮސްޕިޓަލެއްގައި ކޮވިޑް ޖެހިގެން ފަރުވާދިން ވަރަށް ހާލު ބޮޑު ބަލި މީހުން ތަކަކަށެވެ. މި ހޯދި ހޯދުމުން އެނގުނު ގޮތުގައި ކޮވިޑް ޖެހޭ މީހުންގެ ގައިގައި ހުރި ލޭގެ ގްރޫޕަކީ އޭ ނުވަތަ އޭބީ ނަމަ މެކެނިކަލް ވެންޓިލޭޓަރުގެ އެހީ މާ ބޮޑަށް ބޭނުންވެ އެވެ. އަދި މި މީހުންގެ ފުއްޕާމެއަށް ކޮވިޑް-19ގެ ސަބަބުން މާ ބޮޑަށް އަނިޔާ ވެއެވެ. އަދި އޭ އާއި އޭބީ ގްރޫޕްގެ ލޭ ހުންނަ މީހުންނަށް ކޮވިޑް ޖެހުމުން ކިޑްނީ ފެއިލްވެ ޑައިލެސިސް ހަދަން ޖެހޭ ލެއް ވެސް އިތުރުކަން ސައިންސްވެރިން ފާހަގަ ކޮށްފައި ވެއެވެ.\nމި ދެ ދިރާސާގެ މައުލޫމާތުތަކަށް ބަލައި ސައިންސްވެރިން ބުނަނީ އޭ އާއި އޭބީ ގްރޫޕް ލޭ ހުންނަ މީހުންނަށް ކޮވިޑް-19 ޖެހުމުން އެތެރެހަށީގެ ގުނަވަންތައް ފެއިލްވުމުގެ ނުރައްކާ ވަރަށް ބޮޑަށް އިތުރު ކަމަށެވެ. އަދި މި ދެ ގްރޫޕްގެ ލޭ ހުންނަ މީހުން ބަލިވެގެން ހޮސްޕިޓަލުގެ އައިސީޔޫގައި އެޑްމިޓްކޮށް ފަރުވާ ދޭން ޖެހޭ މުއްދަތުވެސް މާ ބޮޑަށް އިތުރު ކަމަށް ސައިންސްވެރިން ބުނެފައި ވެއެވެ.\nމީގެން ވެސް ދޭހަވާ އެއްޗަކީ ދެ ގްރޫޕްގެ ލޭ ހުންނަ މީހުންނަށް ބަލި ޖެހޭލެއް މާ ގަދަކަށް ކަމަށް ސައިންސްވެރިން ވަނީ ބުނެފަ އެވެ.


2022 މާރިޗު 26 ވާ ހޮނިހިރު ދުވަހު ބޭއްވުމަށް ހަމަޖެހިފައިވާ ޅ. ކުރެންދޫ ކައުންސިލްގެ ރައީސް އިންތިޚާބު ކުރުމަށް ބާއްވާ ބައި- އިލެކްޝަނާއި ފ. ނިލަންދޫ އަދި ދ. މީދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ ބައި-އިލެކްޝަނުގައި ވޯޓު ނެގުމާއި، ވޯޓު ގުނުމުގެ ކަންތައްތައް މޮނިޓަރ ކުރުމަށް ޝައުޤުވެރިވާ ފަރާތްތަކަށް 2022 ފެބުރުވަރީ 26 ވާ ހޮނިހިރު ދުވަހުގެ 15:00 ން ފެށިގެން،2022 މާރިޗު 03 ވާ ބުރާސްފަތި ދުވަހުގެ 15:00 އާ ހަމަޔަށް އެ ފުރުޞަތު ހުޅުވާލައިފީމެވެ.\nމޮނިޓަރުންގެ ގޮތުގައި ކުރިމަތިލުމަށް އެދޭ ފަރާތްތަކުގެ ފޯމު ބަލައިގަތުމަށް ހަމަޖެހިފައިވަނީ 2022 ފެބުރުވަރީ 26 ވާ ހޮނިހިރު ދުވަހުގެ 15:00 ން ފެށިގެން،2022 މާރިޗު 03 ވާ ބުރާސްފަތި ދުވަހުގެ 15:00 ގެ ނިޔަލަށް އީމެއިލް މެދުވެރިކޮށެވެ. މޮނިޓަރުންގެ ގޮތުގައި ކުރިމަތިލުމަށް އެދޭ ފޯމު މެއިލްކުރާނީ މި ކޮމިޝަނުގެ [email protected] އީމެއިލަށެވެ.\n- މޮނިޓަރުންގެ ގޮތުގައި ޙަރަކާތްތެރިވާ ފަރާތްތަކުގެ ނަންތައް